text:
武漢肺炎爆發之後,除咗口罩一個難求之外,連帶所有消毒殺菌嘅產品都一樣成為大家搶購嘅目標.以前藥房好容易就買到嘅消毒酒精,都彷彿消失咗喺呢個世界咁樣,跑十幾廿間都買唔到一支.但係本着香港人打不死嘅精神,又點會坐以待斃呢?唔少網民都開始「自救」,研究點樣自製酒精搓手液,即使效果未必完美,都頂住當先啦.
根據GoogleTrends顯示,喺香港地區用關鍵字「搓手液」嚟搜尋相關主題,入面可以見到最近3個月嚟都有好多人喺到搜尋點樣自製搓手液,小編今次就用《KEYPO大數據關鍵引擎》幫大家調查咗喺自製搓手液嘅關鍵領袖,一齊嚟睇吓啦!
消毒產品周圍撲都未必買到,而酒精當然都一早斷晒貨.早喺1月28號年初四,黃翠如已經係佢嘅Instagram上面教大家自製消毒搓手液.翠如bb開post,公開佢妹妹自製嘅搓手液嘅材料同成分,呼籲大家一齊做吓手工,一齊消毒打贏呢場仗咁話~ 雖然買唔到酒精姐,不過大部分化學原材料都仲可以買得到,自己整完再送俾一班親朋好友,真係分分鐘開心過收利是!
由博士教大家DIY做消毒搓手液梗係零舍有說服力啦,化學博士K.Kwong 喺Facebook上面除咗分享點樣用乙醇,甘油,清水自製消毒搓手液之外,亦都有提醒大家正確嘅消毒觀念:生物用濃度70度酒精搓30秒,而死物就可以用1:99漂白水消毒.另外呢個自製消毒抹手液仲有個好處,就係冇酒精咁乾燥,消毒嘅同時亦都對皮膚冇咁大刺激,大家如果買到材料嘅都可以試一試!
成日都話學以致用,理工大學今次就做咗完美示範啦.理大應用生物及化學科技學系嘅副教授容博士,率領同事同埋一班研究生,合力製造一批消毒搓手液,透過社會福利署送俾長者同弱勢社群.大家都知,一般長者可能比較容易忽略消毒,而弱勢社群未必有能力負擔消毒用品,理大教授同研究生為社會出一分力真係抵讚呀!
雖然宜家喺網上面一搵就大把自製酒精搓手液嘅教學,不過搓手液嘅消毒效果始終都好在乎比例,萬一比例唔啱,消毒效果可能大打折扣.加上香港人咁忙碌,未必有時間喺屋企自己慢慢溝,所以好多人都仍然會繼續尋覓市場上唔同牌子嘅搓手液,亦都會比較吓價錢,產地,成分等等,做個精明消費者.今日就等DailyView用網路大數據話你知以下呢七款就係網路熱度比較高嘅牌子,我哋一齊嚟睇吓有乜分別啦~
Swashes 詩樂氏喺80年代成立,宜家已經有30幾年嘅歷史,亦係目前全國各大醫院使用嘅首選消毒產品.使用方法同有效殺菌程度同其他品牌差唔多,不過詩樂氏喺消毒啫喱要搓嘅時間就比較耐啦,要達到有效嘅消毒效果,擠係手上之後要充分搓洗3至5分鐘直至乾透,算係喺同類型嘅產品入邊需時最耐嘅一款清潔啫喱啦.
由香港公司監製,出口美國嘅Eco Finest酒精消毒搓手液,殺菌率高達99.99%,加入保濕成分同維他命E,消毒同時保護雙手皮膚,使用適量喺掌心搓勻,直到乾爽就得.呢款搓手液嘅酒精濃度係75%算係同類型產品入面較高,不過濃度都唔係越高越好,一般60度以上都已經可以有效消毒,70度嘅效果就係最好.
來自韓國嘅Cellapy用嘅包裝喺一堆消毒搓手液入面最與眾不同,唔係使用膠樽而係用袋裝,白色同湖水綠色嘅設計夠晒韓國文青味.Cellapy其實係韓國高級嘅藥妝品牌,喺好多皮膚科,整形外科嘅地方都可以見到佢哋嘅消毒產品.呢款搓手液同樣無需水洗殺菌率達99%,加入天然潤膚成份,消毒同時滋潤皮膚,令大家精神緊張消毒多幾次都唔怕手乾.
連美國醫院都使用,再加上唔少醫護人員推薦,Purell 呢個美國品牌嘅消毒酒精搓手液亦都係唔少人嘅選擇.喺美國製造,酒精濃度有70%,有效清潔雙手.溫和嘅配方,直接用適量份量搓手15秒,之後就可以消滅99.9%嘅細菌,使用之後唔需要過水.用完之後隻手都好乾爽,再加上4種保濕成分,用多幾次都唔驚對手乾到裂.
「威露士 我用威露士,齊齊洗手更容易~」聽過呢句歌詞嘅話,就暴露咗你嘅年齡啦!同滴露一樣喺舊年被環保團體「世界綠色組織」公布為通過生物化學測試成份篩查嘅其中兩款搓手液,殺菌效果同安全性有保證.除咗潔手液,威露士亦都有推出一系列嘅消毒產品,可以話係真係一條龍服務.消毒方法其實都大同小異,最緊要都係大家要記得勤消毒多洗手呀!
唔知有冇人同小編一樣由細到大都好鍾意聞滴露嗰陣味呢?滴露呢個牌子,係香港人都應該唔會陌生,大部份屋企亦可能長時間都會擺定一支滴露抹下屋企,而家非常時期更加要用嚟做多幾次全屋消毒.滴露經典松木香嘅消毒搓手液,使用少量磨擦雙手等待蒸發之後,就可以殺滅99.9%細菌.可以隨身攜帶消毒,又聞到滴露經典嗰陣味,對於「滴露迷」嚟講就梗係首選啦.
Schülke嚟自德國,喺德國診所,醫院等等地方都係用呢款消毒產品,聽落就知勁啦.作為全球第一個消毒劑品牌,除咗一般大家比較常聽到嘅病毒,例如H1N1病毒,手足口病病毒等等,連一啲讀起上嚟都有困難嘅棘手細菌「艱難梭狀芽孢桿菌」,都一樣可以有效消滅.一般消毒雙手嘅話只需要3ml 搓手30秒就搞掂,Schülke一直致力於預防控制微生物污染,咁多年經驗,絕對係信心嘅保證.
(香港網路溫度計調查結果之圖文,未經授權請勿轉載,改寫)
分析說明:
本研究資料由《KEYPO大數據關鍵引擎》提供,分析時間範圍為2019年12月25日至2020年03月23日/2019年03月25日至2020年03月23日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『自製搓手液/搓手液品牌』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
網路溫度計香港版嘅Telegram開咗喇!快D嚟follow我哋啦→https://t.me/dailyviewhk
DailyView曰:
「 病菌?一粒都不能要 !」


c: text/html

text:
前亞姐楊玉梅喺《法證先鋒IV》中飾演“怪獸媽媽”,演活失控殺女社會悲歌,憑借精湛演技獲得唔少觀眾嘅激贊,睇得觀眾既心痛又無奈.
楊玉梅喺劇中為咗讓個女將來有更好嘅發展,所以瘋狂逼住個女學習各項技能,因為一時憤怒間接累死自己嘅女.
當劇情講述到楊玉梅認領女兒遺物,表情逐漸深入到最后嘅崩潰,甚至最后發現原來楊玉梅自己係殺害女兒嘅真兇時跪地痛哭嘅一幕,演繹真係好到位.
對于呢次可以客串演出《法證先鋒IV》,楊玉梅坦言梅小青姐專門畀佢預留咗一集戲份嘅時間,畀佢可以抽出時間參演,讓佢相當感動.另外呢次飾演嘅角色我好鐘意,好有挑戰性同好有發揮空間.
講到楊玉梅,其實佢喺1990年參加亞洲小姐競選,最終獲得咗季軍以及最上鏡小姐,最完美體態小姐,成為咗罕見嘅三料亞姐,隨后就簽約亞洲電視,正式進入娛樂圈.
隨后楊玉梅參演咗幾部經典劇集,并喺1995年轉投TVB發展,好似《刑事偵緝檔案3》,《仙鶴神針》,《廉政行動組》等劇集都可以見到佢嘅身影.
另外楊玉梅喺多年前就開始投身飲食行業,而家喺香港已經有咗24家連鎖餐廳,市值過億.但係楊玉梅卻相當低調,可以講係圈中嘅「隱形富婆」.
但可惜嘅係楊玉梅到而家仲係單身,楊玉梅也坦言一切順其自然,對于演戲楊玉梅都表示并唔係為咗錢,而係為咗興趣.最後,missHK都祝福楊玉梅生活幸福,早日揾到屬於自己嘅幸福!
Like MisshkNews Facebook!不出门也能知天下事~

robotstxt: allowed

filter: keep


text:
中秋佳節,滿月時分.呢個係一個象徵圓滿嘅日子.好多人都係呢一天相聚,賞月,飲酒,彼此開心share呢段美好時光.
追溯中秋節嘅典故,你我都熟識嫦娥奔月,玉兔搗藥,吳剛伐桂嘅民俗故事.但係實際嘅源頭,其實鮮為人知.
中秋節嘅習俗,可以追溯到中國嘅周代,最早係用嚟慶祝豐收,以及感謝神明嘅節慶.周人係呢一日舉辦慶典,並祭拜皇天,后土同明月.隋朝末年,反抗隋朝嘅軍人裴寂將呢一日定為農曆8月15.一直到明清時期,中秋節終於正式定名,成為中國正式嘅重要節慶.而賞月,食月餅,同團圓飯嘅習俗,就在呢段悠久嘅歷史中,漸漸發展出嚟.
係咁有歷史意義嘅特別日子入面,要揀d咩贈品嚟送俾人呢?既然係中秋節,就當然係要揀同中秋節相關嘅禮物啦!
融入中秋節嘅基本元素,滿月,碌柚,月餅,團圓……呢份贈品必須要應景先得,咁先可以突顯中秋佳節嘅氣氛;但同時,當做贈品都唔可以缺少實用性.如果以尿袋當做基礎,進行訂造嘅設計,結合中秋節元素,必定會係個極好嘅選擇.例如:月餅或碌柚造型嘅尿袋.咁樣嘅贈品,係自訂製造下,就可以兼具公仔同尿袋呢兩種功能,無論攞嚟當做小擺飾,或係實際攞嚟當做尿袋咁用,都係一個非常唔錯嘅選擇.
可愛嘅造型,再加上實用嘅設計,兩者巧妙合而為一,成為一份別出心裁嘅精美贈禮.係例如股東會嘅場合,如果可以送出一份咁有誠意嘅贈品,相信股東對您嘅印象都會大大提升,等彼此間嘅合作關係,就似中秋嘅滿月一樣圓滿.


text:
1.每次去廁所唔可以超過X分鐘
網上曾瘋傳咗張「員工守則」,每日返工只可以去廁所 4 次,夾埋仲唔可以超過 15 分鐘.求神拜佛唔好食錯嘢搞到個肚唔舒服啊!唔係你幫自己包屎片算啦!
2. 有限度上網
有啲公司會 block 咗某啲網站,好似facebook,YouTube咁,怕你掛住上網疏忽職守.咁都係啱嘅,你臨瞓前睇 facebook 都碌碌下碌成個鐘啦!公司咁多嘢等你做,邊有咁多時間畀你碌先?只不過喺唔睇新聞,齋靠 facebook 了解世界嘅年代,真係好唔方便!(要娛樂,用咩方法都可以,block得幾多?)
3. 遲到要扣錢
聽過有啲公司 policy 係遲到 1 分鐘扣 1 蚊,如果遲到理由唔合理,責任制嚟講,扣錢都好正常.有啲朋友住新界西,朝朝要過海返工,已經預 2個鐘頭搭車,但都撞正巴士塞車,港鐵延誤,咁老細又點睇?
4. 放工或放假都要即刻覆 message
呢點相信大家都唔會陌生,有網友仲話加入咗 WhatsApp group 之後就冇咗放工時間.入得 WhatsApp group ,即係你同老細嘅距離拉近咗啦!咁佢諗到新 idea,想你「幫手」跟跟,你冇理由托手踭!你唔應機?老細第 2 日就問你:「我見你 online, 做乜扮睇我唔到?」
5. 老細建議你放棄興趣,將工作放喺第 1 位
一心唔能夠二用,放咁多時間行街睇戲畫畫唱歌做手工,不如趁後生專心工作先!就咁聽好似好有道理喎!但星期一至日都對住公司嘢,除非你極鍾意你份工,如果唔係有乜可能唔崩潰?
6. 指定衣著打扮
要畀個好印象服務客人,專業啲斯文啲無可厚非.但點解唔使見客都規定要化濃妝,唔畀著波鞋?又或者著西裝點解一定要著埋外套?想大家統一衣著打扮,點解唔整套制服就算?
7. 返工時間要熄電話
原因都係想大家工作期間不受影響啦!雖則員工們都唔希望有咩突發嘢要聽電話,但意外嘅嘢話唔埋,萬一有乜事邊個負責?係咪老細你負責呀?唔係唔係,sorry,我自己負責番.
8. 唔准布置工作枱
打工仔 留喺公司嘅時間仲多過喺屋企,想布置下等自己返工開心啲?老細就覺得整齊好重要,工作枱最好連 memo 紙都冇,乖乖哋放工嗰陣擺番晒啲水杯日曆入櫃桶啦!
9. 唔畀傾偈
一個安靜嘅環境先可以令員工專心完成手頭工作(好似係),所以最好就唔好傾偈啦!你會話:「老細,傾公事咋!」冇㗎,老細分唔到公私事㗎,分到佢就唔會用私人時間搵你做公務啦係咪咁講啊?
10. 明明個個都係香港人,內部 e-mail 都唔畀用中文
咩呀!香港國際大都會嚟㗎!我哋又係國際公司,畀機會員工多啲用英文有乜唔啱?啱嘅,但老細我嘅母語始終唔係英文,你唔介意我用些少 Konglish 或者會錯 grammar 就得㗎喇!
11. 要不定期同上司一齊食飯,了解工作進度
呃⋯⋯老細食件雞吖,個 project 而家呢就咁咁咁.(嘩,齋諗到個畫面都已經好尷尬!)
12. 開會一定要最少講一次嘢
「我同意 B 同事嘅講法.同事 A 你覺得呢?」其實例會邊有咁多嘢報告?!經歷完公開考試都仲有小組討論環節,好崩潰啊!
13. 喺公司範圍唔畀講粗口
可能就要睇你做邊行喇!做傳媒行業呢就點都有幾句傍身,聽聞做教育版嘅同行因為成日要同校長,學者等人見面,所以1句粗口都唔講得,一講即炒.
14. 彩色影印(就算只得一張)要老細批准簽咗名先畀印
小公司資源有限,適當地節流好正常.但一張彩色影印都要問准老細,似乎就煩咗啲.老細日理萬機,等佢簽名分分鐘等到2046,小員工可以點?一係唔印,一係就屋企印完攞返公司囉⋯⋯
15. 買公家嘢一定要用現金畀,用八達通或者信用卡就冇得 claim 錢
比較多出現喺教育界,做老師嘅可能會有多啲共鳴.好似話係因為教育局批公帑,所以唔容許電子貨幣交易,費事又要顧埋啲積分咁話.
係咪愈睇愈不解?但唔好笑啊,真係有人經歷緊!以上規則可能只係冰山一角,更離譜嘅都有,只係未有人爆出嚟咁解.咁 打工仔 可以點做?試下反映囉!如果反映完都冇用?唔⋯⋯我都唔知喇,你覺得呢?
網友補充回應:「教育界要帶錢返工!」
文章刊出後,亦有唔少網友補充自己遇過的離譜狀況,你又有冇遇過呢?!


text:
當日,我望著嗰個咁靚嘅海,喺心裹面發誓:我未來一定要再返嚟!但喺依家,我望住呢幅我同我嘅朋友企喺海前面影嘅相,心入面很無奈.我知道好永遠都唔會返倒去嗰個地方,但係我永遠,永遠都唔會唔記得呢個俾咗我咁多回憶嘅地方.
三年前嘅今日,我同我啱啱落船,到達咗被人稱為人間天堂嘅馬爾代夫.馬爾代夫有呢個美名,係因為佢清澈純潔嘅海水,綠得透亮,柔軟细致嘅幼沙白得无暇,美到極致的景色等等.喺我掂到地下嗰一秒,我就感覺到一種親切感,係我去過其他嘅國家都感受唔倒嘅感覺!我彷彿進入咗天堂,超現實嘅視覺伴著溫暖的海風,我嘅心徹底被藍天綠海俘虜了.
當我同我嘅家人朋友喺酒店擺低左啲行李之後,我哋就喺度上邊周圍走下,揮霍時間,欣賞下周圍嘅景色.馬爾代夫不愧係人間天堂!喺海邊,我哋完全被眼前所見顏色所迷惑.綠和藍竟也有如此多的層次:海水從近處嘅淺綠,翠綠,藍綠,演變至遠方嘅湛藍,再同天空嘅水藍彼此交融,同雪白嘅浪花碰撞出無與倫比嘅完美!我嘅內心深處滲出了無限嘅感動.喺香港嘅海灘入面,你淨係會見到垃圾,垃圾同埋垃圾,而海中則漂浮着好多嘅死魚.
第二日,我同我啲朋友一齊去咗海邊浮潛.我當時從來都未試過浮潛㗎,所以我嗰陣真係非常,非常,非常之激動!當我迫不及待將我嘅頭探到水底時,眼簾盡係一個色彩斑斕嘅海底畫面!馬爾代夫有呢個咗靚嘅海同埋啲千姿百態嘅小魚同埋珊瑚群;相反,喺香港嘅海灘入面,你淨係會見到垃圾,垃圾同埋垃圾,而海中則漂浮着好多嘅死魚,我哋根本就見唔倒馬爾代夫般嘅美景.魚兒們唔應該活喺玻璃缸中,牠們本應屬於自由嘅海洋;而我,原來一直生活在自設嘅牢房中,多年來錯過了如此美麗嘅風景⋯⋯
第三日早上,我哋就踏上船,離開咗啦個人間天堂啦.雖然我淨係喺度留咗一兩日,但係我已經對呢個地方嘅印象加深左好多.由於地球嘅水位一直逐漸上升緊,所以好似馬爾代夫咁水位低嘅地方好快就會沈到海中.雖然我知道好永遠都唔會返倒去嗰個地方,但係我永遠,永遠都唔會唔記得呢個俾咗我咁多回憶嘅地方.
(文章為港語學第三屆廣東話徵文比賽參賽作品)


text:
(Adidas 網購優惠 – 多個鞋款低至45折)購買四件額外再5折(運動鞋/衛衣/T-Shirt)
近期Adidas有網上特價,咁抵當然要分享下比大家 當中唔只係運動鞋有優惠,就連衛衣,T-Shirt,外套等都有折 好多都低至45折至55折,而家購買四件仲額外再5折 等小編推介一下有咩款抵買比大家啦! Adidas 網購優惠 · 男裝款式 YUNG-1 運動鞋 $440 (原價$1099) POD-S3.1 運動鞋 $400 (原價$999) YUNG-1 運動鞋 $440 ( 原價$1099) T恤 $179 (原價$399) 真係幾平,想要潮款又有運動款都有 仲有好多款式,我只係揀咗幾款比大家睇下 Adidas 網購優惠連結 · 女裝款式 TUBULAR DUSK 經典鞋 $400 (原價$999) YUNG-1...
(中國移動香港網店獨家優惠 – 新客戶/轉台都有著數)最平$128無限數據任你用
相信有唔少人都用緊一啲好貴嘅電話數據Plan 係呢個疫情經濟差嘅底下想轉個平啲嘅月費 而家就係好時機喇! 中國移動有網店獨家優惠 不論你係新/客戶或者攜號轉台都有優惠 等小編介紹至抵Plan比大家啦! 中國移動香港網店優惠 1. 4.5G 全速本地服務計劃 6GB + 1GB大灣區數據 只需$108 服務計劃詳情: 合約期 : 24個月 優惠月費 : $108(免行政費) 數據用量 : 6GB本地 + 本地無限限速數據 + 1GB大灣區數據 本地通話分鐘 : 無限任用 分鐘 額外數據用量 : 4.5G本地數據 $30/1GB數據用量 額外數據用量 4.5G本地數據 $30/1GB 上網就可以登記,超級方便! 而且優惠只係網店先有 月費只係$100多啲,快啲登記返,唔好走寶 月費計劃詳情及登記網址 如果你係學生更加優惠,可以Join以下呢個更優惠嘅月費 $128即享 學園 4.5G...
(黑瑪卡有咩功效?)秘魯黑鑽瑪卡效果如何?實測網上買返來試一試!
話說呢排見到網上好Hit嘅黑瑪卡,成日見到廣告同討論區都有介紹話可以硬啲又持久啲 雖然本身都已經覺得自己夠曬勁唔洗食,但見到可以調理機能又有減價 諗諗下一於買嚟試下,其實已經去咗萬寧睇下,不過又唔想比啲萬寧姐姐知道咁尷尬 最後為咗唔想尷尬我就決定喺網上買,見到好多網上平台都有 之後搵到一個叫Nutribrother嘅網幾好,有現貨唔洗等 同埋都好快收到幾可靠 購買網站 : https://bit.ly/2ZfhJrO 我自己食咗都大約一個星期到,真心覺得係幾有效 男士們可以買嚟試下,網上買到就唔洗咁尷尬!
(夏日水上體驗 – 三大水上活動推介)直立板/花式滑水/水上瑜珈
夏日熱辣辣,除咗去沙灘游水玩下沙 當然係唔少得水上活動啦,其實有唔少活動可以選擇 未試過嘅你,而家就可以襯呢個機會體驗一下 一齊睇下有咩水上活動好玩啦! 三大水上活動推介 1. 直立板 - $469起 享受乘風破浪快感 近年直立板運動係香港十分流行,係不少沙灘都可以見到佢嘅蹤影 直立板講求平衡,需要於板上利用一支直立板槳協助前進嘅水上活動 於大海中尋找平衡點,一嘗乘風破浪快感 未試過嘅朋友可以試下直立板課程 連小朋友都超快上手,有經驗豐富嘅專業導師傳授技巧 而且選用高質直立板,確保全程安全無憂 有朋友參加過課程都表示比想像中容易,導師仲好熱心教導 至於地點方面,有七個集合地點可以選擇 優惠及預訂詳情 2.香港花式滑水 - 挑戰4小時驚險刺激滑水 只需$680起 每逢夏天,就見到好多人都分享自己玩花式滑水 想玩滑水唔洗一定去船河先有得玩 可以只玩滑水仲有專業導師指導添! 享受海風迎面撲來嘅快感,係海面上無拘無束 由專業教練指導,即管放心盡情玩樂! 仲有得揀係觀塘或西頁公眾碼頭出發,非常方便 優惠及預訂詳情 3. 水上瑜珈 - $330起逃離繁忙都市 休閒享受水上瑜珈 想放鬆但又唔想玩咁刺激,一定係揀水上瑜珈 瑜珈就做得多,水上瑜珈你地又試過未呢? 企係直立板上,同藍藍大海融為一體,身心都放鬆 真係可以繁忙裹比自己抖抖氣 咁好嘅活動當然要叫埋朋友一齊去玩放鬆 課程由2人至5人都可以參加 有朋友去嘗試咗都大讚好正!絕對係一個好體驗 地址:赤柱大街14&14A號地下(顯示地圖) 優惠及預訂詳情
(Happy Friday節目 – 五大必去靚景酒吧推介)飲酒談心/閨蜜聚會/放工Relax
一眾上班族嘅你地相信都會有Happy Friday,去個酒吧飲杯嘢好多人嘅選擇 放低公事休閒地談下心,有埋個靚景真係極正 等小編介紹五間必去嘅酒吧比大家啦! 五大必去靚景酒吧推介 1. Wet Deck Wet Deck 係位於W酒店樓上,賣點一定係旁邊嘅游泳池 加上夜晚悠和嘅燈光,望埋對出嘅海景真係一流! 呢到Cocktail嘅價錢大約係$100起,都唔算好平 不過對住呢個景色都值啊! 地址:尖沙咀柯士甸道西1號香港W酒店76樓(顯示地圖) 電話:3717 2299 營業時間:星期一至日 (11:00 – 00:00) 2. Sevva Sevva嘅甜品好出名,不過呢到夜晚嘅景色都係一樣出名 中環的夜景加上枱上嘅小燭光,整個氣氛真係靚到爆! 同閨密叫返件蛋糕再配杯cocktail,真係一個完美嘅Happy Friday 仲可以同閨蜜打卡影靚相,聚一聚傾下偈 地址:中環遮打道10號太子大廈25樓(顯示地圖) 電話:2537 1388 營業時間:星期一至三(12:00-00:00);星期四至五(12:00-2:00); 星期六(11:00-2:00);星期日休息 3. The envoy 呢到嘅Cocktail非常適合女士嘅口味,有多款獨特酒 店內仲有10多款雞尾酒配搭綠茶,蜜桃茶味的liqueur,椰子糖味等等 地址:中環皇后大道中74號中環石板街酒店3樓(顯示地圖) 電話:2169 3311 營業時間:星期一至四,星期日(12:00-1:00);星期五及六(12:00-2:00) 4. 福祿壽 介紹咗咁多靚景酒吧,係時候都睇下啲有特色嘅地方 呢間酒吧混合西方及華人文化,有不少特色cocktail 如「Joh Sun」(早晨),「Haam Ling Chut」(鹹檸七),「Yuen Yeung」(鴛鴦) 「Typhoon No....
(香港露營好去處)三大熱門露營車(海迎灘/貝澳/名樂漁莊)
露營係一年四季都好受歡迎嘅活動,係同朋友/家人聚會嘅好機會 除咗搵好地方露營之外,近期更加好流行露營車 有咩露營車地方好介紹就要睇以下推介喇! 三大熱門露營場地/露營車 1.海迎灘 Welcome Beach INFO 海迎灘位於大嶼山,場地面積超過三萬平方呎,設有5款露營車 張智霖,袁詠儀拍攝節目《妻子的浪漫旅行》都有去過 由於位置近長沙沙灘,所以去海灘方向靠左沿穿過小山丘行約10分鐘就到達 憑場地匙牌或手帶參加水上活動最高有七折優惠 場地由情侶車到特色尊榮家庭車都有,適合2-5人露營 價錢: 2人情侶車:$1,400 (星期日至四)/ $2,200 (星期五,六,公眾假期及前夕) 4人家庭車:$1,600 (星期日至四)/ $2,600 (星期五,六,公眾假期及前夕) 4人豪華家庭車:$1,800 (星期日至四)/ $2,800 (星期五,六,公眾假期及前夕) 5人尊榮家庭車:$2,000 (星期日至四)/ $3,000 (星期五,六,公眾假期及前夕) 5人特色尊榮家庭車:$2,200 (星期日至四)/ $3,200 (星期五,六,公眾假期及前夕) 另外,仲有燒烤場地可以一齊BBQ 前往交通方法 : 地址 : 大嶼山長沙沙灘(顯示地圖) 電話 : 2890 9980/9060...
(香港五大野餐地點推介) – 草地公園,放風箏,踩單車
假日想休息但係又唔想留係屋企咁悶,通常野餐係一個唔錯嘅活動 靜靜地係戶外坐下食嘢,比小朋友玩下跑下,同閨密談心 唔洗局限係室內,空氣都清新啲 香港有唔少地方靚之餘仲有大草地,我地一齊睇下有咩好推介啦! 香港五大野餐地點推介 1. 山頂公園 - 貴族野餐,文青打卡 山頂公園原是香港總督的山頂別墅,由於戰火損毀遭到拆卸 後來空地發展為山頂公園,而最有標誌性嘅就一定係四格花園 設計優美典雅,仲係新人好喜愛嘅婚照拍攝地 除咗有一大片草地可以野餐,當中仲有唔少打卡位 沿途都會見到呢啲建築物架 呢個地方感覺好寧靜優雅,坐底享受下野餐影相打卡都好舒服啊! 地址 : 香港中環花園道33號(顯示地圖) 前往方法 : 可乘搭山頂纜車或15號巴士;自駕的話,需時約8-10分鐘左右(有小量停車錶位) 2. 啟德跑道公園 - 無敵海景 啟德跑道公園是啓德郵輪碼兩個公園的其中一個,另一個是啟德郵輪碼頭公園 除咗可以踏上昔日嘅跑道,透過展覽認識舊啓德機場的歷史 公園環境舒適,景致開揚,仲有一個兩面臨海大草地 咁大個草地真係可以大字型瞓係到感受下,望下天空 公園當中仲有一啲展覽區,可以認識下啟德嘅歷史 地址:啟德郵輪碼頭(顯示地圖) 前往方法:九龍灣港鐵站乘86號小巴直達總站,步行10分鐘 3. 中山紀念公園 公園附近有足球場,籃球場及體育館,做完運動就可以係側邊個草地即刻野餐 附近嘅景色都好簡單好靚,仲有個噴水池可以影下相 地址:西營盤東邊街北(顯示地圖) 前往方法:西營盤港鐵站A2出口,步行約5分鐘 4. 大埔海濱公園 - 放風箏踩單車 踩單車遊走大埔到海濱公園絕對是既舒服又治癒嘅選擇 相信好多人都曾經踩去大尾督時經過海濱公園,可以嘗試將終點定係大埔海濱公園 或者在海濱公園停一停,泊好單車去看風景,仲可以係草地放風箏 場內多塊可供野餐的大草地散落在園內各處,園內亦歡迎踩單車及玩模型船 公園內亦有其他設施,如回歸紀念塔,昆蟲屋及西式花園等等,夠玩足全日 海濱公園都有唔少景點打卡位,有唔少情侶同小朋友係到影相架! 地址:大埔區大埔大發街(顯示地圖) 前往方法:大埔墟港鐵站轉乘 71K 線巴士 5. 添馬公園 政府總部附近嘅添馬公園一直係熱門嘅野餐好去處 位於金鐘嘅添馬公園佔地17,000平方米,交通好方便,金鐘港鐵站一出過條天橋就到 添馬公園仲有無敵海景,咁大嘅草地仲可以周圍行周圍坐係到野餐 咁舒服嘅環境仲有唔少人會係到跑步做運動,咁廣闊嘅環境下真係身心都舒暢 地址:金鐘夏慤道(顯示地圖) 前往方法:金鐘港鐵站A出口,步行約10分鐘
(假日好去處 – 下白泥一日遊)浪漫睇日落,輕鬆接觸大自然
一聽到下白泥呢個地方,就一定聯想到好出名嘅日落 好多人都為咗呢到嘅日落景色而去打卡影相 除咗日落,潮漲潮退都係必睇嘅景色 係到可以見到好多情侶影靚相同拍拖 下白泥位於新界西北元朗流浮山,位置偏遠 不過可以踏足下白泥,望住泥灘,沙丘,小溪,大海真係好放鬆 好多人都會四圍輕鬆踱步,等待日落到來 仲會有啲人係到「溜龜」,一齊感受大自然 潮漲潮退嘅景色都好值得欣賞,有不同嘅美 放假去行下影下相,簡單輕鬆過一日 如果有時間嘅話可以去附近嘅鴨仔坑士多 係一間充滿東南亞風情嘅露天餐廳,等睇日落期間可以係到食個下午茶 · 鴨仔坑士多 餐廳入面全部都係木枱佈置同一間間小木屋 好有渡假村嘅感覺,食物都係一般茶餐廳可以食到嘅 係呢個士多可以影到旅行感覺嘅相,加上周邊線油油嘅植物,景色好靚! 係士多行去睇日落嘅地方沿途都好靚,可以一路行一路影 地址 : 稔灣路283A(顯示地圖) 開放時間 : 星期一至日 (14:00 - 20:00) 交通資訊 : 元朗泰豐街乘33號小巴出發,於鴨仔坑士多下車,車程約需30分鐘 電話號碼 : 9804 3042 至於欣賞日落前都有事前功夫要準備,等我睇下大家有咩需要注意! 遊覽下白泥注意事項 出發前記得去天文台網站確實日落時間,規劃行程. 下白泥的泥灘一望無際,基本上連一棵大樹都無,等看日落期間須曝曬. 記得搽防曬,或穿着防曬裝備. 進入泥灘前有一家士多,可進去光顧和乘涼. 不要赤腳走近蠔排,小心刺到雙腳呢! 記得帶蚊怕水.當地有頗多小昆蟲,候車處頗多蚊滋. 日落後會有很多人同一時間離開,而最後一班小巴約在晚上九時三十分開出. 前往下白泥方法 公共小巴:可於元朗泰豐街搭乘33號小巴前往 的士:由天水圍西鐵站搭的士前往 私家車:自駕去下白泥最方便,但要注意村路狹窄,駕車時必須小心 地址 : 香港新界元朗流浮山 日落時間 : 到天文台查看下白泥日落時間
(悠閒放鬆 – 三大SPA優惠推介)高級SPA+米芝蓮午餐只需$977超抵! (泰式/漂浮/水療體驗)
工作嘅忙碌嘅大家一定成日都想搵舒服嘅地方做SPA同按摩 小編都一樣,好需要搵呢啲地方去放鬆下 比自己身體同心靈都有機會休息 等我地睇下有咩好地方推介啦! 三大SPA優惠推介 1.Bodhi Herbal Spa泰式按摩護理 $565起享受正宗泰式SPA唔洗飛泰國 Bodhi Herbal Spa Cosmetics 係泰國香薰及美容專家 產品採用純天然植物精油和草本萃取物,不含積聚人體有害化學物質 提供中式及泰式按摩,體驗泰國技師主理嘅地道泰式水療按摩 水療中心提供超過十項泰式按摩及護理服務 如泰式藥草球按摩,泰式舒壓香薰按摩,泰式藥草球按摩等 Bodhi Herbal Spa有五間分店,分別係觀塘,屯門,荃灣及尖沙咀. 唔洗飛去泰國都可以享受真正嘅泰式SPA,而家仲有五款SPA優惠比你揀 可以選擇60/90分鐘($565/848),不過古法草藥球按摩就規定只有90分鐘選擇 我睇過即使星期六,日價錢都係一樣,唔洗怕唔係平日去會貴咗 而且分店地點都好方便,放工都可以去. 預約電話 : 9787 8187 / 5539 0002 開放時間 : 星期一至日 (11:00-20:00) 優惠及預訂詳情 2. 香港康得思酒店「川」水療中心體驗 水療連午膳套餐只需$977 「川」水療中心的產品凝聚木,火,土,金,水五行元素的能量 由中醫學,自然療法和傳統中式按摩專家特別研創 上網睇過原來平時就咁做一個普通按摩都要$1,xxx起 但係而家唔洗$1000就已經連埋午餐,真係超值! 如果唔想連午餐都可以選擇只係水療 上海555水療之旅 :10分鐘上海式身體磨砂,45分鐘傳統中式身體按摩及甜蜜薑汁湯圓 水療午膳套餐 : 60分鐘招牌按摩(可選和諧按摩或平衡按摩)及米芝蓮星級餐廳明閣總廚李悅發主理一份商務午餐 有客人做完水療後嘅評價 比一段時間自己放鬆真係城市逃生 地址 : 香港九龍旺角上海街555號(顯示地圖) 電話 :...
(香港好去處 – 燒烤聚會)五大BBQ燒烤場推介 (唱K/打麻雀/充氣彈床)
聚會活動之中燒烤都算好熱門,可以一齊慢慢燒下嘢食傾下計 但有時又唔想自己買咁多嘢或者一早要去沙灘霸爐 等小編推介下香港五大燒烤場比大家,以後多啲選擇! 五大BBQ燒烤場推介 1. 大美督嘉年華燒烤 - 任玩充氣彈彈床 通常去大美督好多人都係踩單車,但係踩完去BBQ幾乎係每個人都會做嘅事 而附近就有燒烤場好推介喇! 佔地40萬呎,仲有特色蒙寄包等等 燒烤場位於大埔汀角路(汀角村對面),位處環境保護 適宜進行集體遊戲,大型活動,亦可提供完善之音響設備,表演台,無線咪等器材 提供一站式燒烤服務,場內特設有機農莊,燒烤同時可以親近大自然,更有提供大型免費停車場 燒烤區分為三個,「傳統港式燒烤區」,「重慶串串燒烤區」,「野外韓風燒烤區」 可以按個人喜好選擇返燒烤區,而且係食材方面都係選用優質食材 不添加味精,人造色素及防腐劑,所以可以安心食用 除咗可以燒烤,另外仲有兒童設施同有機農莊,重點係兒童設施係全日免費任玩 有兒童公園及充氣彈彈親子迷宮,小朋友一定唔會悶親啦! 至於價錢方面都唔算貴,可以參考一下 提提大家燒烤場唔可以帶寵物進入(除咗導盲外) 網址 : 大美督嘉年華燒烤場 地址 : 大埔汀角路17-29地段(顯示地圖) 電話 : 9802 6611(WhatsApp訂位) 開放時間 : 星期一至五(14:00-00:00) ; 星期六,日,公眾假期及前夕(12:00-02:00) 交通資訊 : 大埔墟火車站A2出口轉乘75K巴士或20C小巴,約20分鐘車程,汀角站下車 大埔墟火車站轉乘的士,車資大約$70 2....


text:
消化系統
消化系統係多細胞生物用來食嘢,消化嘢食,獲取能量同營養,排泄剩餘廢物嘅一組器官.佢嘅主要功能係攝取,消化,吸收,同化同排泄.其中有關排泄嘅部分,亦可以歸類到排泄系統(Excretory system)嘅一部分.
非人類動物消化系統[編輯]
動物嘅消化系統由構造嘅差異可以粗略分為囊狀消化系統同管狀消化系統.
囊狀消化系統具有囊狀嘅消化腔.好似水螅,水母,海葵等水生生物,大都係用消化腔開口嘅觸手捉獵物食,而消化完嘅殘渣亦由同一開口排出.
管狀消化系統就擁有消化道,呈管狀構造,有口腔同肛門兩個口.好似蚯蚓,螳螂,雀同埋人類都歸呢一類.
人類消化系統[編輯]
人體嘅消化系統主要由消化道同消化腺組成.
- 一個正常男性成人嘅消化道長大概6.5米,由上消化道同下消化道組成.
- 消化道係一條連接口腔同肛門嘅管道,由好多負責處理嘢食嘅構造組成.
- 消化腺可以分泌消化液去消化嘢食.
上消化道[編輯]
下消化道[編輯]
下消化道包括腸同肛門.
消化腺[編輯]
消化腺又分為小消化腺同大消化腺兩種.
- 小消化腺係分佈消化管各部分管壁內嘅小腺體,呢類腺體數量好多,包括胃腺,腸腺等.
- 大消化腺位於消化道外,佢哋主要通過導管將分泌物排入消化道內,主要有:三對唾液腺(腮腺,下頜下腺,舌下腺),肝臟同胰臟.


text:
「電視」
本來諗住電視終於有啲嘢睇,因為「武則天」係星期日開始每晚九點半播出.嚟套電視劇早前係內地引起好大回響,而最多人討論嘅係劇集中出現各種「爆乳」嘅橋段,尺度大膽.但係播出無耐就要停播,再重播嘅時候鏡頭被重新剪輯,露胸嘅遠景或全身景都被拉近到得返個頭.完全影響套劇嘅觀賞性!不過認真講,套嘢差唔多一百集,唔怪得無綫要日日播!
「播放」
當然電視劇就梗係唔會十足十跟足歷史啦,最大嘅問題就係唔同地區都有唔同嘅播放手法.內地最初嘅版本係九十六集,由第十八集開始就變成「大頭版」就連原先係網上面發報嘅十七集都重新上載過.至於香港就用新方式處理劇中女主角「暴露」嘅爭議,為劇中女主角被認為係「暴露」嗰啲部份利用電腦技術加工,而且縮短至七十四集.而台灣係一保留無修改嘅版本.
「西安」
好多年前因為公作原因去過西安.最記得嘅就當然係「兵馬俑」同「武則天」!不過上次去得太急,如果有機會嘅話真係想去多次西安睇多次.作為唯一一個中國歷史上嘅女皇帝,而武則天就對歷史發展作出三樣貢獻.第一個貢獻係打擊保守嘅門閥世族.第二係促進了經濟嘅發展.武則天係建言十二事中就建議「勸農桑,薄賦役」.第三個貢獻係推動了文化嘅發展.


text:
轉眼間,又一年嘅港姐競選要開始啦,2018年港姐季軍丁子田喺今日就出席咗《2019香港小姐競選》嘅記者招待會,同場嘅仲有同屆港姐冠亞軍陳曉華,鄧卓殷以及港姐師姐陳凱琳,劉穎鏇等.
一眾港姐出場瞬間成為全場亮點,而港姐們都為新一屆嘅《香港小姐競選》進行招募活動,傾到跟住落嚟就卸任港姐,一眾應屆港姐表示唔捨得,仲話要每一年都要拍一張合照,好好紀念.
而應屆港姐季軍丁子田講到卸任港姐宣言就表示:「心情覺得好緊張,因為唔知道下一步會系點,但又覺得自己成長咗大個咗好多,亦好期待呢屆香港小姐質素會系點.」
不過,因為丁子田喺當選港姐後活動唔多,都臨近卸任,就有報道指其將唔會再續約TVB而另謀出路.對此佢就澄清表示:「其實冇咁嘅事,可能最近我比較低調,所以大家覺得我系,其實唔系,所以而家我覺得要準備下自己,睇下一步會點行,都等公司安排,睇下有咩啱我.」
談及當選港姐後呢一年嘅感受,丁子田都有過迷茫時期,亦都曾經諗過放棄,不過好彩最後對于前進嘅方向都終于諗通咗,都因此而作出改變.
佢話:「自己本身性格好怕醜,又比較沉默,當初參選港姐都系想鍛練自己唔好咁怕醜,當選之後,見到其他佳麗工作演出機會比較多,明白到自己中文講得唔好,系一大阻滯,變咗會少咗好多工作嘅機會,其實都會有啲失落.
但自己經過反思之後,覺得而家出道先一年時間,所以我而家除咗不斷苦練學習講廣東話之外,性格方面都要改變一下,唔好咁怕醜,期望可以好似香香(岑麗香)演出咁成功.」
其實丁子田今年先25歲,仲有好長嘅路要行,希望佢可以突破自己嘅心理障礙,能夠好好咁表現自己,相信佢一定會畀我哋帶嚟一個令人刮目相看嘅變化,期待佢嘅好作品!
Like MisshkNews Facebook!不出门也能知天下事~


text:
近日紅遍全球嘅日本漫畫《咒術迴戰》終於復刊,關於乙骨同夏油嘅前傳電影亦將會喺今年年尾上映,相信一眾動漫迷都好期待!而唔知大家又有冇發現,其實《咒術迴戰》一班主角嘅名都係以唔同嘅植物命名,例如女主角釘崎野薔薇,個名就包含咗「薔薇」,仲有男二伏黑惠嘅「節黑草」(日語讀音相同),狗卷棘嘅「荊棘」,東堂葵嘅「葵花」等等.但好多人都唔知,其實男主角虎杖悠仁個名都係植物名嚟!虎杖係一種灌木狀草本植物,主要生長喺東亞地區.虎杖嘅花語係「不可貌相」(見かけによらない),的確,喺中醫學角度嚟講,虎杖係一種藥效多,效力強而嘅平民植物.虎杖微苦微寒,歸肝,膽,肺經,有清熱解毒,祛風利濕,散瘀定痛嘅作用,可以醫治關節痹痛,經閉,癓瘕,咳嗽痰多,燙傷損傷.虎杖之所以有咁多功效,主要因為佢含有豐富嘅營養素,例如有白藜蘆醇(詳細可以睇翻《(白藜蘆醇美容功效)口服嘅化妝品──白藜蘆醇》一文).除咗白藜蘆醇之外,其實虎杖仲有兩種對有人體好有益嘅元素,分別就係花青素同原花青素.雖然花青素同原花青素都可以喺虎杖度搵到,亦只係差一個字,但其實原花青素同花青素係兩樣嘢嚟.究竟兩樣嘢有咩分別?又有啲咩功效呢?今次就等小編介紹吓究竟花青素同原花青素係咩嚟啦.
咩係花青素?咩係原花青素?
正如頭先所講原花青素同花青素係兩種完全唔同嘅物質嚟.花青素(Anthocyanidins)係一種黃酮類物質,而原花青素(Proanthocyanidins)係一種多酚類物質,由於加熱嘅時候佢會製造花青素,所以呢種多酚類物質叫做原花青素.
原花青素同花青素有咩分別?
1. 化學結構
原花青素同花青素嘅化學結構唔同,原花青素係一種多酚類物質,由大量嘅兒茶素同表兒茶素結合而成,並會按結合程度分為二至十聚體.而花青素係屬於生物類黃酮,由苯基丙酸路徑同類黃酮合成,並由唔同酵素調控催化,兩種物質嘅化學結構並唔相同.
2. 顏色
花青素係一種出現喺植物嘅水溶性色素,我哋之所以見到花瓣同果實會有唔同顏色,例如蘋果,香蕉之類嘅生果未熟嘅時候會青啲,熟咗之後會變成紅色同黃色,正正因為有花青素,隨住細胞液嘅酸鹼而改變顏色.當細胞液呈酸性嘅時候會偏紅色,呈鹼性嘅時候偏藍色.而原花青素係冇顏色嘅,由唔同數量嘅兒茶素同表兒茶素結合而成.
3. 生長環境
原花青素和花青素生長嘅環境唔同.原花青素只會出現喺草本植物嘅表皮或者根莖,例如係虎杖根,花生皮,蘋果皮;而花青素會出現喺深色嘅果實,例如提子,藍莓,桑葚入面.
原花青素好處
1. 原花青素具有抗氧化功效,可以清除會令到細胞急速老化嘅自由基(Free radicals),減低對身體細胞嘅破壞.原花青素亦能夠強化細血管和結締組織,調理微循環系統,例如糖尿病視網膜病變等病症.
2. 原花青素亦可以減少組織胺(Histamine)嘅製造.組織胺係一種神經導體,可以增強免疫系統,保護身體免受細菌感染.所以,原花青素亦都具備抗發炎同舒緩過敏反應嘅功效.
3. 除此之外,原花青素可以減低壞膽固醇(LDL)嘅氧化,亦會延緩血小板嘅凝聚.所以原花青素可以改善血液黏稠度,預防動脈硬化,減低患上心血管疾病嘅風險.
花青素好處
1. 花青素都有天然嘅抗氧化作用,有助清除人體內嘅自由基.因為佢嘅抗氧化能力大概係維他命E嘅50倍,可以清除自由基,抑制細胞老化.
2. 花青素亦可以分解人體內嘅膽固醇同增強增強血管嘅韌性,保持血管暢通,減低出現心血管問題嘅機會,同時穩定其他器官嘅功能.
3. 花青素可以增加眼部血管嘅血液流量,強化新陳代謝,保護眼部嘅微絲血管,減少藍光對眼睛水晶體同視網膜嘅傷害,改善眼睛疲勞問題.
花青素副作用
目前已知嘅原花青素副作用係零,只係如果吸收太多花青素,會令到牙齒染色,所以記住要刷牙清洗.
原花青素副作用
理論上原花青素副作用都係零,不過佢會抑制血小板凝集,影響身體凝血所需嘅時間,有機會導致流血不止嘅情況.所以血液循環系統失調或者服用緊薄血丸嘅人士就最好唔好服用.
原花青素推薦
市面上有林林總總嘅原花青素產品,雖然好多產品都標榜含有原花青素,但由於難以提取,以致營養素嘅含量少之又少,質素參差.而「健知己」白藜蘆醇×Q10由含有豐富原花青素嘅日本虎杖根,紅葡萄皮同紅葡萄籽精華化學提萃,冇任何人工色素同防腐劑之餘,原花青素嘅含量亦有所保證.而且呢款原花青素產品價格相宜,絕對係助你維持心血管健康嘅良心產品.所以,識揀一定揀「健知己」白藜蘆醇×Q10!


text:
食完好豐富o既早點又去左85C買左杯重LATTE飲. 嘆左一陣就行去搭返葛瑪蘭號巴士返台北!! 真係好快, 大約1個鐘左右就返到台北轉運站喇!!!
因為訂左12點o既火車票去苗栗, 所以就去左京站廣場行下Micia. 去到o既時候都仲未開門!
係Micia買左o的DIY用品, 就慢慢行返去台北火車站, 順便去買左便當上火車食, 去7-11買咖啡飲, 我飲左靜岡抹茶咖啡, 都唔錯喎!!!! 點解香港便利店冇o架!!
準時12:00上左自強號就出發去苗栗喇! 係車上就慢慢嘆個便當!! 其實個便當唔算太好食…不過不失啦!
下午1:41就到苗栗, 其實去苗栗係去join 17號舅父, 因為佢想帶我o地去佢新屋坐下然後就同我o地一齊出發去台中, 係舅父屋企坐左一陣就去左佢而家種菜o地方睇下… 以前返台中都有食佢自己種o既菜, 真係好好食o架…而家佢搬左o黎苗栗都有種…下次再o黎就可以食!!
離開菜田之後就上高速公路去台中喇! 因為約左5點鐘去紅豆溝通! 到左台中係中港路真係好塞車, 好多車排隊入新光三越!! 攪到勁塞車….好在最後都趕得切5點前去到紅豆o乍!
溝通詳情請看: 紅豆婚紗之旅 - 溝通篇
完成左溝通之後, 舅父就接左我o地同幾個阿姨一齊去中南海餐廳食飯, 正式宣佈我o地兩個下年結婚喇!!!
食完飯就返左去休息喇, 準備聽日影相相!!
Day 4
今日係拍攝日, 有關詳情請看:
紅豆婚紗之旅 - 拍攝日之造型篇
紅豆婚紗之旅 - 拍攝日之外景篇 (車站)
紅豆婚紗之旅 - 拍攝日之外景篇 (神社+海灘)
紅豆婚紗之旅 - 拍攝日之內景篇


text:
「死啦!唔記得今日默書啊!點算好啊?」相信唔少同學一定有試過咁嘅情況.係呢種情況下,點樣可以令自己儘快記住默書內容呢?
方法一(適合以文章形式背默的內容)
不論是英文,還是中文(白話或文言文)最緊要先睇一次內容(尤其係文言文),好多人默書會選擇死背爛背,默嘅時候又會突然唔記得自己背過啲咩,最終出黎嘅成績......
係呢啲情況下,如果你默書嘅內容係一篇文章,你可以先理解一下文章內容,將文章或者故事睇一次.大概記住文章内容,咁你默書嘅時候,就大約憑你記得嘅故事內容寫,咁最少就成功咗一半架啦!
當然,如果理解完文章內容後仲有少少時間,就攞枝螢光筆出黎,highlight翻一啲重要嘅專業名詞/動詞/形容詞,令自己對文章印象更深刻,等你默書嘅時候最起碼唔洗眼望望!
方法二(針對默英文生字)
許多時候,老師總會揀一大堆英文生字作為背默內容,如果係默書個日先記得要默,相信好多人會背到崩潰.係呢種情況下,就唔好死記住啦,分咗類先啦!
同學仔可以根據英文生字嘅首個字母,以a-z進行排列.咁講可能同學仔唔係好明,咁我就舉個簡單嘅例子啦!
例如你默書嘅生字有accelerate,zaftig,traceable,macaroni,laudable...
你就可以將佢地咁樣分類先:
accelerate
laudable
macaroni
traceable
zaftig
然後就可以跟順序數返以字母a開首嘅生字有1個,以字母l開首嘅生字有1個...如此類推.排列之後先再記內容咁就可以更快速有效咁記默書內容啦!


text:
「湯底」
好多香港人都鍾意食日本嘢,而當中一定唔少得拉麵!淨係湯底都已經有分好多種.醬油味:本州最主流嘅風味,使用日本醬油,雞肉同蔬菜.豚骨味:最早發源自九州,用豬骨長期熬燉出白色嘅濃湯.鹽味:麵湯清澈,源於大正時期嘅北海道函館,同其他風味相比,更能突出湯底材料本身的味道.味噌味:使用雞肉熬製湯底,再以日本傳統嘅味噌醬調味.
「拉麵」
其實我食拉麵唔係太講究,一般都係睇三樣嘢.第一就當然係湯底,因為係一碗麵嘅靈魂,就算啲麵好好食,無一個好味嘅湯底真係好輸蝕!第二就係啲麵好唔好食,當然每個人嘅標準都唔同,我比較鍾意粗幼適中同彈牙嘅麵.最後就當然係啲配料,因為一碗好嘅拉麵需要有好嘅叉燒肉,流心蛋同其他配菜.今日去咗跑馬地試咗一間由一位朋友開嘅拉麵館,佢哋啲拉麵真係好好食,尤其係個湯底,真係無得彈!
「地區」
日本拉麵除咗湯底之外,其實唔同嘅地區都有唔同嘅特色. 日本各地方口味的拉麵,而一般分為八個唔同嘅地區,北海道,東北,關東,北信越,東海,近畿,中四國同九州.而日本嘅「三大拉麵」為:北海道札幌拉麵,福岡博多拉麵和福島喜多方拉麵.不過,東京拉麵,和歌山拉麵,熊本拉麵,長崎拉麵亦都都很有名.唔知大家係食拉麵嘅時侯又識唔識得分辨碗拉麵係嚟自邊個地區呢?
好食嘅嘢當然係要同大家分享啦!
Zagin Soba 座銀
Also published on Medium.


text:
做個「剛剛好」的穩定數學5** [最重要環節~~!!臨場訓練(二)]
除咗機械式答題,臨場其實仲要訓練穩定性.
穩定性基本要求係要多做mock卷.所謂做mock 卷,我個人對學生嘅要求係比較嚴格,DSE開始時間係8:30a.m.,第一份係2小時15分鐘,第二份係1小時15分鐘就跟到足.好多同學其實喺學校都有做mock 卷,但可能只係做一份卷什至只係其中一部分,咁樣係反映唔倒你實戰嘅時候嘅狀態,我成日都同同學仔講,你想高分,你先要處理咗你考完第一份卷用咗2小時15分鐘你個腦,你仲頂得住之後果1小時15分鐘再繼續用你個腦.數學同其他科唔同,你係要用腦的~~
俾個個人經歷嘅例子你,果陣時Alevel,我考之前一年求神拜佛科econ唔好同pure maths連住考,因為前幾年都有前科,點知佢就係擺埋一齊考.咁其實真係一出時間表果刻我已經安排緊到時點調整自己精神狀態.到考果時就先考econ上下晝各三個小時啦,之後果日再考pure maths上下晝各三個小時.我考到pure maths paper 2 個半鐘倒,真係攰到就嚟訓著(不過我唔會話你知我只係淨番一條LQ同埋計過條數就算成條空咗都一定攞A).你如果係慣咗溫書做數一個鐘就溫第二科嘅話,可能就要搵啲時間適應一次過做兩份卷啦.
作為一個補習老師,點樣可以幫倒同學仔嘅穩定性呢?
呢方面我諗我比啲大型補習社更為痴線.我就唔會搞到去會展做mock 架啦,不過我就會同班同學仔一齊捱啦,最後關頭呢幾年我都係同同學仔做足8個mock,每次早起身8:30齊齊排排坐做卷.
其次8set卷我都係控制到20%新題型80%舊至到30%新題型70%舊呢個範圍,而最痴線係我真係一個月左右出8set,要知道砌一份卷要set到啱程度,公平,分倒高低,唔係好似有啲名校/名師咁出啲全部人都唔識嘅題目就ok,因為咁深根本係唔會出,亦都唔係就咁改編pastpaper 就得,因為每年DSE真係有新嘢,根本係要做多少少資料搜集同心思先可能set得好.MC卷要出到啲同學錯concept而搵倒嘅答案,而且ABCD每個options都平均分配,仲有正確答案擺去ABCD邊個位都係心理交戰,成件事其實真係難到想打人.(如果你知道set DSE數學卷果個人嘅人工同可能一份elective卷嘅人工比較你應該明我講咩,我仲要一個月做佢8倍12個月做嘅嘢,理應係佢96倍人工,不過我唔係咁計較嘅XDD)
跟住呢就係學生做卷時候收集一啲佢哋嘅個人數據同埋習慣,例如佢哋做唔同題型所需時間,遇到唔識/新題型思考幾耐時間,有無定期望錶之類.我覺得有啲細節位嘅提醒對於臨場考試有好大幫助.其實好多頂尖運動員都有一啲科學化嘅訓練臨場反應方法,例如NBA Stephen Curry 練同時拍兩個波,同埋起手速度,務求比賽時可以快過對手隻眼(正常人眼reaction time 0.2秒);中國羽毛球國家隊直情要佢哋做MC預判對手殺球落點加強防守技術,慢過0.2秒答個答案,可能實戰就輸咗球波.當然我就無咁多資源搜集咁多數據,而且一份咁長時間嘅數學卷亦無需反應太快XDD.不過最起碼例如俾學生知道佢原來做某類題型嘅時候係相對慢嘅,可以睇番會唔會係慣性用嘅解題方法未係最直接;又例如有無某一題諗得太耐嘅情況,呢啲都係分數上唔可以直接反映倒嘅實況.
講咁多係我可以做倒嘅嘢,係因為學生本身都未必可以做卷時客觀分析番自己嘅表現.好多時都係攞住個分數去分析,唔係話自己唔小心,就係話份卷難唔夠時間做,咁唔具體嘅總結係無助提升自己嘅奪星機會架~


text:
「數據」
經常有好多公司都會話自己有好多數據,但係就唔知點樣去用.有啲就話自己已經用緊數據,但係其實佢哋根本唔係用緊數據.有啲會話自己買咗唔知乜嘢嘅產品以為自己用緊數據,但係最終無人識用啲產品.講到尾其實有幾多數據,用乜嘢科技都唔係重點!重點係首先要有有用嘅數據,多唔代表有用,有用亦唔代表完整.所以有時其實唔係多與少嘅問題,係有無用嘅問題!
「多少」
過去幾年好多人都不斷講大數據,但係真係「多」就代表有用咩.幾年前我都覺得大數據嚟個形容詞好貼切,但係依家你問我嘅話我就非常討厭嚟三個字,因為俾太多人錯誤地濫用.當然一間公司有越多嘅數據係越好,不過最緊要嘅係重質不重量,因為越多就越多噪音,就越難搵到有用嘅訊息.因此而家我反而鍾意利用好多「小數據」去搵數據與數據之間嘅關係,慢慢積少成多就變成大家所謂嘅「大數據」.總括嚟講就係多唔一定好,只要有用嘅數據就算小啲又點?最緊要係用得着!
「有用」
所以話有時唔好以為「多」就得,「多」唔代表好,「多」唔代表有用.依家真係好鍾意啲「小」數據,因為好快就知道有無用.與此同時又唔需要投放大量嘅資源係科技層面,所以比較符合經濟效益.如果可以通過「小」數據去首先印證觀點同理論,之後再用更多嘅數據去加強結果嘅可信性,咁樣先至可以體現到乜嘢係「大」數據.講到尾有用嘅數據唔嫌多,無用嘅只會混淆視聽,就係咁簡單!
Also published on Medium.


text:
ABS Blog
發熱面膜上癮了
發熱面膜 - 係會上癮㗎!=DTop FAQ:Eight Greens複合草本面膜嘅發熱同唔發熱有咩分別呀?1. 成分方面 - 發熱嗰個只係加左較多嘅紅辣椒,所以促進血液循環會有面紅效果2. 功效方面 - 對荷爾蒙瘡同樣有效,敷兩隻d瘡都有扁到,但發熱嗰個多左緊緻同細緻*...
咀咀護理
講到「護膚」好多時都唔會諗起個咀,因為如果唔係乾到甩晒皮,都唔會覺得有咩特別問題.但其實個咀一樣需要滋潤同補濕,仲可以幫佢做埋去角質同敷mask添!本人一向其實都無乜特別護理咀唇,只係見乾乾地就搽下Lip Balm咁.直到我最近一個FB post介紹Eminence Lip Balm時,淨係影個咀先留意倒「乜原來有條咁深嘅唇紋嘅??」 驚訝之後就諗起去唇紋嘅唇部去角質,仲做埋完整嘅 !魔戒3部曲我就聽過,咩係唇部3部曲呀? 第一曲當然係去角質,我相信大家都唔會有幫唇部去角質嘅習慣,咁一定要試試,因為淨係做完呢個step都已經好唔同.個咀係即刻超滑同軟熟!同埋因為要準備敷唇膜,所以最理想就係先除去唇上死皮先敷lip mask.敷面膜都係一樣,因為就咁用洗面奶洗面只係可以去除多餘油脂同污垢,死皮未必洗得走,如果有d死皮係度隔住左,梗係覺得吸收冇咁好㗎呢~ 就好似大家洗完面再用爽膚水抺一抺都仲會抺得出黑色野,然後心諗我塊面有冇咁污遭呀⋯⋯所以簡單黎講,敷咩之前都要先徹底清潔同去角質! 好,明白!咁係點用㗎?首先,如果搽左唇膏就要洗走d唇膏先啦,然後用手指或棉花棒點少少唇部磨砂係唇上,我冇加水稀釋因為佢本身唔係太竭,就咁用手指磨就ok~...
Mix & Match 暗瘡面膜
唔知有冇人都好似我咁間唔中會爆幾粒暗瘡出黎(特別係夜訓同食完d Guilt Food之後),通常會出喺兩邊面....下巴....同埋額頭.... 真係好外眼㗎嘛! 話說上星期日食完Burger後,"佢哋"又黎喇.平時額頭呀,下巴同面嗰d我一定係敷Eight Greens複合草本面膜,點解?因為親身試過Eminence幾隻暗瘡面膜同面霜,包括Clear Skin益生菌暗瘡系列,同Pink Grapefruit葡萄柚面膜,對呢d所謂嘅荷爾蒙瘡/壓力瘡係冇乜大幫助.其實我係試到最尾先試Eight Greens,因為成日認為Eight Greens系列係適合d較"成熟"嘅皮膚,針對衰老.點知一試就返唔倒轉頭,連續敷幾日,d瘡瘡冇繼續谷上黎不特只,仲一次比一次平,收返埋!但今次唔止係出壓力瘡,仲喺個鼻度出埋油脂粒,所有我決定試下將Clear Skin...


text:
男人的Fantasy (一七五)你唔搵敵人,敵人都會嚟搵你
網上資料圖片
阿爸以前教落,識人好過識字,朋友一句說話,好過你讀十年書.我信呢句嘢信到十足,所以由細到大出嚟做嘢,朋友叫到嘅,除咗要我獻身之外,好多時我幫到都會幫.
由以前開舖頭,日日落街市同魚佬菜佬打關係,佢哋有咩頭頭尾尾賣唔出嘅貨,我能力要到嘅都一定會幫佢哋買咗佢.好快我就知道阿爸教嘅永遠都有用,魚佬轉頭就拎住啲急凍龍蝦出嚟,話邊間邊間酒店停電死咗批海鮮,急凍咗市價兩折出售.我唔知幾多次,靠呢啲海鮮搵到我嗰個月嘅舖租.
到出咗嚟寫嘢,隔行如隔山,個人就更加要識做,出到嚟可以認識嘅朋友,我好多都會最客氣最好笑容去面對,無非都係怕對方誤會我臭串,一個唔覺意樹敵就無謂.
但後來有位同行,其實都唔知算唔算同行,反正都係寫故佬,令我深深明白到,唔好以為烚熟狗頭就唔會無敵人,你唔搵敵人,敵人都會嚟搵你.
對於寫手層面嚟講,對方都的確係一位人物嚟.最起碼佢粉絲多過我,玩Social Media係好過我好多.喺我哋有可能見嘅第一次地方,係一位朋友向老闆嘅吹雞大會,叫得吹雞大會即係朋友一早就出盡力咁請佢心目中可以嚇得吓老闆嘅人嚟,小弟有幸,同時亦知道寫手同行會到.當時我有多少期待,諗住去到有位熟人傾吓,時間都好打發少少.
點知最後寫手同行no show,我失望咁問朋友,點解佢唔嚟.朋友天生直腸直肚:「唔知呢,佢好似聽到你會嚟佢就唔嚟.」
我打咗個突,覺得係朋友講笑,但好快我又有機會同寫手同行有第二次交手機會.話說我同佢,被同一位朋友邀請寫序,我寫完交俾出版社後,我就收到書嘅作者話我知,原來寫手同行好唔滿意同我嘅序出現喺同一本書度,仲有啲微言話如果搵我就點解搵佢,我當然傷心到唔知點形容,你條小契弟真係"不知那來的勇氣",將自己睇得咁高.
最後當然不了了之,但我亦都知道呢個人嘅敵意,無再用老豆嗰套識人好過識字嘅態度對之.喺耐唔耐睇吓佢嗰種懶係曲高和寡,一面扮唔想高調,一面將生活屙條屎長啲都拎出嚟分享嘅脫俗,有時都幾賞心悅目.
早段時間同行關公搞得一般,俾一堆人圍到飛起,我一邊睇,一邊食花生,再一邊諗返佢串其他人得米五高都學人出書,我就感覺到,呢個世界真係唔需要對每一個人都咁好.
無咩好處.
薛可正Facebook Page
http://www.facebook.com/sithoching


text:
畀中四至六嘅建議 | 開學必睇!
話咁快就要開學啦🎒~唔知大家準備好未呢? 今次呢個post就係想畀少少喺讀書同心態方面嘅建議畀大家💡 希望你地開學之後更加有方向🧭 (學術)中四-五 唔使咁急住補習,真心建議大家自己嘗試吓處理嗰科先.雖然補習好似係一個捷徑,但我自己就覺得佢skip咗畀你思考嗰part,更何況網上有咁多免費資源.某程度上如果你習慣咗有人spoon-feed你,就算你捱得過DSE,都唔會捱得過大學啲考試. 唔好亂買坊間嘅補充練習.其實喺呢個時期,老師每教完一個課題,你都可以開始操by-topic嘅past paper架啦!完全冇咩需要再出街買堆練習番嚟,因為佢地好多嘅出題模式都唔似DSE. 睇吓邊科需要整筆記,然後開始慢慢搞.好多人成日都後悔自己冇早啲整筆記,所以其實如果你開始feel到嗰科嘅資料喺教科書到好唔齊全/整理得好差,你就可以開始整份筆記,減輕你日後嘅負擔,亦都方便你之後重溫! 除咗整筆記,我都建議大家某啲科可以整錯題簿.錯題簿嘅用意就係畀你寫低你操by-topic pp嘅時候發現嘅伏位,等你日後可以集中溫呢本嘢,唔使再亂操pp. (其他)中四-五 參加吓唔同嘅課外活動 (e.g. 啲比賽,之前我介紹嘅Coursera/edX網上課程,做義工)或者喺學校take up吓啲leadership positions!因為呢段時期你已經算係比較多空閒嘅時間,除咗可以畀你探索吓自己大學想讀啲咩,亦都可以畀你累積啲經驗寫喺Personal Statement/CV到~ 如果已經知道自己大學想讀啲咩,建議大家可以揾一啲同學科相關嘅活動嚟參加/posts嚟做. 開始養成時間管理嘅習慣.你可以寫schedule,to-do list又或者做calendar blocking,總之就揾一個方法令自己可以好好分配啲時間.因為你F6將會更忙,所以你應該盡早學識點樣prioritise唔同嘅tasks. (學術)中六 如果未做完by-topic pp嘅就繼續做埋佢.做完嘅話就可以試吓計住時做by-year嗰啲,睇吓自己時間分配o唔ok~ 筆記如果有需要可以繼續整,但唔好用晒所有時間喺呢到!真係有迫切需要先整啦,你應該用更多時間去操卷同清concepts. 唔好盲目同人地跟風.到到呢個stage你可能開始緊張,見到身邊好多人報intensive可能自己都心郁郁想跟,唔做就好似落後人地咁.但你真係要諗吓自己有冇呢個需要,上完先發現原來教嘅嘢自己都識/教學模式唔啱自己到頭來都係浪費咗自己寶貴嘅時間. 唔好盲目同人地比較.可能你會見到/聽到人地已經操咗好多好多卷,然後就想自己加快速度去做.Motivate到自己努力啲固然係好事,但你亦都要記住操pp係質>量,意思即係如果你淨係不斷操卷,操完又唔理解點解marking scheme個答案係咁,自己可以點樣改善,咁其實同唔操冇分別. (其他)中六 好好照顧好自己嘅身心健康.萬一你病咗,就好好休息先,休養好先在繼續奮鬥啦!病住溫書其實仲唔productive!心理健康都同樣重要,唔好畀自己太大壓力.覺得太辛苦就停低休息吓先,如果唔係累積太多壓力同負面情緒會爆煲㗎!太多負面情緒都會令自己嘅溫書效率下降,所以畀自己適當嘅喘息空間好重要!可以揾朋友圍爐取暖,呢個時候互相支持同鼓勵好重要~


text:
我同男朋友係排卵期曳曳 佢無插入過 但係佢勃起嘅時候(係佢射精前) 佢摸過佢下面 然後摸再我個陰道口(應該無伸手指入去) 我唔知果d算係尿道球腺液定前列腺液 我係發生後48小時後食左第一代避引丸 想知咁樣會唔會有機會懷孕 同埋我處女膜未穿(未真係have sex)
而家好驚 佢摸完我先知佢摸過佢下面 (網上睇男性射精前啲分秘物會有精子係入面而有機會會令女性懷孕
我同男朋友係排卵期曳曳 佢無插入過 但係佢勃起嘅時候(係佢射精前) 佢摸過佢下面 然後摸再我個陰道口(應該無伸手指入去) 我唔知果d算係尿道球腺液定前列腺液 我係發生後48小時後食左第一代避引丸 想知咁樣會唔會有機會懷孕 同埋我處女膜未穿(未真係have sex)
佢話佢摸嘅時候手指已經乾左(但我唔肯定
Hello~ 照你所講嘅情況,懷孕嘅風險係好低嘅 因爲精子接觸到空氣後通常幾分鐘內就會死亡,而且接觸到皮膚,衣物等表面都會進一步減低精子嘅存活率.男性性興奮嘅時候會分泌透明嘅係叫「尿道球腺液」,當中有機會含有少量精子.而「前列腺液」其實係精液嘅一部分,係乳白色.雖然都含有精子,但佢哋係唔一樣架~
另外想了解下你提到嘅避免藥係唔係指緊急避孕藥?因為避孕藥係要持續及定時服用先有效,只有緊急避孕藥先可以喺性行為後提供單次性緊急避孕.現時大部份醫生處方嘅都係較新發行嘅緊急避孕藥,一般都具有抑制排卵及干擾受精過程嘅作用,不過見你提到當時服食嘅係第一代避孕藥,就有機會只能抑制排卵,所以如果性行為時已經排咗卵嘅話,就有機會做唔到緊急避孕,不過依個問題建議你向處方緊急避孕藥嘅診所查詢下,因為診所最清楚處方俾你嘅係邊款藥丸同埋佢嘅藥效.
見你提到處女膜同懷孕風險嘅關係,首先處女膜正確學名係陰道冠,佢並唔係完全密封嘅.女性一出世嘅時候呢塊結締組織上面就已經會有一定嘅開口,等分泌物同月經流出,所以並唔存在處女膜未破裂就無懷孕風險嘅講法阿~
我係係家計會食嘅緊急避孕丸 咁我食左第一代係咪無乜用
上個月黎m係24號 一般黎6-7日 通常30-33日黎一次
同埋如果男朋友隻手未完全乾晒 懷孕率係咪好高 (即使我食左避孕丸而且佢係第一代同我好遲先食
我食果個應該係 單一荷爾蒙(黃體酮)係咪唔可以防止受精卵著床
(講漏左 曳曳係今個月14號發生的)
我哋之前有解釋過,你上次嘅性接觸風險係比較低嘅,而你之後又有進行緊急避孕,所以懷孕風險都會好低.
關於緊急避孕藥嘅功效,第一代避孕藥係單一荷爾蒙(黃體酮)型(synthetic progestogen)嘅緊急避孕藥,喺唔安全性行為後72小時內服用有效,有97-98%嘅避孕成功率,不過的確越早服用,避孕功效越大.黃體激素受體劑(selective progesterone receptor modulator),係第二代嘅緊急避孕藥,喺唔安全性行為後120小時內服用有效,有98-99%嘅避孕成功率.家計會兩種藥物都有提供,醫生通常會根據你嘅選擇同埋你嘅身體情況俾適合你嘅藥物.而因為第二代事後藥關於喺急避孕失敗嘅情況下會唔會影響胎兒發育呢方面研究數據不足,所以都有唔少人會選擇服用第一代緊急避孕藥.雖然兩者嘅藥物成份唔同,但功效一樣,都係會抑制排卵,干擾受精過程,改變子宮內膜環境從而令受精卵唔能夠著床,所以無論服用緊急避孕藥之前身體有冇排卵/卵子有冇受精,只要喺緊急避孕藥有效時間之內服用,而且冇喺短時間内嘔吐/腹瀉,咁避孕成功率都會係高嘅.參考資料:緊急避孕 - 香港家庭計劃指導會
而且,你性行為後48小時喺家計會經醫生處方先食藥,醫生亦會評估你嘅身體狀況,認為你適合服用同埋服用後會有緊急避孕功效,先會俾你食藥.所以都唔需要太擔心.卵子受精著床通常需要6-9日嘅時間,所以如果你真係好擔心,你都可以自行驗孕.驗孕係檢驗尿液中嘅hCG水平,hCG係卵子受精著床之後身體會產生嘅一種荷爾蒙.所以,喺性行為嘅7日後(9月21號)驗孕,會得到初步結果,而11日後(9月25號)進行驗孕,就會得到較為準確嘅結果.或者如果家計會有同你預約覆診時間進行驗孕,你都可以照返預約時間去返家計會驗孕.
另外見你之前有講「排卵期」呢樣嘢,其實月經同排卵其實係受好多唔同身體因素影響嘅,例如荷爾蒙水平,飲食,作息,壓力,生病,藥物等等.而排卵其實係要等月經出現之後先可以推算返幾時排卵.所以,除非喺醫生嘅指導之下每日用排卵試紙測試著,否則我哋好難準確咁知道究竟幾時會排卵.一啲app嘅紀錄或者日曆推算並唔準確,因為app通常係以你過往嘅月經週期pattern去估計/日曆就係用數日子嘅方法,預算你幾時會排卵,但係app/日曆並唔會知道你成個週期/將來嘅身體狀況,例如你嘅情緒壓力/有冇食過藥/休息得好唔好,但係呢啲因素都會對月經同排卵造成影響.同埋都想俾定心理準備你,因為你有服用緊急避孕藥,所以可能嚟緊1-2次月經嘅情況會同平時嘅平均狀況唔同,例如會提前/遲嚟,或者經痛比較嚴重,通常1-2次月經之後就會相對穩定返.
建議你哋下次發生性接觸嘅時候,可以考慮使用指套/口交膜(可以覆蓋陰道口同附近範圍)呢啲阻隔式嘅安全措施,或者即使唔係發生陰道插入式嘅性行為,都可以考慮使用安全套,去避免體液直接或意外地接觸到身體,咁就可以更加安心啦!或者你哋都可以考慮,當心理上未準備好發生性接觸嘅情況下,就唔好發生任何形式嘅性接觸,直至你哋雙方都覺得準備好,先再進行性接觸呀.


text:
▲東東被網民話表情僵硬,好似打針打多咗,不過其實都係光線問題.
前幾日東東上電台接受訪問,佢仲攞自己個樣嚟開玩笑,話自己同DJ余偉撞樣.完全唔介意俾人話佢整容呀!大家都讚佢心態好!
▲東東講笑話自己同余東撞樣,不過又有網民話佢似同魯振順撞樣多啲.
無論點,東東天生靚仔應該無人反對掛,今個月11號,佢有份演出嘅驚慄片《玩命貼圖》喺台灣上映.
相比起片中一班青春無敵嘅後生演員,以及甜美嘅女主角任容萱,大家反而更加注意到扮演死神沙利葉嘅東東.
▲任容萱風頭都搶唔過東東.
事關電影入面嘅東東造型冷峻,西裝骨骨,撐拐杖行路超慢~ 成日攞住個蘋果喺度食,眼神凌厲,非常有震懾力.一出場已經搶曬fo,好多女觀眾仲話有咁靚仔嘅死神,死都死得開心啲.
早年多數都係演青春少年嘅東東,呢幾年轉型演嘅腹黑冷酷角色一個比一個受歡迎,之前喺「蘭陵王」入面嘅宇文邕,到靚仔死神沙利葉,東東都好開心觀眾願意接受佢嘅另一面.
▲東東嘅宇文邕一樣多人like,人氣唔輸男主角.
新戲咁受歡迎,東東都話嚟緊要演多啲好角色俾大家,不過,音樂方面佢都唔會怠慢架!
3月份就到東東人生首個紅館騷,fans當然無限支持,場騷嘅門票一早就售罄啦.東東當然唔會辜負fans,落力操肌肉,成果都幾唔錯架!
▲東東已經完全進化成肌肉佬.
東東話嚟緊春節佢都會留守喺香港操練,為演唱會做準備,連蘿蔔糕都唔食啦,老婆同囡囡食年糕嘅時候,佢就喺隔嚟做掌上壓,哇,去到咁盡?


text:
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
他他醬 Tartar Sauce
2014年10月4日星期六
抹茶全麥鬆餅
抵!!
泡菜豆腐烏冬
原本今朝要 11:
00am 去到佐敦,點知學生突然改到 2:00pm 先上堂,咁仲好,可以瞓晏啲之餘仲可以喺屋企食埋先出門口,又可以慳番啲!
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
2014年10月1日星期三
自家發芽菜
相信大多數人小時候都試過用綠豆發豆芽,當時最多都只係攞幾粒嚟玩吓,當做實驗,真係完全無諗過可以真係自己發豆芽作食用,而且仲係非常容易,非常簡單,三,四日後就可以食用,都幾過癮!但最重要係可以食到乾淨,新鮮兼無添加嘅芽菜,聽聞街賣嘅芽菜為求短時間內標得夠高就推出去賣,所以會落激素加速生長!
每次去嚫街市買芽菜返嚟都好怕摘芽菜根,逐條逐條咁去摘,雖然係手板眼見功夫,但真係悶到爆!依家自己發芽菜就方便好多,未將芽菜抽出前就已經可以喺個筲箕底預先將芽根剪走,又或者可以一大束芽菜摵出後,用刀一次過切走啲根,真係快手好多,可以慳番唔少時間.
訂閱: 文章 (Atom)


text:
「技倆」
唔知點解香港有啲公司話幫人註冊域名,搞網站,買廣告,但係佢哋堅持用佢哋自己公司嘅帳號幫人註冊同買不同嘅服務.唔通咁樣就可以威脅佢哋嘅客戶,以為咁就可以綁死啲客?唔好咁天真啦好唔好?如果真係做得好,其實點解要用咁嘅技倆.人哋都係唔識先至搵你做啫,但係都唔好咁無良,就算有日真係唔搵你哋做,至少都比返晒啲嘢人呀.就係因為咁,好多人都對我哋嘅行業無晒信心!
「無良」
過去幾年都會有唔識搞資訊科技嘅朋友同我講話佢哋個域名因為其他人或者公司幫佢哋買,之後因為服務差或者反咗面,結果公司個域名無咗,搞到一鑊粥.最慘就係冇咗域名,連公司個網站同電郵地址都要改,搞到啲客搵唔到佢哋,真係煩到爆.但係點解啲公司可以咁,話晒域名係人哋嘅公司資產,個擁有權係人哋公司而唔應個註冊嗰個.每次我都同我啲朋友講,所有公司資產最好自己保管好啲.
「緊記」
我只可以同身邊嘅朋友講,自己嘅嘢最好攞返個擁有權.依家嚟個年代,無嘢緊要得過一個域名.俾人拎咗嘅話真係喊都無謂,所以就算用多少少錢將其他差唔多嘅域名都買咗先,同埋真係唔好假手於人.就算唔識,最好都係搵個識搞又信得過嘅朋友教你或者係你面前攪.咁樣就係最穩陣!講真我真係好討厭啲人唔將啲域名交俾個擁有者.有時真係唔怪得啲人成日話俾人呃!


text:
作者:認真小毒毒 | POSTED ON 16 JULY 2021
大家好,今次會開箱嘅成人用品係由G PROJECT聯乘HotPowers合作推出嘅「女忍淫法 軟彈手裏劍 VIRGIN SOFT」,兩大廠商嘅主打系列合作.
究竟仲要玩幾多次手裡劍?我都知忍者係日本最著名嘅傳統文化之一,但係都唔洗下下出新作都玩手裡劍掛,唔通就真係諗唔到其他主題咩?
雖則講係咁講啦,話晒手裡劍系列都係HotPowers嘅主打作,再加上每次出嘅新作反應都非常熱烈,就好似以往同淫魔品牌KiteruKiteru嘅合作款咁,詢問度都幾高㗎.
可能就係因為咁啦,HotPowers應該覺得淨係同KiteruKiteru合作都係唔夠,今次就破天荒搵埋G PROJECT一齊聯手製作出呢款「女忍淫法 軟彈手裏劍 VIRGIN SOFT」,集合咗兩大品牌嘅主打系列,G PROJECT嘅「puni virgin」同埋HotPowers嘅「手裡劍」系列,對比兩者嘅話,G PROJECT向來嘅風格似乎就唔係幾同HotPowers嘅誇張路線扯得上關係,由包裝外觀所見今次嘅成形製作應該都係交由G PROJECT負責,究竟G PROJECT會點樣演繹手裡劍嘅構造呢?我哋一齊睇埋落去啦.
開箱
重約350g,全長13.5cm.
圓潤嘅線條感完全就係G PROJECT嘅招牌形狀啦,本體長度唔算特別長,相對係個重視肉厚度嘅設計.
材質非常柔軟,我諗係用咗同早前開箱嘅「GOKU-HIDA VIRGIN SOFT」相同嘅素材.
帶輕微氣味,出油度就偏適中程度啦.
入口係G PROJECT最招牌嘅簡單造型,開口就比較大,所以裡面嘅手裡劍紋路都未打開就已經隱約見到啦.
內部結構令人印象深刻,六角形手裡劍嘅造型一覽無遺,帶有大膽嘅垂直肉紋同凸起,連肉壁上嘅橫紋坑道都做得非常深,相信刺激感絕對有所保證.
如果反出嚟之後仔細觸摸嘅話,你會發現,內層嘅觸感係比起外層偏硬而有彈力!?原來今次竟然係做咗顏色完全相同嘅二層構造!嘩,真係唔講都唔會發覺㗎喎大佬.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
今次採用嘅係全新研發嘅浸入式二層構造,內部係略有彈力嘅普通材質,而外層就係手感軟棉嘅柔軟材質,其實就係純粹將唔同材質都用埋同一種顏色,基本上真係同一般嘅二層構造無乜分別.
試用
無可否認,今次最精華嘅地方就係在於呢個二層構造,保留柔軟嘅材質感同時又有適度嘅紋路刺激,我都唔知可以點形容好,慢玩嘅刺激型?又係一個相當嶄新嘅感覺取向呢.
雖然由陰莖可以感受到肉紋緊密纏繞嘅感覺,但係又未密集到稱得上觸手嘅感覺,可以話係啱啱好嘅輕撫感,再加上再有肉壁上刺激更為強烈嘅橫紋磨擦觸感,兩者形成一種相當實在嘅立體感,被柔軟材質溫柔包裹嘅同時享受到內部偏強烈嘅刺激感,真係一種難以用言語形容嘅感覺.
整體上都幾滿意嘅,唯一可惜嘅就係每吋肉紋都設計得相當粗大,令內部感覺主要都變咗刺激向,就唔係好感受到舒適感嘅存在啦,或者呢個自慰器本來係咁樣設計啦,如果你都想試下喺柔軟材質之中感受刺激感嘅話,今次呢款話唔定就啱你口味啦.
*成人用品開箱/試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結︰女忍淫法 軟彈手裏劍 VIRGIN SOFT
想睇更多小編嘅成人用品分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品店 | 版權所有,未經許可,不得轉載.


text:
燒炭自殺
燒炭自殺,或者就咁叫燒炭,係香港1997年之後流行嘅新自殺方法.之後就傳到澳門,華南,台灣等世界各地華人社區.
想自殺嘅人會將一間房所有門窗閂晒,造成一個密室.然後響房將燒烤炭點着,等佢燒嘅時間消耗房裏面氧氣.由於房裏面嘅氧唔夠,炭消得唔完全,就產生大量一氧化碳.人吸咗一氧化碳之後,紅血球表面就畀一氧化碳分子黐住,等佢無辦法帶氧分子.咁最後個人唔係一氧化碳中毒就係缺氧而死.
起源改
1998年11月,一位中年女人自創燒炭自殺,將自己同燒烤爐封響沖涼房裏面.由於呢種方法之前,未有先例,相信係女死者以佢化工背景自創.因為咁,呢種自殺方法引起好多報紙大幅報導,令到好多模仿以呢種方式自殺.更適逢1997年後香港經濟低潮,有唔少人失業兼負債纍纍,以呢種方式自尋短見.結果短短兩個月就成為香港第三多人用嘅自殺方法,排響跳樓同吊頸之後.到咗第2001年,呢個方法多人用到變咗第二位.由於各傳媒咁樣繪形繪聲報導,大陸,台灣,日本都有唔少人仿效.
在燒炭自殺普及之後,就有父母要仔女陪葬,趁仔女睏緊覺就開爐燒炭.
流行原因改
除咗因為有好多傳媒詳細報導之外,令到好多人知道點用呢個方法之外,另一個原因係唔少人認為呢個方法,唔使好似跳樓,割脈咁面對痛苦同恐懼咁死,唔似跳樓,開煤氣後果影響咁多人.由於過程之中自殺者會無氣呌好痛苦,通常佢哋都會食藥或者飲酒令到自己麻醉,昏睡.
後果改
好多燒炭但係唔死嘅人,都要深切治療.事實上缺氧會令到腦部受損,救返後部份身體機能可能會恢愎唔到.
社會影響改
新嘅自殺方法引起社會關注想自殺嘅原因.由於燒炭自殺所以而家嘅香港市面上賣嘅炭都寫有求助電話同標語.


text:
今次同埋公公婆婆表哥一家一齊嚟玩3日2夜, 行程 Q立方 > 大潭山滑草場 > 澳門科學館 到咗第3日朝, 即係我哋要走既日子, 好唔捨得間房所以影番張合照先!
上一站>>CLICK HERE!
最後一日我哋既行程先去在房間簡單食個早餐, 跟住就執埋行李出發去科學館,
我哋搭車去到金沙酒店寄存行李, 然後就行去科學館, 大概行20分鐘,
因為沿海邊所以好大風, 行過一條天橋就到咗科學館啦,
我哋先係裡面的餐廳食少少嘢, 跟住開始玩,
裡面既結構好似一支火箭, 所有館都係沿住旋轉斜路上,
當然唔想行就有電梯搭, 我哋冇上到最高行番落嚟玩, 我哋一路行上去, 順住每一間館入去玩
準備入第一個館既外面就有4支火箭可以影相
呢個可以踩得既琴, 但有一格壞咗囉!
呢個館講水力! 掉個膠波入去水龍捲度, 跟住會噴番佢出水池!
呢個講磁力, 介紹磁浮列車, 冇咩特別但勝在冇人!
左上角見到一個係模擬列車廂, 入去好似搭緊火車架, 好真架!
認識機械臂. 按唔同掣, 機械臂會夾起不同的東西!
芊芊最開心係玩呢個哈哈鏡...
Photo by CANON 5D Mark III, Len | EF 35mm f/1.4L USM
呀劍評語: 館內唔係話太多特別既嘢玩, 可能香港的科學館還要好, 不過夠大! 行起上嚟都特別舒服, 影相唔駛周圍都係人咁囉!
往觀音像方向的3A,8,10A及12號巴士可抵達澳門科學
網址


text:
「TVB小花」陳偉琪喺《愛回家之開心速遞》飾演細龍太,較早時因為涉嫌酒駕被捕,不過佢真心承認錯誤,并表示唔會再犯同樣錯誤,網友紛紛表示原諒佢.
原本傳畀飛出《愛回家》劇組,但最後TVB高層都係決定讓佢繼續拍落去.
陳偉琪日前傳出緋聞,對象係喺《鐵探》中演「發瘟」嘅方紹聰.
現年32歲嘅方紹聰,喺日前畀傳媒爆出攜愛犬與陳偉琪一齊到數碼港放狗,而狗狗對陳瑋琪好黐身仿如女主人,事後兩個人畀問係咪情侶關係嘅時候,兩個人冇承認拍咁拖.
方紹聰更坦承鐘意性格爽朗嘅陳偉琪,據悉陳偉琪選港姐嗰陣已經識方紹聰,兩個人有共同朋友,喺今年10月陳偉琪因涉醉駕被控,方紹聰此時關心對方打動女神芳心.
今日陳偉琪返TVB拍攝《開心速遞》時收到99支玫瑰,佢強調唔係道具,好想知道邊個係送花者.有網友猜測係方紹聰送,但陳偉琪回復否認唔係佢.
喺《愛回家》飾演細龍生嘅鄭世豪見到“老婆”咁苦惱,都幫手拍視頻呼吁送花者自首.咁啱鄭世豪喺電視城餐廳遇到方紹聰,鄭世豪先攞方紹聰同陳偉琪嘅緋聞講笑,令對方好尷尬,之後又問對方係咪送花者?方紹聰冇答,并反問鄭世豪:“你唔係佢老公嗎?”
唔理點樣,都係希望陳偉琪喺之後嘅事業上可以有所成就,同埋早日覓得如意郎君,加油!
Like MisshkNews Facebook!不出门也能知天下事~


text:
「創業篇」Business Plan係必需品?前輩有咁既睇法…(下)
以下為上一節提及到商業計劃書必須包含的七個主題:
公司簡介
產品或服務介紹
管理團隊及架構
市場環境及競爭對手概況
市場營銷策略
財務計劃
風險分析,潛在危機及相對應付辦法
介紹完商業計劃書, 咁計劃書到底係唔係對每個創業嘅人都係一份有用嘅文件呢?定係會成為一份紙上談兵的笑話?不如我哋聽聽創業路上嘅前輩點樣講.
「當初我準備創業嘅時候,我都問過好多唔同做開生意嘅前輩意見,到底我揀創業呢條路係唔係正確, 我應該點樣去平衡風險?雖然我有一個我覺得唔錯嘅生意諗法,但我點樣先知道到頭來我會唔會一無所有?
而唔同嘅前輩都異口同聲叫我去做一件事:『後生仔,你有諗法人哋都有,你有冇試過將盤生意攤開出嚟睇,由內部到外部慢慢去分析,諗過度過你都覺得有得做,咁咪就係一盤值得去衝嘅生意囉.』
其實佢哋講嘅攤開嚟睇,就正正係代表為自己寫一份完整嘅商業計劃書.冇錯,好多人都以為依一份係紙上談兵嘅笑話,但你寫完之後你先會發覺原來你從中得到嘅係幾咁寶貴.呢份嘢可以幫你更了解你想做啲乜嘢,市場又做緊啲乜嘢,衡量過之後你就會知道呢條路應該點樣行.又或者你會想人注資去分散風險,咁呢個時候商業計劃書更加係一份必要嘅文件,一份證明你有為盤生意諗過度過嘅文件.」JMA語言學校發展總監 - MC
其實大家如果有諗法,不妨真係認真用紙同筆去寫出嚟,你用一個月時間計劃,總比你浪費一年時間去做盲頭烏蠅好!對於寫商業計劃書不在行?不知道如何落筆? 不妨同我哋108梁山傾吓!
#Industrial #Business #Development #Entrepreneur
#Cowork #Coworking #Space #enrollment #start #limited


text:
講左十年,終於同到一班死黨去旅行.
講左十年,終於同到一班死黨去旅行.
是咁的,我唔覺得太過慚愧,我好很肯定你地一個二個都試過,想約一班三五知己人齊腳齊咁去旅行,係件難過老細叫你聽朝交report既事.曾經有一次,我錯過左一個機會,我幾位好友提議去沙巴,只怪陰差陽錯,岩岩轉工請唔到假,於是佢地都照去,只欠我一個.轉眼間又過左三四年,再有人話都仲未真正人齊,短短地去個曼谷都好.好好彩,今次一講,過兩日就confirm哂d野,開開心心等出發. 識左呢班朋友,幾乎15年,從中學到而家都仲keep到大概一個月見一次.
今次旅途當中,有點感慨.各朋友都逐漸成為中級管理層,即係腦細無時無刻都旨意你跟野問你野要即刻覆個個層次,所以,明明排排下隊等食飯,佢地都係到覆公司email.以前我唔覺得旅行用wifi蛋好重要,而家終於明左.呢種情況我知道只會由而家既「間中㩒電話覆email」變成將來「夜晚番到酒店唔係開麻雀台而係開電腦做野」既局面.個一刻,我突然後悔三年前點解錯失左一次一齊去旅行既機會.友誼同時間,同樣要珍惜. 同普通朋友去旅行,同最好既朋友去旅行,有d似男朋友同老公既分別.普通朋友既話,去旅行時有咩磨擦爭拗,大不了疏遠,以後唔見咁多.而最好既朋友,就係無論有咩唔開心都好,都會同自己講唔好放係心上,最多嬲一分鐘啦,嬲一陣好啦.過左啖氣,如常嘻嘻哈哈.
明明前兩日先落機,我而家就已經有種衝動想再去多次.一齊傻笑,低B都唔洗就住就住.


text:
喺節目《花兒與少年》入面展示出厲害嘅行李收納術就喺有名古裝電視劇《瑯琊榜》入面演霓凰郡主嘅劉濤.有「收納女神」之稱嘅劉濤果然喺當之無愧!唔單止可以將行李系統性嘅分類收納,仲為同行嘅旅伴同旅途需求諗掂曬,收好所有用品,就好似多啦A夢嘅百寶袋一樣!
如果同你一齊旅行嘅人唔屬於「居家旅行必備良伴」呢個屬性,咁樣,就自立自強啦!
以下歸納好劉濤式收納打包同竅門,幫大家提升行李嘅整理技巧.
觀念一,分類
分門別類咁將衣衫,日常用品同雜物分好,可以大幅減少搵嘢嘅時間; 另外,依照用途,使用頻率甚至喺使用場合嚟分類,例如化妝品一袋,清潔用品一袋等等,喺拎果陣,就唔會甩甩漏漏啦.
觀念二,使用者考量
根據使用者嘅需求同便利性嚟考量,好似劉濤傳授嘅小祕訣之一就喺將搭配好嘅衫同穿搭相印出來一齊裝喺一袋.咁樣喺拎果陣更加方便而且唔洗再曬時間搭配同搵嘢.
觀念三,簡化
適當將攜帶物品簡化,分裝唔單止可以減少行李重量,仲可以空出D空間嚟裝你shopping嘅戰利品!(呢個喺咪至重要?
除咗掌握上面所講三個觀念,善用下面所提及嘅旅行用品,令你更進一步成為收納達人!
-
旅行收納袋多件組
冇錯!就喺佢哋!將衣衫一日一日分好,再把事先搭配好嘅穿搭相印出嚟一齊放進入.網面設計,令衣衫花款一覽無遺,再加埋穿搭相,更加令人一目瞭然!
-
鞋袋
至少可以放一對波鞋同一對拖鞋嘅大容量鞋袋,可以清洗重複使用,另外手把設計方便攜帶,仲有夾層可以收襪仔等等.
-
貼身衣物收納袋
底衣,底褲,M巾…露出嚟會令人好瘀嘅貼身衣物同個人用品就用呢款收納袋嚟收納啦!
-
防水洗漱包(附掛勾)
出門旅行小編覺得非帶不可嘅就喺個人清潔用品!con,眼藥水,卸妝水,洗面膏,化妝水,面霜,化妝棉,面膜,棉花棒…呢D瓶瓶罐罐,只要用一個防水洗漱包就可以全部收埋一齊,輕輕鬆鬆咁帶去廁所/浴室用.另外,掛勾嘅貼心設計,方便掛喺置物架上面,唔占空間又方便拎.
-
分裝樽
雖然好多飯店,民宿都會提供基本嘅洗髮水,護髮素,沐浴露,甚至仲有洗面膏和卸妝水等等.但都喺建議準備下自己習慣用嘅清潔用品比較好,因為驚飯店提供嘅唔啱自己膚質.可以準備市面上旅行組包裝嘅盥洗用品或者喺自己買樽仔嚟分裝,唔單止環保,又方便又慳錢$$
-
一次性毛巾(收納女神 劉濤 真心推薦)
用飯店準備嘅毛巾驚唔乾淨,自己帶毛巾又嫌用完濕笠笠嘅來唔及乾,變得又重又唔方便收.咁,你可以試下呢種一次性毛巾,又輕又衛生,仲可以當成一般抹布嚟抹,清潔物品同環境.
-
3C防撞收納袋
搭飛機,行動電源同其他鉛酸電池&鋰電池產品(例如智慧型手機等等)喺絕對唔能夠放入托運行李,一定要隨身攜帶或者放喺登機行李入面.
畀呢D 3C數位產品一個柔軟嘅保護,唔單止可以防止表面磨損,仲可以吸震防跌好管理.
-
可折疊箱上袋
可以摺成細細包唔佔空間嘅行李箱上袋,絕對喺容易買嘢買到失心瘋或者企圖喺免稅店再買嘅朋友必備秘密武器.呢種拉桿旅行袋,顧名思義,有個可以套住行李箱拉桿嘅設計,令旅行袋可以穩陣”坐”喺行李箱上面唔會跣走.
-
攜帶式醫藥包
細細一個攜帶式醫藥包,可以收好個人藥品,頭痛藥,暈車藥,膠布等等.隨身攜帶,你就喺旅行同伴中嘅救世主!
-
行李帶
增加行李辨識度,防止行李箱因為塞得太多嘢或者畀嘢撞到而爆開,行李帶喺你嘅不二之選!
磨練好行李打包術,帶住開心嘅心情踏上旅程啦!!
敬祝 玩得愉快😊


text:
可能因為高雄討論太過熱烈,呢兩日網上個個都講關於台式美食.
酒鍋有先見之明,喺呢個消息未正式公布之前,老早已經推出了一系列嘅台式超值套餐.
前星期和朋友恩師勁哥食過午飯,係佢主場銅鑼灣,我提議食呢間,整番個台灣風味.
酒鍋食晚餐就食過兩次,但反而午餐真係未試過.
銅鑼灣嘅午市原來人不多,而可能正因為呢個原因午餐就出奇地平.
平時你食普通嗰啲茶餐廳可能都要五六十,呢度全部用料上乘又有鍋物又有黑松露油鴨又有什麼酸菜魚,都只係最貴$70有找,所以好受銅鑼灣嘅打工仔歡迎.
如果我喺銅鑼灣返工,我諗我日日都可以嚟食飯.
勁哥選的胡椒豬肚花膠黃金鮮雞湯,宣傳單張寫抗疫首選,的確,感覺又健康又滋潤補身.
我想講呢碗野真係非常驚喜,碗野大到差唔多有成隻雞咁多,而且胡椒豬肚好入味,好煙韌,加上大大件花膠,仲有鮮甜雞湯.
勁哥不嬲好有要求,都大贊呢碗野好好食.
你可以配飯,米線和紅薯粉,選了薯粉只因最吸味,又彈牙.
點解我會睇中呢間餐廳,全因朋友E先生post了呢個鴨脾太陽蛋配黑松露蛋炒飯,淨係睇樣已經吸引到冇輪.
即叫即整過鴨髀炸到好香,鴨皮好脆,令我想起今朝寫來自高雄嘅鴨肉珍,唔知點解鴨肉嗰種甘甜好特別.
煎好超靚嘅太陽蛋加上黑松露,點上蛋白,係最好的配搭,我在想如果有支香檳送就會好正.
個炒飯亦都炒得唔錯,每粒都有好多餸,一口飯包含鴨肉加上炒飯絕對是非常滿足.
飲品嘅選擇相反就冇咁多,選擇嘅芝士奶蓋靜岡綠茶,不錯.
勁哥嘅珍珠奶茶,亦都係水準之上,不過之後先至發現原來唔飲飲品,仲可以有滋補燉湯選擇.


text:
「香港」
去迪士尼做足準備,玩得開心至醒得你.其實香港迪士尼開咗咁多年,我都淨係去過兩次.對上個一次係老婆公司活動係迪士尼,之後唔記得咗點解可以入去.當然我從來都無去過其他地方嘅迪士尼,相信要就算會去都係等郭大少大啲先至會帶埋佢一齊去.不過至於香港嘅迪士尼,我哋一直都想等郭大少識行識走先至去迪士尼,因為太細個去嘅話,佢真係唔知發生乜嘢事.而近排有年票特價所以今日晏晝就決定同郭大少去玩!
「米奇」
今日終於帶咗郭大少去迪士尼玩,而且去整咗張年票,相信往後一年都會經常同佢去迪士尼!佢一去到門口就已經好興奮,因為見到個噴水池同米奇老鼠.而去到之後無幾耐就差唔多係花車巡遊,所以我哋就搵咗個位等啲迪士尼卡通人物出嚟.平時會走嚟走去嘅郭大少竟然全程坐定定係度,睇晒成個巡遊,真係非常難得.之後帶咗佢去咗睇米奇幻想曲不過佢睇睇下有啲驚,不過佢今日真係玩到好累,好快就瞓著咗.
「年表」
好多香港嘅家庭都會有迪士尼嘅年票,因為真係無乜地方俾啲小朋友放電.當然好多小朋友都好鍾意迪士尼啲卡通人物,包括郭大少啦.所以趁著有特價,可以將入場嘅門票升級做年票,我哋亦都把握機會買埋,因為去多幾次其實都係返到.最重要嘅係可以慢慢玩,一日玩唔晒唔緊要之後可以慢慢玩.就好似今日咁,淨係睇完花車巡遊,食少少嘢,去睇米奇幻想曲就一個晏晝,基本上淨係行咗迪士尼嘅入口就已經好攰.我諗以後無嘢做就會得閒無事走去行下.
Also published on Medium.


text:
- 砵典乍街
嗰個時候,佢仲係蘇蝦
父母手抱住唯一嘅未來
對於出國流浪,或者
快將嚟到
認祖歸宗嘅日子
仲未有打算
蘇蝦伏係母親嘅背後
繡花揹帶就係佢嘅天地
一步一步
從威靈頓街走到雲咸街
一起一伏
從嬰孩走過童年
街坊同途人同親人同遊客嘅笑語
照暖,街上每塊冰冷嘅石板
燈籠下,係錯落嘅排檔
點亮好多好多
小家庭嘅生計
喺時代交替不斷嘅春雨秋風裡
陡斜嘅街上流走了好多
雨水,同人臉
剩返一段段時光嘅刮痕
急促嘅時代
喺半空嘅走廊急步滑行
歲月與人情
喺石級上
踱步
對於砵典乍街,好多人會叫作石板街,一塊塊石板組成緩緩上升嘅一段街巷.街上整年都有一串串嘅中式紅燈籠,彷彿係一個時光停留了嘅地方.
整齊如串珠嘅排檔,係好多個家庭呢數十年來嘅生計,也見證住好多人嘅成長.佢哋有啲已經有自己嘅事業,有啲已經離開咗香港.現在,幾乎只剩返老檔同老檔主們.
會來石板街嘅,除咗係返工路過嘅,更多係嚟香港觀光嘅遊客.夾雜喺甲級商業區之間,不遠處就係人來人往嘅半山扶手電梯,急速嘅步伐同石板街嘅緩慢成為強烈的對比.
歲月流過,縱使石板不變,但呢度嘅排擋,人情會否慢慢步遠呢?
- 都爹利街
行人都拖住疲倦嘅身軀
唯有夕陽,從雪廠街行上石階
地下嘅脈絡喺呢個時候吹起了號角
佢地嘅眼睛
就發亮起嚟
皇后已經遠去
每個夜晚嘅來臨
你們兄弟仍然睜開
年邁但堅定嘅眼睛
守望住呢個港口
黑暗裡
看住能照亮嘅地方越嚟越少
你哋,會唔會感到疲倦?
或者,喺呢一百年後,
仍然
為獨坐喺石階上
無語嘅失意人送上安慰?
就算盼望嘅曙光未到
你們仍然喺漆黑嘅路上
燃起你哋不屈嘅目光
都爹利街,最赫赫有名嘅莫過於嗰四支碩果僅存嘅媒氣燈柱.喺每個夕陽時份,先係佢哋點亮站崗嘅時候.喺呢百多年時間嘅洪流裡,究竟有多少個失意人曾經坐咗喺佢哋眼下嘅石階上,獨自失意,又有幾多人被佢哋嘅燈光所鼓勵?
四支燈柱一直係維港前見證住小漁港嘅變遷.維港因填海而同佢哋啲距離遠咗,同時亦代表咗香港回歸後,英殖時代已經結束.如果話佢哋只係照亮街道嘅路燈,我更願意相信佢哋係睇住呢度發生的一切,對一切不公義和不平的事,怒目而視嘅眼睛!
- 歌賦街
如果,聲音可以刻印喺門牌上
又如果,志氣可以寫落竹聯上
佢哋嘅氣慨
佢哋嘅熱誠同信念
都應該可以一齊留下來
話俾我哋知道,佢哋曾經嘅苦難
仲有迎難而上,捨棄自身未來
嗰種志向嘅偉大
或者,氣慨已彌漫在每一場雨裡
或者,熱誠同信念都浮游喺呢度嘅空氣裡面
我們可以冒住風雨
呼吸每一口真象嘅空氣
喺沒有歌賦嘅路口
歌頌我們堅信嘅一切
歌賦街只係音譯,同「詩詞歌賦」毫無關係,但就係香港第一份華文報《循環日報》嘅社址.更多人認識嘅,係國父孫中山先生同「 四大寇」友人喺楊耀記大談反清嘅事蹟.年輕人放棄自身利益而投身革命,可惜嘅係,嗰陣時嘅豪情壯語都無留下任何聲音.
如果你走進呢啲歷史建築裡頭,嗰種令人不期然肅然起敬嘅感覺.先烈嘅熱誠同信念,昔日傳媒人嘅風骨,其實仲繼續存在於尋常嘅雨水同空氣裡面,傳承咗俾我哋.
- 奧卑利街
斜路,行咗一段
係咪終點已無意義
眼前嘅月色 萬家嘅燈火
都照着同路人嘅影子
唔會俾你哋感到有絲毫嘅寒冷
請你 唔好失去勇氣
堅持高舉對自由嘅旗幟
喺逆風嘅斜路上
仍然無悔緊握
呢顆滿佈裂痕
卻仍然係你我最愛嘅明珠
請你同我 好好生存
因為人生嘅意義
唔在於生命有幾長
而在於可以發出幾大嘅光芒
奧卑利街,又叫長命斜,或者因為想比死囚長命,或者寄語留存性命至出獄而得名.曾經係域多利監獄必經之路,係好多囚犯獲釋或者家屬探監嘅地方.現在,位於該處俗稱大館嘅舊中區警署已經成為近年古蹟活化嘅藝術熱點.
同其他早期英人名稱命名嘅街道唔同,佢取自英國最古老嘅審判司法機關Old Bailey音譯,一個曾經係集執法,審判,服刑嘅地方.家屬為咗俾囚犯感到溫暖而不辭勞苦行上這條「長命斜」.囚犯對自由嘅追求,就好似你我都重視嘅手裡「明珠」一樣.
人生嘅長短,當然唔會好似斜路咁知終點喺邊.但咁又如何?人生嘅價值唔喺着眼於生命嘅長短,而係喺自己嘅生命裡面,能夠發出幾大嘅光芒.


text:
「爆發」
疫情開始嘅時候,好多人都好驚,所以一個二諗住飛去第二度避開疫情.咁啱疫情爆發嘅時候正正係農曆新年,而大部份嘅學校都放緊假,之後亦都要停課,所以好多人都諗住等香港疫情好返啲先返嚟.誰不知今次嘅疫情開始蔓延到其他國家,亦都大爆發,好多國家開始封城封國.再加上防疫意識極之薄弱,所以個個都急急腳咁返香港,因為最起碼香港除咗缺口罩之外,其他防疫物資到尚算可以.
「確診」
近日香港武漢肺炎嘅確診個案急劇上升,而主要嘅原因係因為好多人係強制隔離之前返香港.當然如果我有小朋友係外地嘅話,我都會叫佢哋返嚟,因為外國人嘅防疫意識真係非常薄弱.當然香港人經過沙士一役,真係見過鬼都唔怕黑咩,而防疫嘅意識非常之高.最起碼香港人個個帶口罩,雖然因為之前疫情有所紓緩,不過相信近日嘅確診個案,大家嘅防疫意識應該回覆到最高水平!
「隔離」
香港所謂嘅「隔離」其實真係「隔籬」,因為如果屋企人返嚟香港之後,只不過係佢自己要隔離,但係屋企人依然可以週圍去.當然屋企人係緊密接觸者,所以好可能會有感染嘅風險亦引致社區爆發.當然如果你問我,我都會選擇返香港,因為真係安全啲.只係如果真係選擇返嚟香港嘅話,希望大家真係做好自我隔離!最重要嘅就係當有病徵嘅時候一定要去睇醫生!出少兩個星期街係唔會死嘅,如果累到其他人,你真係過意得去嗎?


text:
生殖系統
植物改
動物改
生殖器官,準確啲講,係指喺複雜生物體上任何同有性繁殖同埋組成生殖系統有關嘅組織(嚴格意義上,唔一定都屬於器官).
雌雄兩性嘅生殖器官係來自同一組來源.喺受孕幾星期之後,雌雄兩性胚胎嘅生殖器官喺解剖學上都一樣(雖然性染色體唔同),基本上類似雌性嘅生殖器官,擁有一對「泌尿生殖皺摺」,中間有一細凸起物,拱起物後有尿道.另外重有一對生殖腺喺體內.
另外有相關嘅性器官一詞,廣義係指會帶來性快感嘅器官.生殖腺係指產生配子嘅器官.喺人類身上係指睾丸同卵巢.
人改
喺一般人類胚胎嘅發育過程中,(位於雄性染色體嘅)SRY基因會令生殖腺發育為睾丸,冇SRY基因生殖腺就會發育為卵巢.之後,內生殖器同外生殖器嘅發育係由某啲胚胎生殖腺分泌嘅荷爾蒙決定.如果生殖腺發育為睾丸,而細胞亦對睾脂酮有反應,外側皺摺會腫起,中線會融合以形成陰囊.隆起物會長大變直形成陰莖,皺摺內側會包住陰莖,中線會融合以形成陰莖尿道.出世後睾丸會下降入陰囊.如果生殖腺發育為卵巢,另外一套過程會形成雌性內外生殖器.
以上一般過程中出現特殊變化,就會形成程度不一嘅雌雄同體現象.
之後喺青春期,生殖器官重會有規模較小嘅發育.


text:
早兩日介紹到隋朝佛首嘅時候,阿史就提到呢個佛首以及同期喺法國被納粹德軍搶奪嘅文物,呢啲文物之所以最後可以送返去持有人嘅手,最主要係因為一個人,呢個人就係Rose Valland.
喺介紹Rose Valland之前,阿史就想同大家講套戲先,就係呢套真人真事改編,早幾年好熱門嘅《古文明救兵》(The Monuments Men).呢套電影劇情就係講述二戰納粹德軍侵略歐洲果陣,希特拉就藉機掠奪大量珍貴藝術品,電影入面嘅英美歷史學家同埋博物館成員就一邊同德軍對抗,一邊救返唔少藝術珍品.雖然當中有唔少都係電影情節,但呢啲角色唔多唔少真係參照咗當年有份救文物嘅人而設計.
就好似佐治古尼就係扮緊George L. Stout,麥迪文就係James Rorimer,而凱特布蘭琪就係飾演呢件事最重要嘅人物Rose Valland.喺歷史上Rose Valland就係藝術歷史學家,戰爭未發生之前就係國立網球場現代美術館做野,當德軍佔領咗巴黎之後,佢就假扮投誠幫手管理美術館,但暗地就記錄晒所有藝術品來源,編號,運送目的地等等嘅資料,同時亦都將文物所有地嘅位置交畀盟軍,呢個舉動令到唔少文物都可以逃過戰火摧殘.雖然係咁,但佢喺戰後曾經都被視為係法奸,要等到盟軍出面先還到佢清白.佢戰時英勇嘅舉動,事後就分別得到法國,德國同埋美國頒予勳章致謝.


text:
每次有動畫真人版卡司公開嘅時候我都會覺得…走啦我唔想搞大佢.
上個禮拜,石田翠老師所作漫畫,發行數達1800萬部嘅《東京喰種》就喺官方網站
公佈咗將會變成真人大電影,今日終於公佈埋卡士啦!好多網民原先估會係神木隆之介咗男主角啦,又名「金木小天使」嘅主角金木研將會由新版Death Note男主角窪田正孝主演.超型女主角霧嶋薫香就會係今季日劇《世界上最艱難戀愛》演美咲同事嘅21歲女星清水富美加飾演.
通常公佈呢啲卡士都會引起好多粉絲嘅激烈反對.但今次係石田老師主動批准呢兩位做男女主角,仲話非常佩服窪田嘅演技,話如果呢個世界真係有金木,應該就係同窪田一模一樣添!而清水亦都係石田老師親切推薦添喎.窪田自己就話受寵若驚,因為自己都係《東京喰種》嘅粉絲.好多網民已經話因為窪田係個認真嘅男演員,而且成功再現夜神月嘅「計劃通」樣,所以都幾支持咁話喎.
除了男女主角外,石田老師就預告話會有好多你估唔到嘅人會參演今次電影,叫大家期待下.今次嘅導演係拍開微電影同廣告嘅萩原健太郎,故事會以連載中嘅《東京喰種》為原作,講述因傷送院被意外移植少女利世嘅心臟成為半喰種後同專門驅逐喰種嘅搜查官CCG熱戰嘅故事,電影亦會於2017年夏天在日本全國上映.
話時話,我想知邊個演大美食家月山習多啲囉.


text:
由和牛B的成長日記分享
最近搬咗屋,對於屋企嘅環境我同老公都有一定要求.
我哋期望屋企唔會再出現垃圾山,雜物太多,仲要往往貪方便就隨處擺放.
久而久之,亂堆積之下,屋企就會好似垃圾崗一樣.
每當招呼朋友上嚟,影響外觀之餘,仲會難以找尋物品.
既然係咁,由生活習慣開始改變之餘,仲要配上好用嘅收納用品,先能夠有助我解決呢個垃圾崗嘅問題.
其實而家我嘅重災區,係和牛B嘅玩具房.因為和牛B嘅玩具實在太過多,每一次和牛B玩完玩具我哋都會提佢執玩具,佢係有執嘅.不過,間房仍然好似打杖一樣咁亂.
和牛B鍾意玩微型玩具,車仔,積木等.
套裝最細嘅袋大概A5左右,剛好將彩色寶石全部袋好,而另一個就可以將Thomas & Friends系列玩具袋好一袋,整齊好多.
玩具車,Peppa Pig嘅figure玩具公仔都超級多,唔同系列嘅積木又有,唔想再散修修,就唯有分開唔同類別放晒入袋.要玩車就拎車個袋,唔會通處都係.
除咗細件玩具多之外,唔大唔細嘅玩具都好散亂,亂擺仲會好惹塵.
煮飯仔玩具和牛B亦都好多…之前用一個盒仔入住,不過個盒已經唔夠放同埋紙盒質地容易爛.所以我哋都用咗(ES003S-SH),將所有食材放晒入去,又方便拎又容易睇到.
整理好之後,除咗整齊咗之外,亦好方便和牛B繼續拎嚟玩.
來到轉季衣物,一家三口啲衣物都好多,呢到只係和牛B嘅轉季衣物同被舖.
其實每年轉季我都好頭痛,一定要入好幾包紅白藍,但入好袋之後又唔知呢一袋入咗啲咩衫.到第二年轉季又要摷到亂晒龍先執好個衣櫃,花嘅時間真係好多呀!
整理好,放返入衣櫃都整齊咗好多.同埋我可以清楚睇到每一袋入咗啲咩衫入去,方便我下年轉季收拾.
其實高清收納袋,除咗係我屋企收納嘅好幫手之外,仲可以作為我外出用嘅整理收納袋.
和牛B未完全戒片之前,我都會高清收納袋將尿片,濕紙巾,Cream,消毒搓手液袋埋一齊,方便好多.因為有時拜託老公幫手拎尿片出嚟,佢都可以清楚見到,唔需要再問我幾次.
仲有和牛B嘅外出遊戲包,等佢喺餐廳等食嘅時候可以解悶.
有咗高清收納袋之後,放咗啲咩入去,真係一目了然.
質地亦好好,唔會擔心擺一年啲膠就會變硬,爛,同埋重點就係無臭膠味.
轉載自「和牛B的成長日記」部落格
使用向左/向右箭頭操作播放投影片.如使用行動裝置,請向左/向右滑動


text:
2019年12月24號夜晚,香港军政府卫队出爾反爾,之前宣稱佢哋唔會當出街歡渡聖誕嘅市民係滋事份子,亦唔打算派人站崗…結果卫队再次集結並且肆無忌憚咁攻擊無辜市民,引致一班憤怒嘅市民反抗――觸發又一次官民衝突――以彌敦道一帶尤其嚴重.
根據军政府卫队所講,夜晚有人四處破壞,然而到聖誕節日出之時,市面上其實只有零星損毀,公共巴士仲繼續服務添!
沿著街道一路行,難免發現行車線有雜物,但都被移埋一邊,未有阻礙公共巴士;另一方面,可以見到有公共巴士疑似曾經被人投擲疑似油漆彈.
旺角一段彌敦道――尤其近旺角匯豐大廈,恒生銀行九龍總行一帶――曾經有較大規模衝突,部份公共巴士路線因而改道…例如會再次見到城巴A21號路線巴士由咸美頓街轉出彌敦道.
彌敦道有唔少交通燈都失靈,雖然機電工程署同埋外判嘅維修工程承辦商一大朝早就已經召集工程人員盡快進行搶修,不過朝早天光之後仲有幾個鐘頭時間係無交通燈指揮交通,一眾司機都提高警覺,去到路口同過路處嘅時候收慢車輛,所以朝早並無聽到巴士交通意外.
至於喺尖沙咀區,少部份交通燈失靈嘅路口獲安排交通警察喺現場協助指揮交通,相對地公共巴士車長就能夠更安心咁通過呢啲路口.(嗱~當警察正正常常咁履行職務,其實市民係一樣識欣賞㗎!)
去到军政府卫队平安夜無緣無故亂射毒氣彈嘅現場附近,部份地磚被反抗嘅市民掘起,但仍然無阻想搭巴士嘅乘客喺當中繼續等巴士.
雖然官方想話定性喺平安夜晚一眾市民出街歡度聖誕係非法集結,肆意破壞,但喺尖沙咀呢個遊客區同酒店區,有唔少嚟到香港旅遊嘅遊客仍然明白到實際引發衝突嘅只係擁有權力嘅政府,佢哋仍然支持香港市民走上街為自由民主奮鬥!


text:
Really很開心,「友情歲月古惑仔漫畫主題冰室」擒日正式開張了,作為牛佬Fans,我當然有去捧場喇.叫得主題餐廳,裝潢果然無令人失望,地下大堂嗰幅「友情歲月」剪影畫已經係第一個打卡位,沿樓梯直上,兩邊牆有好多複製主角肖像畫,襯埋懸吊半空嘅四方形燈盒,淨係呢條樓梯都有排影相呀.上到去,收銀機側邊有個迷你展覽廳,裡面除咗有大量歷年精品同公仔書外,張龍頭寶座就梗加要坐一坐吓喇喂.行番出嚟,有大飛加陳浩南加細細粒半浮雕全身像,老實面相只係一般似,但一樣影相影得我好開心.再行入去,打卡位多到爆,牆身有大量原稿複印畫,牛佬加倫裕國文字簡介,複印電影海報,擺滿古惑仔紅酒嘅酒櫃,連檯面都見到一眾《古惑仔》角色影子,侍應們制服印埋角色名字,又係好過癮啫.Menu亦係一絕,做到成本公仔書創刊號咁,初初拎上手,我都俾佢Fake一Fake,以為係甚麼開張限定版港漫,打開,搵同角色有關嘅餸菜名,最搶眼者無疑係細粒粒紅豆冰,不過我怕甜,無Order到,反而Order咗腐乳雞翼餐同芝士鮮牛肉麵餐,認真Mode,$50唔使一個下午茶餐嚟講,性價比超高.As a conclusion,食物水準唔曳,裝修超班地方夠大坐得舒服,我畀99分.扣嘅1分,係同牛佬緣慳一面,搵唔到佢合照.加油呀牛佬,祝生意興隆.
Read more ›


text:
冇同陳自瑤「分居」 暖男王浩信 恨追B:我好想!
Photo:新傳媒資料庫,陳自瑤微博,王浩信微博,無綫電視截圖
工作不斷 暖男王浩信 未買到樓
《樓奴》(2015年)開始,愈做愈好,暖男王浩信 也自覺順利和幸運,因為做到好多挑戰性嘅角色而觀眾又接受,因為演員係冇得揀角色,他也希望每個角色有深度,問到幾時捱出頭可以買到樓?王浩信說:「仲未㗎,我都未買到樓,呢個最基本嘅嘢都未達到,距離目標仲有好長嘅一段距離,但的確依家比以前嘅狀態係安心好多,亦都令到屋企人安心好多,所以繼續努力啦,同我夢想嘅嘢係接近嘅,但我嘅夢想唔係用錢去衡量,譬如我依家多咗一啲同時裝有關嘅嘢(指服裝投資),可能嚟緊又會有飲食有關嘅嘢,都係實踐緊一啲自己好鍾意嘅嘢,作為一個八十後,我都要繼續畀心機.」
一年得三日假期
一劇接一劇,外表看似好fit,好精神,但其實唔夠瞓:「成日都唔夠㗎,所以我拍咗呢三套《不懂撒嬌的女人》,《踩過界》同《溏心風暴3》之後,我同公司講真係要抖一抖,其實我係一年冇停過,呢一年加埋嘅假期得三日,但嗰三日都要準備第二日嘅劇本,所以都唔算真係放假.最辛苦係上年啱啱撞完車,拍《不懂撒嬌》,夜晚三點鐘,本身個人可能有六十幾%嘅電,突然變到得番十幾個%,drop得好緊要.《踩過界》又係好甘,係我拍咁耐戲以嚟,戲份最多嘅一套,一集起碼有廿幾場,咩都關我事,要好識得去handle點去避重就輕,因為體能真係有限,嗰時每日差唔多工作二十個鐘,拍到後段有啲情緒好崩壞嘅戲,我做完一下,已經冇力再做第二下,有一,兩場我同監製講:『我真係太攰,你畀我抖一日,我再嚟啦!再嚟多take會好啲.』去到《溏心3》已經唧都唧唔出,個人係平靜,所以我同公司講要抖番個零,兩個月,充實下自己又好,但我其實幾難停,好似我知道呢幾日有假期,我又會想pick up番跳舞,上下唱歌堂,又想報下啲演戲班,外國有啲清除你唔好演戲習慣嘅班,我都想去上.」
為演好盲俠 事前做足功課
收到《踩過界》個劇本,王浩信話好興奮,而且事前做咗好多功去演盲俠:「興奮!因為so far拍過最有挑戰性,又係林志華監製,佢同我都好多部合作,佢不斷挑戰緊我條界,我覺得難在佢將兩個幾難處理嘅身份擺埋一齊,一個係殘障人士,另外係大律師,一個正常人要考到大律師執照其實係好難,仲要係盲嘅人,點睇案例?點獲得法律知識?其實係好難,最開頭安排去盲人中心練習,練習點去用白杖,用耳朵去感受生活要面對嘅事情,譬如煮飯,切餸,睇書,點用iPhone ,過馬路點聽行人過路燈⋯⋯呢個角色有趣嘅地方就係一個盲人點判辯是非同幫弱勢社群爭取公義,我覺得呢個題材係非常之有趣,除咗盲,仲有法律方面,睇關於法律嘅戲,睇律師點上court打官司嘅知識去做準備.」而為事業,王浩信唔介意北上工作.
做歌手圓夢
歌手出身的王浩信在《不懂撒嬌》中拎結他自彈自唱,到底唱歌係咪佢未完成嘅心願?王說:「可以話係,可以話唔係.其實喺工作層面上,我係應該畀觀眾認定我一個身份先,我覺得我主導自己喺演藝事業,的確以演員身份去行先,但唱歌我的確係好鍾意,當然好開心不斷有主題曲唱,而且旋律都好正,所以係咪要將音樂變成其中一部分事業,我又覺得未必一定要,但有又好開心,所以我唔識好肯定咁答.」
為太太送驚喜
有報道指他同太太陳自瑤「分居」將軍澳,王返維景灣畔,但家住日出康城,到底是否有兩頭住家?「梗係唔係啦,維景灣畔係我阿媽嘅,但亦都啱啱賣咗嘞,所以有啲嘢我要幫佢處理,因為佢住南區,我住將軍澳,梗係我搞啦!(有冇靚女埋身?)我冇喎,真係冇!講真,我幾自閉,收工我就返屋企,平時出去嚟嚟去去去得一個地方,永遠都同嗰一個朋友,我嘅生活就係咁,我除咗工作,係唔會遇到一啲異性,譬如我去做騷,台下有觀眾,但唔會同佢哋建立啲咩㗎嘛,所以我身邊唔會有呢啲機會.」問到有冇驚喜畀老婆?王浩信話:「盡量,過時過節都會喺屋企,希望create唔同嘅scene,或者送唔同類型嘅禮物,可能係自己煮餸或者真係買一啲嘢,因為我依家喺屋企要氹嘅女人唔止一個,我阿媽,我個女,太太,仲有我姐姐(外傭)同隻狗都係女嚟.」
為5歲女添個伴 王浩信:我好想!
囡囡靖喬依家5歲,問到他是什麼類型的爸爸?會否為追個BB?王浩信笑說:「我好想!我好想!我好想!講完.哈哈!我慢慢發覺我係咩類型嘅爹哋,就係縱囉,哈!我覺得我依家個心靈都仲有好大個小朋友喺入面,我同阿囡好多溝通係好level,唔大距離嘅,所以有好多佢需要嘅嘢,我亦都好明白佢點解需要,切身處地,如果我係一個小朋友問父母要一樣嘢,我都好想佢畀我,我希望盡量令到佢開心,我明白好多父母一冇時間陪,就買嘢,我知道呢個係唔好,我亦唔算成日咁做,我可以做嘅係唔使開工就陪多啲佢.」他又說:「呢一年我的確少咗時間花喺屋企,所以我未係好qualify去答呢條問題.因為呢一年,我返屋企嘅時間係相當之少,呢樣嘢我係做得唔夠好,希望我屋企人體諒.我諗嚟緊可能花啲時間去旅行,又趁住暑假,阿囡依家大個,懂性,享受到假期,希望可以同佢哋一齊去旅行.」
全文完


text:
Agnus Consulting - 成間公司個個對自己都好有要求!
撰文:Wantedly Hong Kong
如果大家出嚟做過幾年嘢,相信都知要搵到個同聲同氣嘅團隊的確唔容易.筆者同Agnus Consulting做完個訪問之後,真係冇諗過老闆阿Tor會咁著重一班同事嘅發展.難怪一班同事都咁踴躍分享自己當初點解咁多公司唔揀,而揀左入嚟Agnus Consulting做!
▲ Tor Mesoy – Agnus Consulting嘅創辦人同CEO
「高質素嘅Leadership可以改變世界!」
讀數學出身嘅阿Tor,踏入50歲果陣,突然意識到高質素嘅Leadership係令世界進步嘅其中一個關鍵.喺2011年,阿Tor就決定放棄喺McKinsey Partner嘅職位,開咗Agnus Consulting呢間公司,專門負責Organization同Leadership development.
但究竟有咩令到阿Tor咁有信心去跳出comfort zone呢?事緣係阿Tor離開咗McKinsey嘅時候,就同咗兩個friends去玩獨木舟,沿住挪威海岸划咗足足一個月.阿Tor話:「嗰陣啱啱完咗個trip,post咗啲相上自己social media,點知就有一大班朋友同之前嘅connections搵我,問我可唔可以幫佢哋解決佢哋公司嘅問題.」
咁點解間公司又會叫Agnus Consulting呢?原來「Agnus」喺拉丁文裡面係指羔羊,象徵住servant leadership,而呢個正正係阿Tor好重視嘅value:「我哋嘅培訓方向由領導自己,團隊,去到成個組織都會涵蓋到.其中例如自我對話,建立朋輩關係,紛爭處理以至願景嘅實踐(vision walk)都係我哋會向客戶提供嘅solutions.」
而佢哋嘅服務主要包括Strategy,Leadership development,同埋Enterprise transformation,過往做過嘅projects都非常廣泛,例如為頂尖嘅大學制訂五年計劃同願景,向房地產公司提供leadership培訓,或者同金融公司嘅高級主管合作將公司轉型等等,總之就係幫客戶帶嚟持續而正面嘅影響.
Agnus Consulting總部位於香港,喺中國大陸同英國都有Office,團隊目前有50幾位成員,分別來自亞太地區,歐洲和美洲總共14個國家.
▲ (圖左至右)Parcae,Linus,Melody,Tor
「互相挑戰,互相support,互相信任」
對於Agnus Consulting嚟講,以身作則係好重要嘅.阿Tor解釋:「因為我哋嘅工作就係不斷challenge我哋嘅client,幫助佢哋成為更好嘅leader.如果我哋公司本身都唔咁做嘅話,又點樣說服到我哋嘅client呢?而喺不斷challenge自己嘅過程入面,亦都令我哋嘅團隊不斷進步!」
阿Tor 亦指出給予support嘅重要性:「喺欠缺足夠support嘅情況下challenge自己,其實係會面對好多唔同嘅壓力,所以我哋不論喺知識上,定喺情感上,都會互相support.」
咁至於Agnus Consulting內部又點樣互相challenge同support呢?阿Tor就話佢哋條team成日都會互相畀無數嘅feedback,而大家都會好認真咁看待每個同事嘅意見.其中一位同事Melody就話自己最enjoy呢種關係:「呢度係唔會論資排輩嘅,同事之間嘅關係就好似朋友咁,就算我哋同阿Tor嘅關喺都一樣.除左俾feedback,我哋仲會互相support,共同實現我哋嘅目標!」
阿Tor仲話feedback對於Leadership development好緊要:「每個人都有盲點,而其他人嘅feedback會令我哋意識到自己嘅問題,從而improve自己,所以就算喺Agnus Consulting,條team成日都會畀feedback我㗎!」
▲ Agnus Consulting舉辦Leadership development programs嘅花絮
你都係個對自己有要求嘅人?Agnus Consulting請緊人呀!
Agnus Consulting而家擴充緊佢哋喺香港嘅團隊.Yan Liu - Director and Lead for Strategic People Matters就話佢哋成間公司嘅成員都係對自己好有要求嘅人,所以其中一個會睇嘅指標就喺學業成績:「我哋相信精益求精係一種習慣,所以當candidates嘅學業成績係好好嘅話,基本上已經反映出佢哋對自己係有要求嘅,咁相信佢哋喺同條team合作,同埋面對client嘅時候都會做到最好.」
雖然Agnus Consulting要求大家GPA要「爆哂4」咁,但佢哋並冇要求你讀特定嘅學系,阿Yan就話佢哋條team真係咩background都有:「我哋成條team大家都讀唔同嘅major,例如數學,哲學,企業管理,工程,社會科學等等,而呢個diversity亦都係其中一個令到我哋公司比較特別嘅原因.所以無論讀咩科畢業都好,我哋著重嘅只係candidates有好強嘅好奇心,會想不斷學習新嘅知識,接觸唔同嘅clients.」
如果你鍾意keep住學嘢,想有班互相support嘅同事,同時又對組織同領導力發展有興趣嘅話,而家就係機會啦,快啲click入去下面個job post apply啦!
Agnus Consulting 's job postings


text:
朝早返左去又一城 CityU 既 Office,接左份 job,所以要開工做喇.之後原本要同 Thomas 羅份野去葵涌三號貨櫃碼頭既,不過就因為我太早去到鑽石山,所以 Thomas 叫我食左野先,不過我又唔係話肚餓喎,所以就去左打機消磨時間.
1:15左右佢打俾我,話人地收唔到個 message,所以唔駛去;咁我返 CityU 喇,點知去到 CityU,竟然話唔見左我部 notebook 喎,嚇到我鼻哥窿都無肉.好彩原來有人見到我部 notebook 無人看住,同我拎左去食 lunch 姐,好彩好彩.
3:30開會,好彩有少少野俾阿 Sir 睇到,所以無插到成背脊都係血.
再夜少少 Thomas 打黎,叫我同佢地一齊喎,咁我當然識做,話遲少少先喇.
後尾原來已經出左成績,睇落應該唔駛 Out 既,放心左唔少,不過成績絕對係差羅.下個 Sim 一定要更加俾心機先得呀.
之後打算 join Thomas 佢地,不過時間已經係大約 8:00 羅,佢地話依家係 Thomas 屋企樓下喎.我去到再 call 佢地.咁去到喇,我 call 佢地,諗住叫埋佢地落黎一齊食喇(雖然佢地食左),不過佢竟然話我阻住佢地……..
咁我唯有自己一個人食喇,食完之後打左兩鋪機,先敢 call 佢地,睇下可以上得去未…………
好彩,可以上去…..同佢搞部電腦,睇住佢地兩個係度灑花槍.搞到我又好恨有個女朋友添.剛剛呢個時間 Crystal 又打黎喎,咁正好一齊開玩笑喇.
結果係 Thomas 屋企搞到成差唔多 12:00 先走.
但係響走既時候 Thomas & Mandy 有 d 唔開心既事情發生左.
好彩後尾無咩事.
朝早返左去又一城 CityU 既 Office,接左份 job,所以要開工做喇.之後原本要同 Thomas 羅份野去葵涌三號貨櫃碼頭既,不過就因為我太早去到鑽石山,所以 Thomas 叫我食左野先,不過我又唔係話肚餓喎,所以就去左打機消磨時間.


text:
全港最大型加密貨幣傳銷群組
以下係代朋友開post,之後就留返比巴打討論
HK Crypto Group唔少人都有入呢個小圈子TG群,畢竟都有5千幾人,本身個群都已經愈黎愈多閒計吹水,個群主L同佢老婆咩Per姐(港女feel濃到呢)又小圈子,之後又日日賣咩19歲股神,又要賣kit,然後一大班明明都係同一班人但就個個開channel有咩事就扮疊馬好似幣少咁,,又識少少扮晒TA神咁都可以忍,但今次出埋scam coin GCAT黎割連登仔就點都要大踢爆.
1) 傳銷群組式 Gcat 事件
事緣個HK crypto谷整左隻幣叫Ginger Cat (GCAT),然後就係連登同TG大吹奏隻幣,但自己友就用front runner bot偷步買幣(後面有證據),之後俾人開PO踢穿,以下係回應:
前面就扮公正懶admin係無奈,但其實又要講咩GCAT又升一倍,早入場有得執,admin WO
到低係連登仔煩,定佢地set定局一早知圍內人開局?
幣都未上,PR都未做,成堆HK crypto谷一開谷就入到去? Peppa admin仲扮中国人打殘體去吹奏?真唔知圍內人做,但佢根本就有份啊?
成件事就係咁,TG谷不斷小圈子,連登又出po,水人買佢地隻垃圾幣,然後一野大割
2) 幣少式賣KIT手法
Hk Crypto Group出名都係狙擊幣少,Jpex,火燎森等人起家,呢pt當然岩啦,但佢地其實只係同行如敵國,唔係反老千.
幣少印象: 年青,暴富, “你都可以好似我咁”
騙子L等人都係照抄,整左一個叫Chak既人設出黎,聲稱Chak
19歲,讀緊書,半年由廿萬炒上千三萬,暴富,之後就賣kit,可以睇書學佢點炒.
屌咁同幣少個人設有咩分別?
1300萬身家要收人2700賣KIT黎都想益下你荒謬D,定一個19歲牛市股神(如真實存在雖然9成假)夠膽話著書立說黎改投資風氣荒謬D?
佢地就係咁圍內不斷小圈子咁sell成功案例,黎賣kit賣周邊野,但唔夠皮了,GCAT就出現了.
3) Gcat 實際割法
以下為技術文:
佢地對外及官方網站公佈為以下既tokenomics,但其實係一個誇大市值同危險既設計
https://gingercat.io/
原因跟好多scam coin和被恥笑send 50%幣去V神既唔同犬幣一樣,就係發幣去一個明知不會交易的錢包,令coinmarketcap或coingecko等幣值會比實際流動的高,咁本來冇問題,…


text:
「一國」
香港係唔係開始步入「一國一制」嘅年代?所謂嘅五十年不變嘅承諾,而家連一半都未過就已經蕩然無存?因為過去近一年嘅社會風波,因為一個無能嘅特首,搞到依家要中國出手,老實講問題源頭都係因為林鄭!真係多得佢唔少,佢嘅破壞力真係勁過梁振英!香港都真係多得佢唔少,因為而家變咗做夾心餅,淪為世界嘅政治籌碼,何必呢?
「執法」
香港人會唔會因為落實「國安法」就失去自由?好老實講我覺得個問題唔係落唔落實「國安法」,而係嗰班聰明人又衝出嚟懶叻咁指手畫腳去落實所謂嘅「港版國安法」去邀功.講真中國自己已經夠忙,你真係覺得佢哋有時間理啲無謂嘢?如果唔係因為林鄭搞到咁大鑊,其實佢哋都懶得理你啦!而家最大嘅問題係邊個執法同點樣執法,所以大家驚嘅應該係香港嗰班人頭豬腦多啲!
「自由」
當然今次嘅「國安法」其實真係令香港雪上加霜!當然某程度上今次嘅決定係因為持續嘅社會問題一直未解決,另外亦都因為之前區議會大敗,立法會選舉亦在即!所以基於多方面嘅情況,對於某啲利益者當然要保住自己先啦,仲邊會理得你自唔自由啦!更何況好多都有外國戶籍同身份,你攬炒你嘅事,佢哋一走了之你又吹佢唔脹.究竟香港會變成點都真係未知之數,但係都幾肯定只會越嚟越差.


text:
細細個同隔籬屋珠女玩煮飯仔嗰陣,啲玩具玩嚟玩去都係得嗰幾樣嘢,如果有成間舖頭咁大嘅地方,上面擺嘅全部都係玩具嘢食,可以將自己鍾意嘅嘢食掉晒落架購物車仔度,你話係咪玩得爽好多先!
大個咗雖然可以去超市買嘢啫,但係個感覺同玩玩具始終有啲唔同嘅~況且我哋係支持「不要玩食物」嘅乖孩子嚟㗎嘛.好似係.
嘩,呢間便利店望落又幾多嘢買喎,存貨仲幾充足?!買包薯片食下先~
咦,咁輕嘅?就算空氣多都冇理由咁離譜㗎?原來呢間便利店賣嘅唔係真嘅嘢食,係用不織布整出嚟嘅手工藝品呀!
除咗薯片之外,茄汁,粟米片,罐頭,麵包⋯⋯總之你諗到喺便利店度買到嘅嘢都有得買!(當然有埋廁紙啦,55.)
就連Pizza都有呀!真係見到都想買返件食呀!
呢個便利店嘅每一件商品都係由英國一個叫Lucy Sparrow嘅藝術家整㗎.佢喺兩年前就做過一個類似嘅展覽叫「Corner Shop」.不過今次呢個喺紐約嘅展覽就再大型啲,佢話呢間喺地牢嘅便利店就好似噏耷版嘅7仔咁喎.
點噏耷法呀?佢話連桶污糟水入面嘅死老鼠同埋烏蠅拍上面啲烏蠅都整埋出嚟呀!點解聽完反而仲想見識下咁嘅?
雖然話係藝術品,但係絕對唔係眼看手勿動咁冇癮㗎~喺呢間便利店見到嘅嘢,全部都真係有得賣㗎!不過價錢就梗係貴過平日見到嗰啲真商品好多啦,話晒件件都係Handmade㗎喎.唔知佢哋收銀機下面個貨架啲嘢係咪同香港一樣,有咁多隻味揀㗎呢?毛毛講緊香口膠咋嘛,你諗咗去邊呀!
封面圖片及資料來源:Hi fructose,Sew Your Soul ,Lucy Sparrow


text:
生殖系統
生殖系統係生物主要負責生殖嘅系統,唔同性別嘅生物嘅生殖系統會明顯唔同.生殖系統嘅器官叫生殖器官.
植物[編輯]
動物[編輯]
生殖器官,準確啲講,係指喺複雜生物體上任何同有性繁殖同埋組成生殖系統有關嘅組織(嚴格意義上,唔一定都屬於器官).
雌雄兩性嘅生殖器官係來自同一組來源.喺受孕幾星期之後,雌雄兩性胚胎嘅生殖器官喺解剖學上都一樣(雖然性染色體唔同),基本上類似雌性嘅生殖器官,擁有一對「泌尿生殖皺摺」,中間有一細凸起物,拱起物後有尿道.另外重有一對生殖腺喺體內.
另外有相關嘅性器官一詞,廣義係指會帶來性快感嘅器官.生殖腺係指產生配子嘅器官.喺人類身上係指睾丸同卵巢.
人[編輯]
喺一般人類胚胎嘅發育過程中,(位於雄性染色體嘅)SRY基因會令生殖腺發育為睾丸,冇SRY基因生殖腺就會發育為卵巢.之後,內生殖器同外生殖器嘅發育係由某啲胚胎生殖腺分泌嘅荷爾蒙決定.如果生殖腺發育為睾丸,而細胞亦對睾脂酮有反應,外側皺摺會腫起,中線會融合以形成陰囊.隆起物會長大變直形成陰莖,皺摺內側會包住陰莖,中線會融合以形成陰莖尿道.出世後睾丸會下降入陰囊.如果生殖腺發育為卵巢,另外一套過程會形成雌性內外生殖器.
以上一般過程中出現特殊變化,就會形成程度不一嘅雌雄同體現象.
之後喺青春期,生殖器官重會有規模較小嘅發育.


text:
Hello 你好呀!
首先關於月經呢樣嘢,正如你都有嘗試理解到我哋之前講嘅解釋,知道咗月經係由幾個繁複嘅身體系統互相配合而形成,所以好容易受到唔同身體因素影響,例如荷爾蒙分泌,飲食習慣,作息,壓力,藥物,生病等等.所以其實每人每次月經嘅情況(例如月經週期長度,流血量,流血日數,經血顏色/質地,經痛程度,經前不適情況等等)都有可能有所不同,即使月經週期長度相對穩定,可能其他情況都會有唔同(例如有啲人唔係次次月經都會經痛).之前女朋友病咗有食消炎藥,所以令到月經受到影響.而今次會唔會女朋友休息得唔好,或者情緒比較緊張,呢啲因素都可能有影響嘅.可能你會奇怪點解壓力大到有影響,因為身體每個系統都係息息相關嘅,你試下諗,有時你壓力大或者瞓得差,你嘅胃口可能都有收到影響;同樣道理,呢啲身體情況都會影響到月經.而每個月經週期都係獨立嘅,即使月經週期平時比較穩定,都唔代表下次一定唔會提前/遲嚟;亦唔會話其中一次月經比較浮動,之後次次都一定會唔穩定.可能你見一啲教科書/網上資料係講月經週期大概為28-35日,其實呢個只係一個平均數值,唔係統一嘅標準,亦唔會話月經週期長度唔喺呢個範圍就係唔正常.我哋都有聽過一啲個案係因為壓力問題,2-3個月先嚟一次m;亦有人因為荷爾蒙分泌唔穩定,所以2-3個星期就會嚟m.
可能女朋友有用app/日曆去計算同預測自己幾時會有月經,但係其實app嘅紀錄或者日曆推算並唔準確,因為app通常係以女朋友過往嘅月經週期pattern去估計,預算你幾時月經會嚟,但係app並唔會知道你成個週期/將來嘅身體狀況,例如有冇病過,有冇心情緊張等等.
不過有紀錄月經嘅習慣係好嘅,方便女朋友如果將來需要做一啲婦科檢查嘅時候可以清楚咁話俾醫護人員聽自己嘅月經情況;或者如果連續幾個月經週期嘅情況都有好大嘅轉變(尤其如果有嚴重經痛嘅情況),都可能值得我哋留意去搵醫生檢查下身體,睇下有冇一啲病理性嘅原因(例如荷爾蒙分泌問題,子宮/卵巢異常等等)導致呢個情況出現.如果好似你咁講,女朋友呢幾個月月經都比以往有比較明顯嘅唔同,都不妨去檢查下,了解下身體情況,令到你哋安心啲.你可以去家計會診所/母嬰健康院/部分專科診所或醫療機構,有需要就去預約啦.
而驗孕方面,現時市面上嘅驗孕棒都有好高嘅靈敏度(sensitivity)同特異性(specificity),所以驗孕結果都有好高嘅準確度.我哋之前都有解釋過驗孕嘅原理,只要有正確使用驗孕棒,而且距離對上一次性行為過咗11日,咁都會得到準確可靠嘅驗孕結果.有時網上流傳嘅講法好難去判斷真假,單憑文字講述我哋都唔能夠肯定「3至5個月後才驗出有懷孕」係因為佢之前冇正確咁使用驗孕棒,定係有其他原因.如果你哋8月中進行最後一次性行為,9月14號進行驗孕,而你哋有根據驗孕棒包裝/說明書指示正確咁去使用,咁呢個陰性結果係可靠嘅.如果你哋真係好擔心嘅,想驗孕多一次,你哋都可以考慮買電子驗孕棒進行驗孕,準確度可能會更加高啲.
最後,關於避孕呢樣嘢,好欣賞你哋每次都有正確咁使用安全套.而如果整個性行為過程都有使用,安全套喺性行為期間冇穿冇漏,咁其實懷孕風險都係好低微嘅.如果你哋想再減低懷孕風險,你哋都可以考慮使用荷爾蒙避孕法,配合埋安全套一齊使用:避孕針或者避孕藥.避孕針要等醫生評估完女朋友嘅身體狀況適合使用之後注射;而避孕藥雖然好容易買到,但建議第一次食之前要睇下醫生,睇下女朋友嘅身體狀況係咪適合同埋適合邊款避孕藥,因為唔同款嘅避孕藥有唔同嘅人造荷爾蒙成份同劑量.如果有需要,可以去家計會診所/母嬰健康院/部分私家診所預約睇醫生.不過荷爾蒙避孕法只可以避孕,唔可以好似安全套咁,減低性病或者其他感染(例如尿道炎,念珠菌感染等等)嘅風險.同埋如果經期唔穩定呢樣嘢令到你哋好困擾,其實服用避孕藥一段時間之後都有調節經期令到月經變得規律嘅作用.所以你哋可以商議下,考慮兩種方法配合使用.
關於避孕藥同避孕針更加多嘅資訊,可以參考:
正如你之前咁講,有時對於性/身體嘅知識不足夠,有啲咩事就會好緊張,呢個係好正常嘅.所以我哋都希望俾更加多人了解到正確正面嘅知識,咁樣遇到唔同情況嘅時候就可以做出適合自己嘅選擇.歡迎你有咩問題隨時再問我哋呀,我哋一定會盡力解答!


text:
#點開海外離岸戶口 #最易開離岸戶口 #安全離岸戶口 #無資產開離岸戶口 #低要求離岸戶口 #離岸戶口文件 #Firstrade第一證券 #Firstrade Debit Card #Firstrade手續費
新客經本網申請指定東亞信用卡,毋須簽賬額外賺$1,200,夾埋迎新賺高達$3,300!
新客經本網申請Citi Cash Back,額外回$500,夾埋迎新無成本賺$1,280!
新客經本網申請安信EarnMORE,毋須簽賬額外賺$550,迎新無成本食$1,220!
新客經本網申請星展Live Fresh,毋須簽賬額外賺$500,夾埋迎新賺高達$1,500!
新客經本網申請信銀Motion,毋須簽賬額外賺$500,夾埋迎新賺高達$2,000!
(最後更新:2021年1月)
呢排小編身邊好多朋友都話要開離岸戶口,但其實身處香港依家又無得飛,想開返個銀行離岸戶口都唔易㗎.最正路嘅方法,就係滙豐Premier客戶/花旗Citigold客戶可以直接去分行開英國滙豐/美國花旗嘅戶口,但入場費就講緊分別要$100萬/$150萬.另外網上亦都有人成功開到歐洲Virtual Bank嘅戶口,但開戶一般都要提供歐洲地址同電話,俾人check到長期身處喺香港仲會有被ban嘅風險.小編喺比較過咁多間銀行/證券行之後,得出嘅結論係Firstrade幾乎係唯一一間唔需要外國地址,外國電話,外國護照,無最低存款要求而又有大額存款保障嘅真離岸戶口.
可能好多人見到係證券商戶口,就即刻唔想開,但請聽小編講埋先!呢間Firstrade,之所以話係好穩陣,係因為佢係受SIPC美國投資者保障,即係類似香港嘅存款保障咁,而每個客戶嘅最高賠償額仲有成$50萬美元(現金部分為$25萬美元)!$25萬美元嘅講緊即係差唔多$200萬港幣,係香港存款保障嘅4倍,相信已經足夠cover好多人嘅流動資產!另外,Firstrade係一間美國註冊嘅公司,並無喺香港註冊,所以係真離岸戶口,完全唔受香港法律管豁.而Firstrade本身亦係一間大型嘅證券行,由台灣長大嘅美藉華人創立,所以有提供中文界面甚至廣東話CS服務,咁就唔驚會睇唔明啦!而Firstrade係打正旗號接受海外客戶開戶,所以亦唔使搞一大輪又VPN又搵轉寄公司又剩,只要有本護照喺手就開到!
Firstrade離岸戶口賣點
- 美國註冊券商,真離岸戶口
- 受SIPC美國投資者保障,最高賠償額為$50萬美元(現金部分為$25萬美元)
- 開戶只需要香港手提電話號碼同特區/BNO護照,5分鐘就可以完成網上開戶
- 無存款門檻無月費,開完戶之後拎返晒全部錢出嚟都仲可以keep到戶口
- 買賣美股同ETF無手續費,佣金,平台費
- 可以申請Debit Card去櫃員機提款/簽賬碌卡
以離岸戶口而言,Firstrade嘅缺點可以話唯一係得匯錢要手續費;但其實除咗少數滙豐Premier,citigold呢啲可以做到銀行入面無手續費global transfer,基本上全部離岸戶口都係要俾手續費做電匯.而用Firstrade嘅bonus,就係舊錢調咗過去之後唔使就咁擺喺到蝕通漲,可以用嚟免佣投資美股!
開戶及匯款步驟
Firstrade嘅開戶手續亦係非常簡單,只要幾分鐘就可以喺網上搞掂,分分鐘仲快過平時開信用卡.只要click下面嘅網址,輸返電話號碼攞個SMS驗證碼,就可以開始.然後要做嘅嘢就只係upload護照資料頁同簽名頁(特區護照簽名欄喺最後嗰頁),然後填個人資料(稅務編號填身份證號碼),set埋密碼,最後畫個簽名就搞掂!
Firstrade:立即開戶
大概等一個工作天之後,就會收到email叫你入錢.如果你本身無任何離岸戶口,唯一嘅選擇係用銀行TT電匯過錢過去.留意返,Firstrade只係接受以同名嘅戶口匯錢(咁就唔使擔心俾人hack咗匯走啲錢),所以係唔可以用Transferwise或者搵朋友幫手,係一定要用返自己銀行戶口.下圖匯款資料只供參考,大家最好睇返網頁最新資料.
一般而言,每次電匯匯款會被收取三層手續費,包括匯款方,中轉行同收款方;所以小編會建議大家盡量減少匯款次數,真係唔等用嘅錢先好匯去Firstrade.而如果要匯款去Firstrade,小編會建議大家用Citi Plus / Citi Priority / Citigold嘅網上匯款,因為Citibank係豁免咗匯款出去嘅手續費同中轉行收費,而Firstrade入錢亦都係無手續費,所以零手續費就可以匯到款,只要等一兩個工作天就到賬!依家Citi Plus仲要係無存款要求,連學生都開到,所以如果無Citi戶口就要快啲去開返個啦(Citi Plus開戶迎新攻略 / Citigold開戶迎新攻略)!
要用Citi匯錢,就要先入網上理財新增收款戶口,入返上圖Firstrade國際匯款啲資料,FEDWIRE嗰行就入返上面「美國境內」個number,而備註嗰欄亦都要打埋Firstrade賬戶號碼同英文全名,咁你以後轉錢去Firstrade佢就會自動幫你填埋落去.㩒完下一步,佢會prompt你入Citi Mobile App入驗證碼,搞掂就完成新增收款戶口.
新增完收款戶口,Citi即時就會俾你匯錢過去.記住用Citi匯款嘅時候,要揀返自己戶口俾晒所有手續費,Citi先可以幫你waive到㗎!同埋匯款附言到要填返Firstrade賬戶號碼同英文全名(應該自動已經填咗),如果唔係會彈返轉頭㗎!㩒完下一部,又係要開返Citi Mobile App驗證交易,之後就搞掂!等一兩個工作天Firstrade就收到錢㗎啦!小編就實測完用Citi Priority匯錢,成筆錢$1都無扣入晒Firstrade戶口!
而如果係匯錢返香港嘅話,雖然Citi同樣係免手續費,但Firstrade就會收$35美金手續費,而中轉行亦要預返大概$30美金手續費,夾埋都成$500港紙;反正放喺Firstrade嘅錢可以用嚟買美股,非必要就唔好拎返嚟蝕手續費啦!
Firstrade Debit Card
Firstrade雖然係一間證券行,但就一樣有出Debit Card,可以用嚟喺全世界提款同碌卡(海外限額分別為每日$1,000美金/$2,500美金),所以其實同一間銀行真係無咩分別!而Firstrade張Debit Visa Card,就要戶口入面$25,000美金先申請得!呢張卡喺美國以外消費/提款會有3%嘅手續費,但如果戶口入面有$25,000美金嘅話,每個月第一次用張卡提款/碌卡,佢會退返手續費俾你,咁就唔使食拎錢嘅手續費啦!
至於開呢張Debit Card嘅步驟,login返Firstrade之後,如果你戶口入面已經有$25,000美金,就可以「我的賬戶」嘅「設定」入面,揀返右下角個「現金管理賬戶」,填返資料就搞掂,而由申請到真係收到張卡可能要等返一兩個月(小編最近實測3個星期就收到張卡).收到張卡之後,就要打長途電話過去Firtrade啟動張卡,其中會問你攞Social Security No.打9999就得.如果唔想俾長途電話費,可以download TextNow呢個App打過去,開number嘅時跟佢個example打就得,然後驗證完email就可以免費打去1-800-819-9889啟動張卡.
Firstrade:立即開戶
就係咁,只要簡單上網㩒幾個掣交文件,就可以開到離岸戶口走資啦!


text:
「訪問」
當然自己唔係第一次做訪問,而大部份嘅訪問都係雜誌為主,當中其實仲有一啲甚至乎係做完訪問之後從來無出街!一般搵我都係講有關數據分析相關嘅嘢,而琴晚就真係第一次做網上直播嘅訪問,感覺真係幾新鮮.所以真係好多謝嚟位朋友搵我!因為之前一個網台嘅節目而認識嚟位朋友,之後佢亦都邀請過我去幫手做網上電台嘅主持.但係自己知道當時無時間去做好件事,所以就好無奈地咁推咗佢嘅邀請.
「直播」
好多人就算認識我都好,其實佢哋都只係知道我做數據分析,其實有好多嘢佢哋係唔知道.而琴晚去咗做一個網上直播嘅節目做訪問,個節目叫做「路係自己揀」.講真今次真係第一次公開分享自己咁多年嚟嘅人生經歷!雖然唔係啲乜嘢,但係真係勾起咗好多開心同唔開心嘅嘢.人生就係咁,總有起起跌跌,碰碰撞撞.路係自己揀嘅,所以無論點都好,都要繼續行落去!
「選擇」
做完訪問之後,自己當然想睇吓自己有無講錯嘢.雖然自己睇返都覺得好好笑,因為見到自己都幾多小動作,幾乎以為特朗普上身.不過慶幸嘅係,當自己老咗嘅時候,再睇返今次嘅訪問嘅話,我相信自己都會覺得好笑.唔知道如果郭大少睇完之後會點呢?慶幸自己可以選擇自己嘅路,慶幸自己有咁嘅機會俾人訪問.好多謝嚟位朋友嘅邀請,幫我人身做咗少少嘅紀錄!感謝感謝!
Also published on Medium.


text:
摘要
雖則各行有各行嘅需求,
但有啲規則真係努力參透極都睇唔透,
究竟係少年我太年輕,
玩唔透辦公室啲規則,
定公司真係有病?
究竟係憨居規則使行業變得憨居,定行業憨居先有呢堆規矩?
最近有網民分享各種公司痴線規則,年輕嘅我睇完都深有同感,實在不片不快.於是整理以下7點莫名奇妙office規則,究竟係我太後生太天真,定大家都頂唔順呢堆規則?
老實講,都無expect過公司會有咩改變,但如果你咁啱睇到呢篇文,咁啱係嗰管理層,咁啱平時用開呢堆憨居規矩,希望你用幾分鐘睇下究竟班員工不滿啲咩啦.
規矩係死的,人係活的.規矩係管理手段,唔係用嚟管死人,令員工無晒活力,而係要適合員工,可以自在而有方向地工作.
8號波繼續WFH
呢種模式係疫情帶蛟嚟嘅新改革,少年我都唔知係咪應該讚公司適應力快,咁快就識靈活運用WFH呢種新模式.今日掛8號波,公司精明啦,直接開口鼓勵大家屋企繼續加油.真係WFH開,覺得大家夠熟練,直接開波做嘢咪得.但問題係,疫情前,打8號波唔返工係公道.開始WFH之後,啲公司食髓知味,明明已經正常復工,到放假又繼續用返WFH呢套,你唔上水好似係你失職.不過,公司角度一定覺得咁先符合成本效益,既然大家WFH係順利,何樂而不為.老實講,可唔可以俾啲彈性,唔好追魂call咁,真係好痛苦.天氣差,工作狀態都差,okay?
討厭指數:✩✩✩✩✩
要報備每日每個時段的工作內容
有網友就分享話用上午下午做報備單位已經係小兒科.有啲行業因為要報bil所以要求更加細緻,要用6分鐘(0.1hr)做單位,夠唔夠恐怖?仲要係每半個月填一次紙本表格,有啲公司就會以週計或者月計.月計的話,老實講,隔咁耐其實記唔到咁仔細,但每個禮拜都要填一次又好煩,所以其實點解唔可以轉用app 紀錄,咁咪方便大家?唔會你又質疑我係咪記錯,我又嫌你咁多表要填.最浮誇的公司更加要求員工去廁所都要報備時間,呢啲真係唔知為咩.
討厭指數:✩✩✩✩
每星期交交工作報告
網民分享呢類多數常見於中資公司,啲大老闆特別鍾意講經講語錄,開會最鍾意就係傾啲學習心得.而打工仔就要每個星期都交一份報告,講自己做過咩,有咩得著,有咩不足,有咩改善方法,好似小學咁,然後等班主任(老闆)批改同點評.填呢堆嘢真係要用一定時間,寫得太少俾人話無認真寫,寫太長老闆就眼花亂咁搵重點.同埋同考試同理,你寫得唔夠正面,又會俾老闆捉著講經,要調整你心態,抄考啲企業家名言就永遠無死.有時最尷尬係,呢啲功課會係公諸於世,何必呢?
討厭指數:✩✩✩
電話要鎖入locker
日資公司最多呢類規矩,好強調公事時間唔可以受私事干預.電話無疑係佢哋眼中一大干擾物,員工帶咗佢喺身就會做唔到嘢咁.少年我係覺得呢項要求有啲無謂,你越要鎖我反而越掛住部機,越認住有人搵我有事,越想快啲hea到放飯時候瘋狂玩手機,呢啲就係所謂逆反心理.你俾員工自己袋返部手機,習慣部手機嘅存在,反而唔會好刻意咁想用手機,同埋,其實當住客人面都唔會用得好密.如果生意好慘淡咁就另計啦,不過無生意時候用電話其實會點影響生意?
Annual dinner 要新人表演
呢個少年我感覺還好,我估關鍵係嗰表演好唔好玩,同埋班同事放唔放.有啲唔俾員工足夠時間或者資源,純粹要求員工攝下時間,大家當然覺得晒自己時間,排練得相當痛苦.少年我都會好奇點解公司唔爽快拎錢請專業嘅表演,但其實就同有無錢無關,純粹佢哋順便攞嚟當team building,以為大家會havefun,唔只係娛賓.其實呢點無問題,但公司俾多啲資源,hr俾多啲心機規劃下嗰資源點用,嗰表演應該會fun好多,而唔會覺得浪費大家時間.
討厭指數:✩✩✩✩(好玩就真係一啲都唔討厭)
唔可以缺席公司旅行
最近疫情就無呢支歌仔唱,但多數公司隔年都會舉行個旅行,老闆見到一定覺得出錢你仲想要啲咩,我多謝你,但可唔可以搞清楚嗰旅行意義同目的.係,你想團結大家,想留下咩共同美好回憶,咁你知唔知嗰前提係咩,係自願啊.係咪一定要病到死,紅事白事先算合理理由,甚至唔去會受到紀律處分,請問係咪軍營?好心勉強無幸福啊,如果員工就係唔想應酬社交,點解要強逼佢要改變,返工應酬已經夠累了大佬們.
討厭指數:✩✩✩
各樣衣著要求
衣著要求一直係一個弔詭的存在,衣著的確同形象掛鉤,但一啲衣著要求真係好束縛人性.例如夏天照著白色長袖襯衫,女仔著裙一定要過膝,唔可以著西褲(呢個就有啲涉及性別歧視),唔可以著背心短褲等等.究竟專業形象係咪意味著死板嘅穿搭,係值得大家思考嘅問題.唔係話要翻天覆地嘅改變,但到底要限制到咩地步,係咪長度等所有嘢都要有一個模板規範,少年我覺得有啲太多囉.
討厭指數:✩✩
禁止辦公室戀愛
呢個真係非人道,唔喺職場識人,請問係咪叫全世界上app搵,或者搵讀書時期舊情人重溫舊夢?同埋感情呢啲嘢其實點用規則限制,最多咪變地下情,麻煩大家,對公司只會多怨言.同埋公司可以有咩根據去限制人發展戀情,怕尷尬?都係情人之間嘅事,關公司咩事呢.好啦,俾你捉到有人怕拖,你可以點做?你要批評員工啲咩呢,未成年戀愛?無人明呢條規矩為咩,員工只會覺得公司反智.
討厭指數:✩ (少年我未有對象)
認真穿搭不是為了取悅他人,只為每天有一個精心準備的開始.
(延伸閱讀)放假症候群未必係偷懶!4招鼓舞團隊士氣
(延伸閱讀)管理下屬系列(一)公司制度與員工需求必定有衝突?


text:
食人粒糖,俾人捆綁 食人粒糖,打到入廠 睇完《非凡三俠》,我明白到,真係唔好隨便食人粒糖… #非凡三俠 #大結局 #聽晚八點半 #SeeSeeTVB
___
今日我要講嘅故事就係三個成年人
因為細路女粒糖而去拯救世界嘅故事
(爆炸聲)
《非凡三俠》
第1-2集:
話明三俠梗係有三個人啦!
包括寫FF故到搵到食嘅作家初哥哥
被毒男溝到嘅靚女導遊娜姐
仲有睇落啱做替身演員嘅澤囝
故事講述佢哋三個明明唔識大家
咁啱得咁橋喺條路度相遇
咁啱得咁橋一個請過佢哋食糖嘅細路女
又被黑幫擄走咗喎
成件事咁巧合之下
佢哋望到就好唔開心啦
就走咗去酒吧度飲酒
有個咖啡男就出現咗
帶咗佢哋去講數添!
講緊數途中遇到盲俠突襲!
三個扮到好打得啦!
仲用主角光環
呃晒撈咗十幾二十年嘅黑社會古惑仔
娜姐仲動用埋佢嘅姿色殺咗訊號王
唔單止救到細路女
仲救埋班細路添!
做埋英雄就大團圓結局YEAH!
第3-4集:
編劇又點會被你過得咁順利呀?
三個主角忍唔住寂寞
就一齊諗住約個見面啦!
點知喺途中就見到娜姐兒時好友
暗黑女神 偽Ali
點知 偽Ali原來被殺手追殺緊
正常人見到殺手梗係會走開啦!
佢哋三個就憑住主角唔會死嘅定律
就決定護送佢
送送下就送到初哥哥屋企
偽Ali就憑住佢出色嘅剋死人技巧
整低咗個殺手
經過一連串你估唔到主角會死嘅追逐戲
初哥哥用佢平時寫故仔嘅橋段
澤囝用佢三流替身嘅經驗
再加上主角光環
終於送到剋星偽Ali去搭飛機走人
從此過上幸福快樂嘅生活YEAH!
第五集:
隔咗幾個月之後
娜姐突然間嚟個韓劇式嘅突發性失憶
初哥哥同澤囝探佢嗰陣
自稱未婚夫嘅夜浦哥嚟接佢走
夜浦哥就帶娜姐返屋企
揭穿咗娜姐嘅真實身份
原來佢就係特工嚟架!
想埋夜浦哥身邊落老蘭
唔係!係銷毀佢研發緊嘅病毒
初哥哥就用男人嘅第六感
Feel到娜姐有危險
帶埋澤囝搭的士救人
咁啱得咁橋又係娜姐個老竇兼上司旦哥
佢亦都叫佢哋救娜姐
臨尾就係初哥哥同澤囝
猶豫緊救唔救娜姐嗰陣就完咗喇噃!
想知最後一集發生啲咩
咁就要留意聽晚八點半嘅《非凡三俠》喇!
呢個故事就教訓我哋
唔好隨便食人哋粒糖呀!
如果唔係就好多麻煩嘢上手架喇!


text:
「內容」
其實各行各業都需要內容,而內容當然有分好與壞啦,只不過今時今日不論你係大公司定係小企業,網上營銷最基本嘅一定係回歸自己嘅網站.成日話係搜尋器搵唔到你,其實原因好簡單,因為你硬件同軟件都唔得.硬件係指你自己個網站做得好唔好,而軟件係你啲內容做得好唔好.兩者係有關係,互相輝映.無咗邊一樣都唔得.當然仲需要外援嘅幫助,咁你先至有機會係搜尋器得到暴光!
「價值」
做內容真係多有多做,少有少做,但係就千祈唔好唔做!每個品牌都需要內容,只不過點樣先至有效咁將內容嘅價值發揮到最大.其實事前要計劃好內容嘅用途,因為資源有限,所以要一石幾鳥.當然你有無限資源就無所謂,只係當你無咁多內容嘅時候,就需要計劃好點樣做.通常由網站自身出發,然後將內容煎皮拆骨,再重新包裝成唔同嘅內容係唔同嘅網上平台發佈,最後目標就係加強暴光率,同提高搜尋排名.
「成效」
好多人以為做內容只係做一次,其實認真做係真係要成日做,甚至乎日日做.之前荒廢咗自己個 Blog 一段時間,雖然有足夠嘅文章但係始終無新嘅內容其實只可以話靠食老本.雖然只係開始寫返兩個月,但係就已經見到搜尋器開始返自己網站去爬文.不過仲有好多舊文未有時間去執,同真心希望將之前無寫,得個標題嗰啲放返落去.當然亦都希望繼續寫唔好又停,雖然真係好攰...


text:
13 JULY 2015(MON)
好多人都會覺得八月生日嘅小朋友總係好似唔多著數,因為八月時放緊暑假,要提早係放假前開生日會.
雖然早左成個月,不過計我話有得做小主角就已經係好開心事,最緊要係有得玩呀嘛~
當小小豬學期初睇見學曆表顯示七月份會同埋八月小朋友一齊開生日會時,佢就會每一個月開完生日會放學時同我講佢會七月開生日會,期待左都差唔多一年,到左今次成為主角之一,佢又點會唔興奮呀!
係尋晚仲好乖乖咁主動幫手包小禮物送俾同學仔呀~
其實開頭我都冇打算送小禮物,不過前幾日小小豬問我有冇準備禮物,又話同學仔收到禮物會好開心,總之就係一輪甜言蜜語,最後我都為佢準備一份小小心意,等佢同佢啲同學仔都開心下啦!
今日除左係生日會之外,仲係小朋友嘅園會,各級嘅小朋友都會表演一番.為左隆重其事,一向愛豬如命嘅老公又點會放過睇個仔呀,所以就請左一日假去睇小小豬表演!
為左霸靚位,我地真係坐左係禮堂都兩個鐘等小小豬嘅出場~
終於都佢地表演啦,開頭一見小小豬行去前面,仲以為有好位置~
點知唔夠半分鐘,老師就捉走左小小豬,原來細細粒嘅小小豬俾安排企係後排,真係少啲眼力都睇佢唔到呀~
唉....超級極度失望,因為整個表演只有一首兒歌時間(一分半鐘都冇),再加上小小豬全程企係最後排,真係完全搵唔到佢,到睇到少少時就已經跳完,真係........無言!
不過完成表演之後,生日月份小朋友家長可以入去同小朋友一齊影相唱生日歌都可以滿足返我心靈上嘅失落~
戴左生日帽嘅小小豬明顯係與平日唔同,好似會心微笑咁哦~
到同學仔向生日小朋友祝福時,佢真係好興奮,唔洗引佢都笑得好燦爛呀~
唱完生日歌,我見小小豬企定定老師前面,我仲以為佢心急想食蛋糕,但原來係生日小朋友要幫手送蛋糕俾同組小朋友呀~
哈哈哈...完成任務就可以食啦~
依個時候我地家長都要離開課室了,雖然今日嘅表演真係令我何其失望,不過見到小小豬開生日會時咁開心又如此合作,所以都算啦....只要小小豬開心,我就滿足啦!


text:
專欄簡介
編輯簡介
唔知你係唔係一個喜歡吃蔬菜既人? 唔知你係唔係每天都可以有便便去? 唔知你會唔會受腸胃不通既問題存在? 自問我會吃蔬菜的,但係我唔係每款既蔬菜都會食, 但係去廁所就真係未必做到每日一去/每天幾次咁 ...
成日見我介紹不少既小朋友護膚品/身體用品, 有冇諗過有一些睇落好似唔太關事, 但係都會影響到小朋友既肌膚? 講緊既就係每日我地都會為小朋友穿上既衣服, 或者大家都會自己心頭肉買左不少, 純棉的,有機...
呢個寒冬認真不得了,凍到Go媽我震曬之外 當然少不了我都好怕gogo 都凍啦 不過gogo 未識同媽咪我講凍唔凍, 之但係我就知Gogo 身體乾唔乾啦 點解知?除左因為我係佢阿媽之外 仲有Gogo 係...
當媽媽後,真的明白我的朋友常說的 「就算自己唔食都要比自己小朋友最好既野」 自從我當媽後,真係盡量都比最好既東西小朋友 也許GOGO 係我第一位小朋友,可以既都想比最好既佢 樣樣野只要我覺得係好既...
係搭入新一年為左小Gogo , 除左要準備會有一連串既N班面試, 黎緊都有兩個已知日期既面試日 仲有一間學校仍未知道會何時之外 其實真係又擔心又驚,擔心冇學校收 驚又唔知Gogo 面試效果如何 唉,...
小朋友既肌膚特別幼嫩,最容易敏感 所以我幫小Gogo 揀既產品都會自己試左先會再比小朋友使用 不過唔講唔知原來韓國既Skincare 同彩妝都出名之外 但係連嬰兒既產品,都估唔到有個好出名既 講緊既就...
嘩嘩嘩,見到呢個小Baby 咁開心做乜東東先 因為小Baby 又有新野可以試呀嗎, 係二月頭個陣,我地去左BB 展同時仲去左樂活展 認識左一個韓國既品牌, 不過今次係有媽媽有BB份既產品 估唔到原...
今年身邊有好多小朋友開始輪住出世 Go媽我真係封利是都封到有d手軟啦 不過有時真係覺得下下比封紅封包好似好"行"者 早上我就係網上平台見到有一個小小禮物包 係專送比初生嬰兒同媽媽的 Organi...


text:
咁既效果,邊有得唔鍾意姐?!
Pitanium 魔沙!無睇錯!佢係魔沙,唔係磨沙!磨沙唔係咁,都唔會用到皮膚咁嫩!
幾年黎,我地既磨沙產品一直都唔多,因為我本身唔係太鍾意呢樣野!不過以前有得去旅行,如果酒店 SPA 有好好既 Scrub 服務,我會做,因為睇落去 D 手手腳腳係會白滑好多!
受歡迎嘅磨沙,多數係因為樣靚 Packing 夠少女心,但用落好用嘅真係好少.
1) 太幼既磨沙,磨一下就會消失,純粹自我感覺良好.
2) 太粗,刮手,有機會磨到損左都唔知,不斷磨擦表皮會令皮膚愈黎愈粗糙!
另外,曾經用過一 D 磨砂放左好多護膚油係裏面,磨完好似好滑咁,但用多幾次發現只係 D 護膚油令你以為皮膚錯覺上滑左好多,但唔係真正嘅嫩滑!
仲有最困擾我嘅係近乎絕大部份磨砂產品,都係一個 Jar 裝住泥狀,gel 狀,油狀嘅磨沙產品,每次用嘅時候,都唔知點樣可以用得好 D,因為通常係沖涼時用,咁手又濕,又要去「了」佢,成樽野接觸到生水其實就已經會開始滋生細菌,對於呢一點我一直覺得好唔舒服,真係唔應該係咁,所以索性唔用,又有 D 會提供木匙比你,木就更加容易發霉!!
所以,呢個問題一定要解決!!而 Pitanium 魔沙係「乾」用嘅!除咗由頭到尾佢都係保持住乾爽嘅狀態之外,成件事同傳統磨沙都唔一樣😈
佢唔係泥狀嘅磨沙,佢真係一粒粒既小沙!我既用法係沖涼既時候,濕左身,再糝少少係身體,然後就可以開始按摩,當魔沙接觸到身體嘅水份,佢有一半會變成保濕油脂泡沫包住皮膚,而另外果一半就可以繼續慢慢按,發揮祛角質嘅功效!仲有一個懶 D 嘅用法,就係吱完 Body Wash係手,直接糝落Body Wash一齊用!再唔係,平時淨係想磨下對手,可以襯洗手時倒少少落掌心,再加水,滑晒!!而呢種滑係滋潤得黎乾爽,唔會覺得繃緊亦唔會有多餘嘅油脂係皮膚上面!
方法之外,就到手法!大家記住,磨沙真係唔係起勢用力磨先叫磨沙,呢個觀念一定要改,愈大力!皮膚就愈粗糙!力度要輕柔同慢磨先可以養到靚嘅皮膚出黎!
我記得我第一次用,我都有試下大大力磨隻手,都紅左😂 (大家記得:唔洗點磨嫁!) 正常糝係微濕嘅皮膚上,再加水輕輕按下,打幾次圈,洗走,就已經白滑一大截!絕對有個種係頂級 Spa 磨完沙個種白滑感,唔係用油扮出黎果種滑!
既然重點唔係磨,咁 D 粒粒究竟係乜?(🌱<又有佢份,無錯,係草)
係幾種唔同既草本合物,有🌱,有大米等等!一遇水就會慢慢溶化做一層會軟化老化角質既油泡,一方面係要分解老左暗啞左同埋粗糙既皮膚,二黎係會滋潤,保濕同埋抗氧化!(之後可以用番 Body Lotion 效果會 Keep 得再耐 D!)
平時磨完沙,會乾會紅,有時仲會痕!用魔沙唔會發生呢件事,皮膚相反仲會細緻 D!原因係為袪角質既過程入面唔再有”磨”呢個咁狠既動作!如果真係要磨,其實砂糖都做到同一個功效,只係會 Overpeel,同埋會傷皮膚,🙈傳統既概念,要做到 Peeling,某程度上都會對表層皮膚既破壞性,試諗下,當表皮不停被磨不停重覆受傷只會變得愈黎厚同粗糙!而魔沙,唔單止唔破壞,仲會令有問題既皮膚好起來!
我鍾意佢,唔單止係因為用完會有白滑左既 Peeling 效果,而係可以令本身有敏感,有炎症,有問題既皮膚都可以比佢還原得到!
我一個月前將佢寄左比一位生完 BB 幾個月既星級用家!有發現!
呢位女士自小就有輕微「毛囊角化症」,雖然輕微到唔會有紅點同埋搽下 Lotion 都可以控制到,但係生完 BB 之後就嚴重左,大腿內側同埋手臂位置粗左,有間歇性出濕疹同埋毛囊閉塞問題!收到魔沙之後咁用!將魔沙加入 Body Wash (聽佢講佢係用 Seba) 入面,照舊咁沖涼,係有角質化既問題皮膚上面輕輕打圈,連續一個星期!有問題既皮膚滑番,無再痕無再鞋手,唔會間唔鐘有粒粒出現!好番之後就一星期 Keep 住用 2-3次!
好既做突,唔好既無晒!Calming,Soothing 同時分解老化角質真係好好!做到晒我要既野!仲做得好好!用個時都唔會有”界”皮膚既 Hard Feeling!佢係主要既天然草本味道,溶化左之後會釋放草本油脂,會少少🌱咪!咁點會唔鍾意姐,同埋記得,草本產品用完之後閂番好個蓋,唔好入水會 Keep 得靚仔 D!


text:
(好腳頭)月中「升呢」爺爺 喬寶寶返蘇格蘭前赴美登台掘金兼逗利是
喺今個月中「升呢」做爺爺嘅喬寶寶,孫BB真好好腳頭,之前他留港兩個多月賺錢,返英國蘇格蘭抱孫前再走多轉掘金,轉飛美國RENO PEPPERMILL演出一場talk Show,當晚吸引咗唔少華人客捧場.生鬼嘅喬寶寶唔止唱出多首串燒「飲歌」,仲大搞爛Gag,自爆讀書時媾女同學及盲婚啞嫁,同老媽子睇相揀老婆趣事,觀眾睇得相當enjoy,笑聲,歡呼聲不絕,開心到係咁畀利是,利是數量多到成個紙袋都塞到滿,利是入面內容有5,10,20,100蚊美金,寶寶show後加插拆利是,拆足幾粒鐘嘅開心情節,真係勁興奮.收入咁可觀,返到屋企會識做地「醒」老婆,兩個囝囝,新抱及內孫厚禮.
當晚他一上台即搞笑熱身:「今晚有遊戲,唱歌,送禮,仲有親筆簽名相,親筆簽名相香港仲未有得炒住㗎!」惹來全場歡笑聲.他又多謝咁多華人喺疫情下都嚟支持他.
搞爛gag觀眾笑到拍爛手掌
提到中學點滴,他自爆學校有兩個香港女同學:「我見到有個靚女好似關芝琳咁非常靚,我以前都好畀心機讀書同打波,但見到佢之後經已墮入情網,每日會問佢借間尺,擦子膠,鉛筆...搞到佢舉手話畀老師聽我騷擾佢,阿Sir叫咗我坐去最前,但咁樣阻止唔到我去媾佢,翌日我擺咗塊鏡同埋本書去望住佢.每次放學時候我會跟住佢,哈!其實我想佢安全,因為其他同學都好想媾佢.我仲嗌阿媽子早一個鐘頭嗌我起身,我阿媽好開心,以為個仔好畀心機讀書.」
他續說媾女技倆:「其實我去到佢屋企樓下,見到佢背面經已好開心,搭地鐵佢喺A閘出,我就喺B閘出,然後行快兩步扮綁鞋帶,扮有緣相遇,但久而久之佢覺得我好煩,轉第二個出口走,但我都照樣走去另一個出口,然後跑過去跟住佢...佢忍唔住話:『可唔可以轉個藉口?』於是我就扮執返起跌咗落地本書.我最開心係落雨天,我落湯雞喺佢面前出現,佢好無奈話:『不如我遮埋你啦!』我最開心舉傘時我膊頭擦到佢膊頭...佢話:『我哋唔好黐得咁埋呀!我哋仲喺同學嚟咋!』」
唔揀百萬「肥西施」怕被砸親
另外,台上女司儀知道他跟老婆盲婚啞嫁結婚,但兩人honey前darling後,問到點樣Keep住咁好關係呢?寶寶大笑說:「我係印度韋小寶.身邊有好多女士們,所以唔記得老婆叫乜名,惟有叫佢honey同darling.如果老婆成日聽到個老公咁樣叫喚,快啲問返個老公自己叫乜名!我哋印度人係一夫一妻制,但女朋友唔計!」此語一出惹來全場歡呼聲及尖叫聲.他又大談當日睇相揀老婆笑料,因為其中一個被喻為百萬富婆英國印度西施,但年齡方面較他大10年!他即耍手擰頭:「我話帶我老婆出街時,都唔知話畀人聽,佢係我老婆定係我阿媽呀?同埋佢體重比較肥,我恐怕洞房時佢會砸親我!因為我鍾意玩女上男下嘅!」


text:
直升機
直升機係一挺由一個或多個水平旋轉嘅旋翼提供向上升力同推進力而進行飛行嘅航空器.直升機有多數固定翼機唔具備嘅垂直升降,懸停,細速度向前或向後飛行嘅特點.呢啲特點令到直升機喺好多場合大顯身手.直升機同飛機比較,弱點係速度慢,比較食油,航程較短.
飛行原理[編輯]
定翼機嘅飛行升力源自固定喺機身上嘅機翼.當定翼機向前飛嗰陣,機翼同空氣之間發生相對運動,甚至乎產生升力.直升機嘅升力產生原理同機翼相似,只不過呢個升力係嚟自圍繞固定軸旋轉嘅「旋翼」.旋翼唔似飛機噉依靠成個機體向前飛嚟令機翼同空氣產生相對運動,而係依靠自轉產生同空氣嘅相對運動.之不過,喺旋翼提供升力嘅同時,直升機機身亦會因反扭矩(同驅動旋翼旋轉等量,但方向相反嘅扭矩,即反作用扭矩)嘅作用而有向相反方向旋轉嘅趨勢.對於單旋翼直升機,為咗平衡反扭矩,常見嘅做法係以另一個細型旋翼,即尾槳,喺機身尾部產生抵消反向運動嘅力矩.對於多旋翼直升機,多採用旋翼之間反向旋轉嘅方法嚟抵消反扭矩嘅作用.
歷史[編輯]
人類有史以嚟就嚮往自由自在飛行.古老嘅神話故事訴說人類早年嘅飛行夢,而夢想嘅飛行方式都係原地騰空而起,似現代直升機噉既可以自由飛翔又可以停留喺空中,並隨意實現定點着陸.譬如話阿拉伯人嘅飛毯,希臘神嘅戰車,都係垂直起落飛行器.其中最有價值,最具代表性嘅係中國古代玩具「竹塘尾」同意大利人達芬奇關於垂直起降航空器嘅畫作.
竹塘尾有據可查嘅歷史記載於晉朝(265年—420年)葛洪寫嘅《抱朴子》一書入便.佢利用「環劍」驅動螺旋槳軸,從而通過旋翼嘅空氣動力實現垂直升空,演示現代直升機旋翼嘅基本工作原理.《簡明不列顛百科全書》第9卷寫道:「直升機係人類最早嘅飛行設想之一,多年嚟啲人一直相信最早提出呢個諗法嘅係達芬奇,不過而家都知,中國人比中世紀嘅歐洲人更早整得出直升機玩具.」呢挺玩具喺14世紀傳到歐洲.「英國航空之父」佐治·凱利(1773年-1857年)製造過幾個竹塘尾,用鐘錶發條作為動力嚟驅動旋轉,飛行高度去到27米.
隨住生產力嘅發展同人類文明嘅進步,直升機嘅發展史由幻想時期進入咗探索時期.歐洲產業革命之後,機械工業迅速倔起,特別係20世紀初汽車同輪船嘅發展,為飛行器準備咗發動機同可供借鑒嘅螺旋槳.經過航空先驅者勇敢而艱苦嘅創造同試驗,1903年萊特兄弟(Wright brothers)製造嘅定翼機飛行成功.期間,即使喺發展直升機方面,航空先驅付出咗相當嘅艱辛同努力,不過因直升機技術嘅複雜性同發動機性能唔好,佢嘅成功飛行比飛機遲咗30幾年.
20世紀初係直升機發展嘅探索期,好多挺試驗性機型相繼問世.試驗機方案嘅多樣性表明咗探索階段嘅技術幾唔成熟.經過多年實踐,呢啲方案中得縱列式同共軸雙旋翼式保留咗落嚟,到而家重應用緊.雙槳橫列式方案未喺直升機家族中延續,不過喺傾轉旋翼飛機中得到繼承同發展.
俄國人尤利耶夫另闢捷徑,提出咗利用尾槳嚟配平旋翼反扭矩嘅設計方案並喺1912年製造出試驗機.呢挺單旋翼帶尾槳式直升機成為到而家最流行嘅形式.
經過20世紀初嘅努力探索,為直升機發展積累咗可貴嘅經驗並取得顯著進展,有多架試驗機實現咗短暫嘅垂直升空同短距飛行,不過離實用重有好大距離.
飛機工業嘅發展,使航空發動機嘅性能迅速提高,為直升機嘅成功提供咗重要條件.旋翼技術嘅第一次突破,歸功於西班牙人Ciervao,佢為咗創造「唔失速」嘅飛機以解決固定翼飛機嘅安全問題,採用自轉旋翼代替機翼,發明咗自轉旋翼機.旋翼技術喺自轉旋翼機上嘅成功應用同發展,為直升機嘅誕生提供咗另一個重要條件.
1907年8月,法國人保羅·科爾尼研製出一架全尺寸載人直升機,重喺同年11月13日試飛成功.呢啲架直升機被嗌做「人類第一架直升機」. 1938年,年輕嘅德國人漢納賴奇駕駛一架雙旋翼直升機喺柏林體育場進得咗一次完美嘅飛行表演.呢啲架直升機被直升機界認為係世界上第一挺試飛成功嘅直升機. 1936年,德國福克公司喺對早期直升機進行多方面改進之後,公開展示咗自己製造嘅FW-61直升機,1年後該機創造咗多項世界紀錄.
1939年春,美國嘅伊戈爾·西科斯基完成咗VS-300直升機嘅冚嘭唥設計工作,同年夏天製造出一架原型機.呢挺單旋翼帶尾槳直升機構型成為而家最常見嘅直升機構型.
1940年代,美國沃特-西科斯基公司研製嘅一挺2座輕型直升機R-4,佢係世界上第一挺投入批量生產嘅直升機,亦係美國陸軍航空兵,海軍,海岸警衛隊同英國空軍,海軍使用嘅第一挺軍用直升機.該機嘅公司編號為VS-316,VS-316A.美國陸軍航空兵嘅編號為R-4,美國海軍同海岸警衛隊嘅編號為HNS-1,英國空軍會其命名為「食蚜虻 1」(Hoverfly 1),英國海軍會其命名為「牛虻」(Gadfly).
1930年代尾,喺法國,德國,美國同前蘇聯都有直升機試飛成功,重迅速改進到能夠實用嘅程度.第二次世界大戰嘅軍事需要,加快呢個進程,促使直升機發展由探索期進入實用期,直升機開始投入生產線生產.到二戰結束嗰陣,德國工廠經已生產咗30幾架直升機,美國交付嘅 R5,R6直升機經已達400幾架.
20世紀嘅後半期直升機進入航空實用期,直升機嘅應用領域不斷擴展,數目迅速增加.
常見類型[編輯]
單旋翼直升機[編輯]
單旋翼帶尾槳(Ducted Fan)[編輯]
最常見嘅直升機類型,一個水平旋翼負責提供升力,尾部一個細型垂直旋翼(尾槳)負責抵消旋翼產生嘅反扭矩.有啲機型重會尾槳設計成涵道式,如歐洲直升機公司製造嘅EC-135直升機.
單旋翼冇尾槳(NOTAR)[編輯]
一個水平旋翼負責提供升力,機身尾部側面得閒氣排出,同旋翼嘅下洗氣流相互作用產生側向力嚟抵消旋翼產生嘅反扭矩.譬如話,美國麥道直升機公司生產嘅MD520N直升機.
雙旋翼直升機[編輯]
縱列式(Tandem)[編輯]
兩個旋翼前後縱向排列,旋轉方向相反,多見於大型運輸直升機.譬如話,美國波音公司製造嘅CH-47「支努干」運輸直升機.
橫列式(Transverse)[編輯]
兩個旋翼左右橫向排列,旋翼軸間隔較遠,旋轉方向相反.譬如話,前蘇聯米里設計局研製嘅Mi-12直升機.
共軸式(Coaxial)[編輯]
兩個旋翼上下排列,喺同一個軸線上反向旋轉.譬如話,前蘇聯卡莫夫設計局研製嘅卡-50武裝直升機.
交叉式(Intermeshing)[編輯]
兩個旋翼左右橫向排列,旋翼軸間隔較細,重唔平行,旋轉方向相反.譬如話,Kaman公司製造嘅K-MAX起重直升機.
操縱系統[編輯]
直升機嘅操縱系統有別於固定翼航空器,通常由以下部分組成:
總距操縱桿[編輯]
簡稱總距桿,用嚟控制旋翼槳葉總距變化.總距操縱桿一般布置喺駕駛員座位嘅左側,繞支座軸線上,下轉動.駕駛員左手上提桿嗰陣,使自動傾斜器整體上升而增大旋翼槳葉總距(即所有槳葉嘅槳距同時增大相同角度)使旋翼拉力增大,反之拉力減細,噉就嚟控制直升機嘅升降運動.通常喺總距操縱桿嘅手柄上設置旋轉式油門操縱機構,用嚟調節發動機油門嘅大細,以便使發動機輸出功率同旋翼槳葉總距變化後嘅旋翼需用功率相適應.於是乎,該操縱桿又被嗌做總距油門桿.
周期變距操縱桿[編輯]
簡稱駕駛桿.同固定翼航空器嘅駕駛桿作用相似,通過操縱線系同自動傾斜器相連接.一般位於駕駛員座椅嘅中央前方.駕駛員沿橫向同縱向操縱周期變距操縱桿嗰陣,自動傾斜器會出現相應方向嘅傾斜,從而導致旋翼拉力方向亦發生相應方向嘅傾斜,噉就得到需要嘅推進力同埋橫向同縱向操縱力,甚至乎改變直升機嘅運動狀態同自身姿態.
腳蹬[編輯]
同固定翼航空器嘅方向舵腳蹬作用相似,都係控制航向工具.因直升機嘅類型比較多,腳蹬起作用嘅方式亦各唔相同.對於單旋翼帶尾槳直升機,腳蹬經操縱線系同尾槳嘅槳距控制裝置相連,通過控制尾槳槳距嘅大細嚟調節尾槳產生嘅側向力,達到控制航向嘅目的.對於單旋翼冇尾槳直升機,就係通過腳蹬控制機身尾部出氣量嘅大細嚟調節側向力.對於雙旋翼直升機,腳蹬控制嘅則係兩旋翼總槳距嘅差動,即一個增大一個減細,使得兩旋翼反扭矩唔能平衡,從而使機身發生航向偏轉.


text:
今日係清明節, 同埋一班識咗多年既老友嚟親親大自然
因為想搵個農場去得嚟又唔想去錦田上水! 所以我今次就搵咗個新地方 - 清新地 Nature;s Harvest 有機悠閒莊園
只係喺科大門口迴旋處小巴站, 沿山路樓梯直落到尾!
(企喺小巴站影的角度)
(就係呢個小巴站喇)
(行去前邊就會見到有指示牌)
(就係呢條樓梯向下一直落)
(唔好以為行幾分鐘就到, 其實好很長!)
(沿途都有好靚靚既風景)
(見到呢個位置只不過行咗三分一)
(終點在望)
(見到隔離呢幾間小木屋, 呢度就係清新地啦!)
(喺門口已經有職員接待我哋, 因為呢度係每個鐘頭開始一個時段)
等我先影吓場地環境! 好大(當然唔夠新界大)
左邊一排小木屋供工作坊之用, 右邊係農田, 大草地同遊樂設施
佢每個時段都會有人數限制, 盡量控制唔會逼爆, 俾大家都可以好自在好舒服咁享受
仲有個景點位置, 紅色大風車!
呢個係我哋今次Join個Package, 每位$160(大小同價)
包括:導賞+盆栽製作+鬆餅High Tea+自製冷麵
當然可以隨你喜歡選擇自己想要的活動組合
呢度職員全部都好Nice好有禮貌同好願意幫助人! 記得起初係先係透過fb inbox同負責人傾, 之後在whatsapp繼續傾! 因為我都頗多問題問, 希望可以安排好D, 等自己一班老友都玩得開心!
但係負責人都冇嚴我煩! 所以真係好多謝佢既耐性
其實嚟清新地仲有一個途徑, 大家可以喺西貢白沙灣碼頭上船, 我叫佢做卜卜艇! 單程票價$30(大小同價) 不過要預先同負責人講, 佢會幫你安排埋! 時間大約10-15分鐘就可到達清新地, 你可以選擇搭一程或者來回都得!
至於時段就隨你鍾意想幾點嚟都得, 我呢個package差唔多兩個鐘內就會完成, 之後可以繼續留低玩, 玩到佢打烊!
另外呢度都有羊同兔仔, 可以買草餵佢哋, 但係佢哋就孤單D, 各得一隻! 如果你下晝先嚟, 可能佢哋都食飽!
所以我哋今次冇餵羊羊, 只係同佢影張合照就算lu...
芊芊見到兔仔好興奮, 一路要企喺個籠側邊望住佢! 自己一行近又要驚又要望
好鍾意佢呢度D指示牌既設計! 做得好靚! 自己都想造番塊放喺屋企
職員首先安排咗我哋一張枱坐低, 大家抖番陣氣就開始去另一間小木屋去做鬆餅
大家既行裝都可以放番喺張枱度, 貴重物品跟身就可以了!
我哋每個兩個小朋友一組, 職員先俾個大膠箱我哋, 分派發粉, 牛油, 糖, 牛奶同提子乾等!
我哋一組可以大概做到三至四個鬆餅
媽咪專登有D做到唔同形狀
初形出咗嚟啦, 準備拎入去個焗爐度焗囉!
可憐的哥哥失焦變咗鬆郁矇! 無錯, 我承認我係主力影妹妹!
鬆餅就係咗焗爐喇, 我哋洗乾淨對手就開始去做小盆栽啦
今次整既係小薄荷葉, 泥土同水都準備好, 小朋友只要拎起交剪去剪一小棵上嚟就OK
姐姐叫小朋友可以拎上手聞一聞!
哥哥剪係要媽咪陪住, 相反芊芊剪我哋就好放心, 大家知點解啦....
同小小薄荷葉影番張相先!
每個小朋友都拎住個盆去裝泥土, 然後將小薄荷葉插進泥土
種完個小盆栽之後我哋就番去睇我哋新鮮出爐既鬆餅lu!
嘩好香好靚呀, 點解咁易整我仲要出街買嚟食.....
我哋拎到番去先放番自己張枱, 然後職員集合我哋去農田嗰邊進行導賞啦
突然之間熱起上嚟, 天文台又一次失準! 明明尋晚睇APP仲話今日冇太陽同埋會落雨
但係我都望佢唔準既, 如果落雨就仲煩!
但係真係好曬, 攪到芊芊都冇咩耐性聽落去, 始終佢太細個都明白職員講解
佢只想快D去玩瀡滑梯, 所以我就早少少同佢行開去遊樂設施嗰邊玩一陣
但係意外嚟啦, 我拎住相機幫芊芊影相, 芊芊自己慢慢爬上去, 點知係樓梯上面有條橫樑, 佢未爬到上去就企起身個頭就撞落去, 之後佢成個人向後倒碌咗落樓梯
哎吔!!! 真係太危險! 其實我都唔係好明點解會有條橫樑喺度!
佢好叻, 只係喊咗一陣就停咗, 同佢洗個面抖一陣, 就再嚟過!
導賞完咗之後我哋就番埋位食自己親手整既鬆餅, 因為大家都有D肚餓啦!
原來食落都唔差喎, 好好食! 外面焗得少少鬆脆, 裡面唔會太乾! 佢哋兩隻嘢每人都食咗兩件!
我哋除咗食自製既鬆餅, 我哋每個家庭都帶咗D水果, 菠蘿膠, 零食, 紙包飲品嚟一齊分享
呢度都有飲品賣, 話俾你知一罐汽水$10做個標準!
之後我哋出到外面打吓羽毛球, 雖然外面真係超熱, 但係小朋友有得玩就乜都唔驚!
喺遊樂設施嗰邊有條樓梯石級行落去就係洗手間, 洗手間比我想像中乾淨唔臭!
番到嚟最後一個付費活動, 就係整冷麵啦! 當然麵團都係呢度一早就搓好, 小朋友只係幫忙搓兩下, 跟住攪機厭扁佢, 之後搽上粉再落機相反方向攪出麵條
然後就交俾職員哥哥將麵放入水煮熟佢! 跟住再放佢入冰水度過冷河
就可以去另一個姐姐度加餸, 佢會幫你落芝蔴醬, 然後會叫小朋友自己夾蟹柳, 跟住佢再幫你打隻溫泉蛋落烏冬度! 你可以自行選擇要熟蛋, 佢會預備咗少量既熟蛋俾有需要既小朋友, 再落少少芝蔴碎就大功告成啦........哥哥去開餐先
上晝既自費活動終於結束啦! 整鬆餅, 種盆栽, 整冷麵都好開心! 唔會話好趕好趕咁
自在地中午在室內享用所有自製及帶來的食物! 跟住呢班小怪獸梗係開始要出動啦
呢度有好多唔同既設施俾佢哋放電!
玩吓玩吓見到遠處仲有一個地方, 唔知係咩嚟....原來都係屬於清新地的範圍
聽講係佢哋全新開放既地方, 上年都未有! 呢度都係設有兩間小屋同埋一些兒童玩樂設施, 更適合年紀較細既小朋友
不過佢哋停留咗冇幾耐, 最後都係番嚟呢邊玩! 可能嗰邊真係唔夠刺激卦
但係估都估唔到最後班馬騮原來最鍾意係留喺度玩沙!
哥哥仲玩出咗一幅好有藝術成分既人臉沙畫! 太利害了吧~ ~
最後我哋差不多玩到3:00點就執嘢離開啦, 大家都可以早D番去休息, 始終第二朝係工作天同小朋友番學! 短短四個鐘大家都覺得玩得好開心! 同埋臨走前梗係要影番張大合照啦
最可怕既事來了....就係要沿路行番石級上山離開! (足足行咗接近25分鐘)
Photo by CANON 5D Mark III, Len | EF 24-70mm f2.8L USM
呀劍評分: 9分


text:
大家好,我係夏蕙BB,今次客串做《一日記者》,跟著依莉詩採訪位於觀塘工廈嘅 Party Room.對於觀塘工廈其實我不陌生,數十年前有一段時光曾跟昔日嘅姊妹在附近一帶閒逛, 當時更加是工廠林立,但聽依莉詩講,原來而家少左好多工廠喇,取而代之嘅係各式各樣店舖進駐﹕ Party Room,食肆,特色小店比比皆是.第一次去Party Room,都唔知原來入面有咁多野玩,而家就一一介紹比你地!
十萬首歌任你唱
幾好喎,開 Party 就梗係要同朋友唱下歌仔啦,佢地部機啲歌有新有舊,可以裝到 10 萬首歌,邊唱得晒!我平時出去登台就唱禪院鐘聲嘅,今次就同依莉詩合唱首紫鈺釵你地聽下,不過依莉詩可能太細個,唔係幾識唱.
跳舞打機大電視
除左唱歌,仲有得跳舞,哈哈哈,跟住啲公仔郁下郁下,都幾過癮.(編按:其實個部係 PS 4 黎嘅,可以玩體感遊戲,亦都可以打機)
餐枱篤波二合一
我同依莉詩企喺張枱隔離同負責人傾下計,佢就同我地講話張枱有「景轟」,原來打開黎可以打桌球,夏蕙都唔識打桌球,阿哥哥仔仲教我點樣拎好支棍同打波.
自娛娛人兩相宜
呢間 Party Room 原來係由 7 個後生仔自己夾份搞嘅,而且啲裝修全部都係自己搞,唔識點算呢,佢地話可以上網自學,好叻仔.佢地話,因為覺得香港無乜娛樂,所以整呢間 Party Room 出黎俾大家有多一個落腳的地方.除左有得唱歌跳舞,仲有有掟下飛鏢,玩下遊戲呀咁.
後生仔多啲嘗試係好嘅,而家香港有好多唔同嘅出路,好似佢地咁工餘的時間出黎做下小生意,做啲大家都開心的工作,都唔錯.而家工廠大廈都變晒咯,啲後生嘅就可以跟住個潮流變通,香港仔好醒目架嘛!
夏蕙當《一日記者》呻:原來要一腳踢,好辛苦!
夏蕙其實都幾經常做訪問架!不過係俾人問嗰個吖嘛!今次要我做《 unwire 生活版記者》呢個角色都唔係話咁易架,雖然依莉詩係旁邊幫下我,提點下我,但做起上黎都要好多技巧.例如,你地睇我好似好開心,可以試玩到好多野咁,但每樣野都係蜻蜓點水咁樣玩下架咋,之後又要寫返出黎,如果好似我咁唔夠經驗,根本唔會知道啲野係好定唔好,要真材實料先可以言之有物架.
另外,要訪問人個度又唔係真係咁容易架喎.開頭我以為都係同阿哥哥仔傾下計呀咁,原來要諗下點樣問問題,先可以令到佢講到重點,唔係傾計咁簡單.而最難嘅係,你要自己判斷究竟哥哥仔係咪同你講緊真說話,當然今次佢地好好啦,但如果出到去做一啲大新聞,就唔係咁講法架嘛,做記者唔係你諗咁易.首先你要熟個題目,然後做好準備,到場仲要臨時執生,都考功夫架.
仲有一樣就係影相喇,依莉詩同我講,平時佢出去做訪問係一腳踢,要自己做採訪,影相,度稿,拍片,有時仲要做埋直播!嘩,我聽見都頭暈暈,原來呢個年代佢地一個人要搞咁多野,好辛苦好辛苦,希望大家尊重記者工作,做得咁辛苦但成日裁員都係由佢地開刀真係好陰公.
今次 UNWIRE 搵我夏蕙黎體驗做記者,我都學到好多野,佢地呢間做生活科技的網上媒體,有個口頭禪(編按:係口號)「玩生活・樂科技」,夏蕙真係相當明白,雖然我唔係幾識用自己個 iPhone,因為啲字實在太細粒喇,但都知道與時並進的重要性.就好似之前我著嗰件幾廿年嘅皮草出街,原來俾人影左相放上網,好在及時用 Facebook 解釋返,如果唔係就俾人嬲嬲要去搵關公架喇.你話吖,我都 80 幾歲,都要學人玩 Facebook,同啲後生仔溝通喎,唔係俾人洗左版都唔知呀!
當日影片
Homemade Party
觀塘道396號毅力業中心13樓B室
6048 3537


text:
各大品牌同便利店成日都出新款零食,就算作為定期會去巡舖,入貨嘅專業零食控,都未必試得到咁多款,有時又會驚中伏而卻步.到底邊款抵買抵食,邊款伏味濃,2021年就等開飯仔繼續行勻便利店,超巿,零食店,啤酒舖等,時不時幫大家留意住最新,最吸引嘅新品,一一試真啲!
10月15日更新
Schoggi Meier網店 - Schoggi Meier可可果朱古力
喺香港自設廠房嘅朱古力品牌,最近推出全新嘅可可果朱古力,未打開包裝盒,已經聞到濃烈嘅果酸.原來係因為呢款新朱古力採用源自玻利維亞嘅可可果,酸味係嚟自果實嘅天然果酸,可以話係可可果真正嘅味道,食落當然都有呢種果酸香,另外都會有朱古力嘅微苦微甜.3款口味喺味道上會再有唔同嘅變化,各有特色.72%可可果黑朱古力就係最原始嘅味道,酸甜平衡有致;64% 橘子可可果黑朱古力加入咗橘子味,微微苦澀中嘅酸度亦有所提升;72% 焦糖可可果黑朱古力則係相對較甜嘅一款.
7-11 - 湖池屋 牛肉清湯味薯片
呢個品牌嘅薯片都有唔少fans,今次使用日本牛肉,加入洋蔥同大蒜等香料,創作出牛肉清湯味薯片,係有啲肉味嘅,薯片口感較食開嘅硬身.
7-11 - 湖池屋 醋味薯片
薯片除咗鹹味之外,重可以有醋酸味?呢款新口味薯片實行衝擊一下大家嘅味覺,不過放心,都係頭幾啖食落嘅醋酸味會比較重,即刻醒一醒神,食食下可能慣咗就覺得味道淡返啲.
7-11 – Wow! For x 阿華田朱古力麥芽窩夫
如果大家有印象,阿華田以前係出過雪糕嘅,仲要幾好食.今次出咗兩款新零食,比利時窩夫呢款嘅華田味較重,食落啖啖蛋香同麥芽可可香味,口感鬆脆,細細塊會食唔停口.
7-11 - 唐舖子 x 阿華田朱古力麥芽吐司
至於另一款零食,係硬脆嘅吐司.呢款就朱古力味較重,甜身少少.不過好就好在係獨立包裝嘅,每次口痕時拆一包仔出嚟食下都OK.兩款華田零食都係由台灣直送呢.
10月5日更新
7-11 - Samlip X Kraft 義式焦糖奶油芝士千層酥
成日都話愈肥嘅嘢愈吸引,呢款傳統意大利小食由108層酥皮烘焙而成,啖啖鬆脆而且滲出微微焦糖同cream cheese嘅香味.好彩佢係獨立包裝,每次拆開一條嚟食罪惡感都冇咁大.
各大便利店及超巿 - 卡樂B甜心薯蕃薯片
街上未有燴蕃薯,不過便利店就有甜心薯蕃薯片啦~ 新版本細細片,但蕃薯味道更加突出,香咗甜咗,唔覺唔覺好快就清晒一包~
各大便利店及超巿 – 日清合味道杯麵 x 新世紀福音戰士
細細個食到大嘅合味道杯麵,原來今年50周年喇,咁梗係要搞下大壇嘢啦~ 最近聯乘日本超人氣動漫《新世紀福音戰士》,推出咗多款特別版包裝杯麵,一套6款包括有碇真嗣,綾波麗,明日香等多個角色,動漫迷要集齊喇.另外,亦有新口味杯麵——鮮蝦豬骨湯味登場,湯底濃稠.
7-11 日本直送沖繩黑糖系列甜品
耐唔耐行下便利店,都會發現有新嘅日本直送甜品.今次輪到沖繩黑糖系列甜品,沖繩黑糖雙層忌廉泡芙,外層一如以往嘅軟熟,而內餡嘅黑糖忌廉都幾重味,好甜.
沖繩海鹽黑糖忌廉千層蛋糕則除咗有濃郁嘅甜味之外,更有陣陣黑糖獨有嘅炭燒味道,甜中帶甘.而沖繩黑糖忌廉瑞士卷口感鬆軟,係3款甜品中,相對冇咁甜嘅一款.
各大便利店及超巿 – 酒鬼花生
喺屋企睇波煲劇點可以唔食下花生先?呢個本地新創品牌就推出兩款口味嘅花生,分別係醇香原味同麻辣味,麻辣味花生打開裡面仲會有辣椒喺裡面,又麻又辣認真過癮!而且係真空包裝,保存花生香脆口感~
9月30日更新
Marketplace,青菓屋 - 西瓜啫喱
呢個西瓜果凍係日本嘅人氣新品,望落勁cute cute,QQ彈彈咁,重要用埋木薯粉做珍珠粒,整到好似真‧西瓜有埋核咁,啫喱就用咗日本西瓜汁加檸檬汁調味,食落唔算話好甜,但就好爽.
青菓屋 - 札幌水果燉蛋蛋糕
另一款日本直送嘅人氣產品,就係札幌水果燉蛋蛋糕啦.分別有白桃味同士多啤梨味,面層有frozen咗嘅生果,味道甜香重好有冰感,下層則係滑捋捋嘅燉蛋蛋糕,啖啖蛋香幾有驚喜,大推介啊.
全線Doughnut門市+TAP +少爺啤網店 - 少爺x Doughnut 超限量粉紅啤酒GLAZED
粉紅色嘅啤酒?係呀,少爺為Doughnut度身訂造咗隻清爽酸啤,粉紅色嘅包裝,粉紅色嘅酒體,充滿住少女心.聞落係好香嘅紅桑莓味,不過飲落就輕身啲,微微酸又有微微乳糖甜咁.
少爺啤網店 - 少爺啤酒 HEA系列 CBG淡愛爾啤酒
走在潮流啄啄嘅大家,都知道而家好興喺飲品中加入CBD,少爺啤更有一系列嘅CBD啤酒.最近呢個系列繼續進化,用埋CBG𠻹啊!CBG比起其他大麻化合物更難取得,同樣都有放鬆減壓嘅作用.新嘅CBG啤酒係隻pale ale嚟,每公升啤酒加入60mg高純度CBG,口感輕盈清爽.
各大便利店及超巿 - 全新無糖可口可樂
鍾意飲可樂又怕肥嘅朋友仔,通常都會揀無糖版.最近佢哋出咗全新嘅無糖可口可樂,唔止轉咗包裝,連味道都有輕輕轉到,口感清爽咗,而且更似原味.但放心,依然都係無糖,無卡路里!
7-11 - Ize CoCo 4款泰式椰子殼造型雪糕
以前去泰國旅行,一定食當地用新鮮水果製作嘅雪糕降溫.不過而家唔使飛,一樣食到有「泰版Haagen Dazs」美譽嘅Ize CoCo雪糕,而且無麩質,無反式脂肪,無膽固醇同無奶類製品,素食者都可以一齊嘆.雪糕質感似雪葩,而4款口味包括用時令水果製作嘅椰子味,芒果味,榴槤味同富當地特色嘅泰式奶茶味:
左:椰子味 | 右:榴槤味
3款水果味道都用鮮果製作,但以椰子味最出色!有解渴感覺之外,重有椰果果肉,亦係4款之中唯一有餡料嘅口味.而榴槤味用金枕頭同青尼榴槤混合製成,打開就聞到明顯嘅榴槤味,但入口冇食果肉咁濃郁,鍾意極濃口味嘅朋友可能覺得差少少.
左:芒果味 | 右:泰式奶茶味
芒果味用泰國盛產嘅水仙芒製作,清甜唔酸,重有微微果香.另外,將當地知名奶茶品牌Cha Tra Mue嘅泰式奶茶變成雪糕後,可能因為溫度比茶飲低好多,甜度同茶味都減低咗.
9月20日更新
各大便利店及超巿 - 雀巢鷹嘜 薑味奶條
今期唔知係咪興將傳統甜品變做雪糕口味,先有由薑汁撞奶變奏而成嘅薑味奶條.食落有微微辛嘅薑味,加埋濃甜嘅煉奶,還原度唔錯,不過係偏甜嘅薑汁撞奶.
7-11 及各大超巿 - 雀巢 法式焦糖燉蛋甜筒
另一款甜品變奏版嘅雪糕就係法式焦糖燉蛋甜筒喇,配上海鹽焦糖醬同朱古力醬,未食都已經可以想像到佢嘅甜度爆表,完全係甜魔之選.
各大便利店及超巿 - DREYER’S 奇異果乳酪條
又怕肥又想食雪糕嘅朋友仔,當然要揀低卡嘢啦~ 呢個系列嘅乳酪條繼士多啤梨,藍莓同芒果熱情果口味後,再出咗新嘅果味呀!奇異果乳酪條加入咗真‧奇異果果蓉,味道清甜微酸,外層乳酪口感幼滑,而且無添加防腐劑同人造色素,食完成支都係94kcal,OK啦.
各大便利店 - 森永 PARM抹茶雪糕批
年中總會有幾款抹茶雪糕推出,呢款選用京都宇治一番茶製成,外層係抹茶朱古力而內係抹茶雪糕,不過食開森永產品嘅都知,口感係幼滑嘅,雖有微甘茶香,但係味道偏甜,奶味略重.
Circle K - 樂天 Ghana 朱古力雪糕批
朱古力控不能不試呢款由韓國引入嘅朱古力雪糕批,真心力推!選用高級可可豆製成,外層有粒粒黑朱古力脆皮,內層係朱古力雪糕,朱古力味係由外到內到返外都咁濃郁,忍唔住食完一啖又一啖,好快就食晒,加埋crunchy嘅口感冇得輸.
9月14日更新
Circle K - 韓國樂天 辣炒芝士年糕雪米糍
辣嘅雪糕會係點?韓國出咗隻新口味雪米糍,以韓國傳統街頭小食辣炒年糕為靈感,變咗做辣炒芝士年糕雪米糍.麻糬皮加入墨西哥辣椒製成,係有少少似年糕嘅真心,入面嘅芝士雪糕都加入咗辣味曲奇碎,但就唔算話好辣,係幾特別嘅,勇士們可試試.
Circle K - 雀巢®KIT KAT® 可可威化抹醬夾心飛碟
呢間便利店一向都有唔少口味嘅飛碟供應,size啱啱好fit晒早餐或者下午茶.最近同Kit Kat聯乘,推出雀巢®KIT KAT® 可可威化抹醬夾心飛碟,內餡係朱古力加威化脆脆,鬆軟得嚟有微脆口感,甜度唔算好高.
9月9日更新
7-11 素食系列
素食朋友仔嘅選擇愈嚟愈多,呢期便利店嘅素食系列又有新嘢出,幾款新品用上唔同嘅植物肉製作.素肉炸醬韓式手卷以OmniPork新豬肉加天然香料調味而成,味道較清淡.
另外有兩款台灣風味嘅飯糰,分別係素肉鬆油條辣榨菜絲台式飯糰,同素鹵肉鹵蛋菜脯台式飯糰,都算做得幾像真,微微鹹香,早餐或lunch食一份啱啱好.而沙嗲素牛肉三文治則選用韓國嘅Unlimeat植物牛肉,以鷹嘴豆,藜麥同小扁豆製嘅素牛肉而成,加入特製沙嗲醬快炒,有淡淡嘅花生香,「肉感」略為扎實.
Market Place,雀巢香港網上商店等 – 雀巢 植物咖啡
呢兩款新口味咖啡,同樣為素食朋友而設.由日本直送嘅植物性即飲咖啡,不含乳製品,低糖,而且含零克反式脂肪同零毫克膽固醇.兩款口味分別係杏仁咖啡同燕麥咖啡,既有咖啡本身香氣之餘,亦有陣陣堅果香.
9月6日更新
7-11,Circle K - 維記椰香雪花糕甜筒
將懷舊甜品椰香雪花糕,製成全新口味嘅甜筒,還原度唔錯.外表極似雲呢拿甜筒,面頭同樣係花生朱古力,但今次裡面係混入椰絲嘅椰香雪糕,味道清甜又有咬口.
Circle K - 維記豆腐及芝麻(黑白)雪米糍
以傳統中式甜品「芝麻糊豆腐花(黑白)」為靈感製成嘅豆腐及芝麻(黑白)雪米糍,今年再度回歸喇.不過由上年嘅迷你裝,變成正常size.用黑芝麻製成嘅煙韌糯米皮包住豆腐雪糕,大大啖咬落去,豆腐味比較香濃突出,但淨係咬糯米皮,就會食到淡淡嘅芝麻味喇.
7-11,Circle K,HKTV Mall - Himalaya岩鹽糖
做運動除咗要補充水分,仲要記得補充鹽份及礦物質呀!呢款岩鹽運動糖就可以幫大家補充80種人體必需礦物質,包括鉀,鎂,鈣,鈉等.仲有最新嘅Extra Cool配方,食落涼浸浸~有檸檬味同薑檸檬味,都係細細包方便帶出街隨時食.
8月18日更新
7-11,百佳,惠康,AEON - LINE FRIENDS X DOLL 旅遊主題即食麵
我哋未有得去旅行,但熊大同朋友仔有喇!Line Friends聯乘Doll出咗兩款旅遊主題即食麵,熊大一時著住和服一時又著住韓服咁,真開心.兩款新味分別係日式柚子胡椒雞白湯味,同韓式泡菜海鮮味.前者胡椒味重,滲有陣陣柚子酸甜甘香;後者味道微辣,不過泡菜就唔多食得出.
各大便利店及超巿 - 卡樂B 和風口味系列薯片
新出嘅兩款口味都係以日式菜嘅味道作參考,日式蔥烏冬味薯片食落又真係幾似隻烏冬湯底味,以京都九条蔥成份製成味粉,青蔥味濃郁;至於蒜香和牛味薯片係用咗日本和牛成份製作而成嘅味粉,但肉味都係略淡,反而香蒜味道就好突出,想像完全係鐵板牛側邊幾片蒜片咁.
官網及門巿 - 星球工坊 草莓牛奶爆谷
爆谷控有冇追住佢哋嘅新味先?最新出嘅呢款爆谷,粉紅包係幾charm嘅.用咗士多啤梨搭配牛奶製成,甜得嚟帶酸,食下一甩食下又一甩,一個唔小心好快就食晒食包.
8月6日更新
各大便利店及超巿 - Haagen Dazs 岩鹽焦糖泡沫咖啡雪糕
有追開哈根大師Barista Collection嘅朋友仔,有新嘢試喇,除咗之前兩款咖啡雪糕同朱古力蛋糕咖啡雪糕之外,而家有最新嘅岩鹽焦糖泡沫咖啡雪糕,都係由巴西咖啡豆製作,有杯裝版亦有雪糕三文治版.岩鹽焦糖醬鹹甜交集,夾埋理所當然甘香濃郁嘅咖啡香味,咩減肥大計都要放埋一邊,食咗先算咯.
7-11及日資超巿 - Haagen Dazs 芳醇咖啡脆皮雪糕三明治
飛唔到日本都有日版雪糕食係幸福嘅.呢款選用來自埃塞俄比亞Yirgacheffe咖啡豆製作,最外層嘅威化片有淡淡咖啡香,包住雪糕嘅係咖啡朱古力脆皮,呢層嘅甜度最高.雪糕則係咖啡牛奶雪糕,甜香中帶有回甘.三層,三種唔同嘅啡香,可以話係三重咖啡享受呀.
百佳 - Ekselence 迷你拿鐵雪糕批
呢個北歐雪糕品牌嘅皇牌產品迷你雪糕批,最近推出全新嘅Latte口味!100%北歐製造, 外層係比利時朱古力脆皮,裡面就係咖啡醬同雪糕.咖啡醬香氣濃郁,不過因為咖啡醬,朱古力同雪糕都有甜味,整體就偏甜咗少少.
百佳,一田,Circle K - Pols 雪糕曲奇
呢個北歐雪糕品牌就推出雪糕曲奇迎接夏天,曲奇當中有朱古力脆片增加口感層次,不過始終都雪過,所以曲奇質地偏腍.中間夾住雲呢拿雪糕,口感幼滑甜度適中,的確幾啱消暑~
7月30日更新
各大便利店及超巿 - 樂事薯片 日式口味系列
前一輪出咗好多港式風味嘅薯片,呢期輪到日式喇!樂事新推出嘅3款口味,都係經常會喺日本料理中食到嘅味道.幾款口味還原度各有高低,當中最似原本菜式嘅味嘅,係神戶厚切牛扒味,鹹香兼備,重食到肉香,blind test應該都試得出.鐵板燒海鮮味都做得幾似,芸芸海鮮味中,以蝦鮮味最突出.豚肉生薑燒味就相對上爭少少,要畀多啲想像力,味道微甜.
7月28日更新
7-11 阿奇儂 鐵觀音奶蓋珍珠奶茶雪條
由手搖飲品變成雪條嘅奶蓋珍珠奶茶味,還原度唔錯.雪條上層係微微鹹香嘅芝士奶蓋,下層係鐵觀音,日本焙茶同紅茶葉混製而成嘅奶茶雪條,微甜而茶味突出,仲有啖啖sharp sharp聲嘅珍珠,係另一種爽.
Circle K - 阿奇儂 鹹蛋黃珍珠雪條
呢款雪條口味夠晒新奇,鹹蛋黃夾珍珠,各自嘅味道都幾突出.除咗加入煉乳中和鹹蛋鹹味,亦用鴨蛋黃同歐洲奶油製成咗奶黃醬淋喺雪糕上,所以食落鹹蛋同奶味都幾重.珍珠則加入黑糖製作,味道稍甜,但兩者夾埋一齊就好似唔太friend了.
Circle K - 丸作食茶 粉紅仙人掌珍珠雪條
粉紅色嘅雪條,係幾夢幻嘅.由飲品店招牌飲料變奏嘅口味,使用台灣澎湖仙人掌原汁,造出粉紅虎紋效果,好啱打卡.珍珠則係飲品店嘅白玉珍珠,酸甜煙韌.
各大便利店及超巿 - 雀巢MEGA 海鹽焦糖雪糕批
海盬焦糖呢個鹹鹹甜甜嘅配搭,收埋收埋唔少粉絲.今次呢款新雪條,外層係朱古力脆皮,內層以牛奶雪糕做基底,混入海盬焦糖醬,口感唔錯,不過略嫌奶味偏重,如果本身為咗焦糖甜而試嘅朋友仔,可能會微微失望.
各大便利店及超巿 - 雀巢 Drumstick
講真,味就唔係新嘅,都係大家細細個已經開始食嘅口味,但就請嚟活力十足嘅ANSONBEAN,以唔同造型為甜筒形象定格,推出全新包裝.根據官方介紹,雲呢嗱味係帥氣文青嘅代表;朱古力味展現硬朗型格;芒果味散發熱情活力,同埋香芋味滲透種率性不羈喎,各位粉絲飯團就自行參透下喇.
7月20日更新
各大超巿 – MÖVENPICK 全新口味
呢個瑞士雪糕品牌一向有保證,今次3款全新口味都幾高汁.最推介嘅係朱古力榛子碎雪糕,以瑞士朱古力雪糕味做基底,加入咗榛子醬同榛子碎,雙重榛子感受香甜濃郁,啖啖nuts仲好有口感.
熱情果芒果及忌廉雪糕就最有夏日色彩,選用意大利奶凍味雪糕,加入熱情果芒果雪葩,無論係果香定酸度都十足,夠晒清爽.
反而瑞士蜂蜜杏仁雪糕就未必個個啱食,事關佢雖然基底係雲呢嗱味雪糕,但加入咗栗子蜂蜜同焦糖杏仁碎後,杏仁嘅味道出奇地突出,奶味亦濃厚,鍾意嘅會好鍾意,但如果平時唔太好杏仁糊杏仁茶杏仁露嘅朋友仔就都係試返上面兩隻味啦.
各大超巿 - DREYER’S 海鹽焦糖花生味雪糕
一家人一齊食雪糕就最開心,可以買大大盒家庭裝share.新口味海鹽焦糖花生味雪糕,以奶香味重嘅雲呢嗱味雪糕做底,加入海鹽焦糖醬同撒入花生粒,不過雖然咬到好多花生粒粒,但花生味都係略為淡,畀雲呢嗱嘅甜味蓋過咗.
7月13日更新
7-11 - 福源 花生醬麻糬
好耐都冇飛過台灣?忍多陣啦,台灣嘅人氣手信有飛過嚟香港嘛.最近喺便利店發現到3款選用福源花生醬製作嘅零食,花生醬控們,出動!3款最值得推介嘅可以話係花生醬麻糬,外皮軟滑煙韌,內餡嘅花生醬香甜得嚟,仲有粒粒花生碎,係會忍唔住想不停再食.
7-11 - 福源 花生醬雪花餅
方方正正嘅雪花餅,外層係甜身嘅棉花糖,包住花生醬餅喺中間,口感既柔軟又酥脆,層次多變,但花生醬味冇想像中咁濃郁,時香時淡.
7-11 - 福源 水滴型蛋捲
而呢個由「新竹福源」同「雪之戀」聯乘嘅蛋捲,形狀就相當特別,大大粒水滴咁.咬落香脆嘅,但如果一心想食到花生醬香味嘅話就可能有少少失望,比蛋香搶咗少少風頭,花生醬味較淡啊.
7月9日更新
GODIVA專門店,7-11 – GODIVA 黑朱古力軟心雪條
一見到呢3條盛夏限定口味,應該好多人都變咗心心眼喇.檸茶,伯爵茶同夏威夷果仁味三款都喺黑朱古力嘅外層上分別加入夏威夷果仁或杏仁碎同朱古力脆片,一嚟中和咗少少甜度,二嚟增加咗香脆嘅口感.檸茶味幾有驚喜,選用清新檸檬同錫蘭紅茶配搭朱古力,係三款中最清爽嘅一款.伯爵茶味則帶有醇醇茶香,甜度適中.
各大便利店及超巿 - 雀巢 希臘式乳酪
呢個牌子三款希臘式乳酪都係香港新鮮製造,而且不含防腐劑.有原味,士多啤梨味同藍莓味,後兩款加入新鮮果肉,味道更清新.乳酪口感厚滑豐盈,味道微酸好啱夏天食.
7-11 - KOJIMAYA 微熱山丘土鳳梨雪糕
呢個由日本人開設嘅香港雪糕品牌同台灣知名品牌微熱山丘合作,土鳳梨雪糕選用100%微熱山丘嘅台灣土鳯梨果肉同果汁,咬落唔單止保留咗台灣土鳳梨嘅獨特香氣,仲咬到一絲絲果肉好有驚喜!味道酸甜自然.
7-11 - KOJIMAYA 微熱山丘D24榴槤雪糕
呢杯就係同台灣微熱山丘嘅旗下品牌FORBIDDEN合作,精選馬來西亞D24榴槤製作而成.榴槤控可能會有少少失望,畢竟雪凍咗做雪糕香味無咁濃郁,勝在榴槤味道自然食得出唔係香精味,而且口感幼滑.
7月6日更新
惠康 - 珍珍 泰式辣魷魚味薯片
珍珍新出嘅泰式辣魷魚味薯片,淨係得惠康獨家發售咋.食落又真係有燒魷魚嗰陣嘅炭燒香,同埋醬油甜味,加少少想像都有啲feel嘅,而且食食下,會慢慢辣返出嚟,後勁不俗.
百佳,Fusion,Taste - 珍珍 麻婆豆腐味薯片
珍珍另一隻口味,麻婆豆腐呢就係百佳嗰啲超巿先有得賣.以多重香料製作嘅豆瓣醬,加入花椒粉同辣椒粉調配,椒香味突出,但冇想像中咁辣,不過就帶有麻香,辣得幾有層次嘅.
7-11 - Nature Valley軟烘燕麥餅
平時食開佢嘅energy bar,最近有新系列推出,軟烘燕麥餅同樣都係以天然全穀燕麥製作,作為零食嚟講相對上叫做健康啲.兩隻口味分別係肉桂同花生醬味,前者香軟微甜,後者花生醬味較淡.
7-11 - Mrs Fields 曲奇
多數喺港鐵站經過都會聞到勁香嘅曲奇餅店,而家喺便利店都買得到佢哋嘅曲奇啦.三款口味包括牛奶朱古力碎曲奇,奶油軟糖布朗尼曲奇同白朱古力果仁曲奇.三款口感都鬆軟,而且甜度甚高,當中以白朱古力嗰隻就最高.開袋即食當然方便,但想好食啲嘅,建議可放入微波爐叮廿零三十秒,帶住少少微溫食就更享受.
6月29日更新
各大超巿 - 雀巢牛奶公司 舊香港限量版雪條
時下興懷舊,紅豆樂,脆皮樂(香芋,雲呢嗱味)同旺寶呢4款雪糕本身已經盛載住好多童年回憶,最近仲要聯乘本地插畫家麥震東,推出舊香港限量版包裝,以幾個舊時香港嘅場景做主題,無論係雪糕叔叔定士多,遊樂場定屋邨,都有種似曾相識嘅感覺.新一代嘅小朋友未必識喇,就襯住呢個懷舊版,畀佢哋睇下舊香港係點啦~
Circle K - 少爺啤酒x譚仔三哥 湯底啤酒
湯底味嘅啤酒到底會係點?一向idea多多嘅少爺啤,最近同三哥合作,推出咗兩款以三哥湯底為靈感嘅精釀啤酒.黑罐嘅煳辣‧黑啤顧名思義就係參考煳辣湯底創作,釀造時加入煙薰辣椒,既有stout應有嘅烘烤麥芽嘅焦香,亦有微微辣感喺喉嚨回返出嚟,尾韻甘甜.至於紅罐嘅麻辣‧酸啤係款德國Gose啤,呢種類型嘅啤酒通常味道較強烈,鹹鹹酸酸,不過未必個個都接受到.今次以招牌麻辣湯底為靈感,以乳酸菌發酵,將gose嘅精神完美發揮,鹹酸度得宜,既有辛香感覺,亦有清爽快感,值得一試.
各大便利店及超巿 - 雀巢咖啡 少甜罐裝咖啡
而家好多時飲嘢都會揀無糖或少甜,雀巢咖啡都出咗少甜系列呀.由歐洲直接進口嘅兩款少甜低脂口味包括醇滑牛奶咖啡(Flat White)同鹽香焦糖咖啡(Salted Caramel).前者口感醇滑,淡淡奶香,微微甜但咖啡味唔多重.
百佳,屈臣巿 - Watson’s X-Soda系列
兩款新出嘅蘇打水,以cocktails口味為零感創作,重點係零糖零脂零卡路里嘛,清爽得嚟又輕盈,唔使怕肥.椰林飄香酒精風味蘇打水加入白朗姆酒,味道清甜,酒精只係0.4%;而荔枝馬天尼酒精風味蘇打水就混入Gin酒,飲落有淡淡嘅果香.
百佳 - KOJIMAYA PUI PUI天竺鼠車車雪糕
呢個由日本人喺香港創辦嘅雪糕品牌,同之前大熱嘅《PUI PUI 天竺鼠車車》聯乘,推出五款唔同口味嘅雪糕!每杯都印上其中一個天竺鼠車車主角,雪糕口味都有襯返天竺鼠車車嘅性格,例如性格隨和嘅POTATO就係雲呢拿雪糕.另外仲有焦糖餅,忌廉芝士,朱古力同士多啤梨口味.雪糕口感柔滑,甜度適中.
各大便利店及超市 - 維他 新鮮茶系列
夏日炎炎想隨手就飲到冰凍新鮮茶?呢個品牌最近就推出新鮮茶系列,有檸檬茶,金萱烏龍茶,蜂蜜綠茶同日式煎茶四款口味,全部都係低糖或者無糖配方,嚴選高品質茶葉,喺香港廠房以冷泡方式新鮮沖泡,無添加色素或防腐劑.檸檬茶甜度的確比坊間嘅低,飲到檸檬清香.
各大便利店及超市 - 維他奶 VitaOat燕麥奶
最近多咗人飲燕麥奶嚟取代牛奶,呢個品牌就推出全新嘅燕麥奶飲品,源自100%燕麥,無乳糖而且零膽固醇!低糖配方加上係純素,健康無負擔之餘,飲落口感柔滑仲有淡淡燕麥香.溫馨提示,飲之前記得要搖勻呀.
6月17日更新
百佳 - 日清 杯裝厚切薯片
今次係品牌首次推出杯裝厚切薯片,厚度真心有返咁上下,厚得嚟依然脆身,薯味亦更濃.兩款口味包括有黃金牛油味同焦糖味,前者牛油味濃郁,後者甜中帶鹹.
各大便利店及超巿 - 品客薯片 美式烤肋排味+濃泰式生菜碎肉味
細細筒嘅美式烤肋排味薯片,既有肉香亦有陣陣蕃茄味,可以話係酸甜鹹味集一身;而生菜碎肉味又真係幾有泰式風味,放入口初段感覺清新,差唔多食完嘅時候就會feel到後勁嘅微辣滲出嚟.
各大便利店及超巿 - 卡樂B 意式雜菜湯味+德國香腸味薯片
食薯片味遊歐洲又誇張咗少少,但卡樂B最近出咗兩款歐洲國家主題嘅口味,意式雜菜湯味鹹甜並存,混入多款菜蔬嘅味道,當中以蕃茄味較香;德國香腸味就偏重喺個醬汁,即係芥末醬味多啲,細嗒嗒真啲都會食到微微肉香嘅.
City’super,Sogo - 雙人徐 蝦酥酸辣寬粉
台灣人氣品牌最新推出嘅香港獨家口味,蝦酥酸辣寬粉最啱一眾酸辣粉fans去試.湯底以品牌三代傳承秘方製作,酸辣度適中,而且比一般嘅少油.寬粉煮得愈耐就愈軟身,建議煮5-10分鐘就最理想,索汁力高.而蝦酥則利用低溫真空技術處理白蝦,以低於120度慢炸,口感酥香仲有淡淡鮮味.
星球工坊,誠品太古台灣古早市集- 星球工坊 甘梅地瓜爆谷
品牌每年都會推出一款台式風味嘅爆谷,今年就輪到甘梅地瓜喇.將原味爆谷高溫爆炒之後,混搭瓜瓜園台農57號地瓜粉,再撒埋嘉義梅山半熟青梅調味.爆谷香脆,味道酸酸甜甜,初初食到酸嘅爆谷係有少少唔慣,食食下又覺得幾過癮.
各大便利店及超巿 - 好侍通加利粟米筒 海鹽雲呢嗱味
細細個最鍾意插喺手指扮巫婆嘅粟米筒,最新口味有海鹽雲呢嗱味,打開包裝就聞到好大陣甜味.食落還好,鹹味先出,甜味後上,亦冇聞落嘅咁甜.
759阿信屋 - 日清 焦糖果仁穀物麥片
唔少人都鍾意以穀物麥片配牛奶或者豆奶,有啲咬口得嚟又冇咁寡.繼抹茶,士多啤梨等口味之後,品牌再推新口味:焦糖果仁穀物麥片.一倒出嚟已經有濃甜嘅味道撲鼻,不過幸好中間混埋有香脆腰果,杏仁,南瓜籽等,即使整體感覺都係偏甜,但都未至於甜膩.
6月4日更新
各大便利店及超巿 - DREYER'S 士多啤梨脆皮芝士味北海道牛乳雪糕批
DREYER'S最近頻頻出新味,呢條一啖食到好多種味.首先外層脆皮,係士多啤梨白朱古力,仲有粒粒士多啤梨乾果肉粒,酸酸甜甜;入面係兩色雪糕,黃色嗰邊係鹹鹹地嘅芝士味,白色嗰邊則係北海道牛乳味,不過奶香味相對就較淡喇,有少少畀其他味蓋過咗.
Circle K - Skippy 花生朱古力冬甩雪糕
Skippy花生醬一向有唔少捧場客,過往亦出過幾款雪糕都大受好評.今次呢款冬甩造型嘅雪糕,相信同樣能獲取粉絲們嘅芳心.由韓國直送,外層脆皮係特濃花生朱古力,有粒粒花生碎咬到,入面係Skippy花生醬雪糕,味道都幾香濃.食完可能會問,可唔可以食多一甩呀OMG.
7-11,百佳,惠康 - DREYER'S 三色北海道牛乳扭紋脆筒系列
兩款新出嘅三色雪糕,都係以日本風味為主題,分別係靜岡焙茶北海道牛乳扭紋脆筒,同士多啤梨北海道牛乳扭紋脆筒.前者以靜岡產焙茶製成,帶有微微烘焙炭香,青綠色嘅甜筒係抹茶味,由頭到尾由外到內,啖啖都係茶香;後者使用士多啤梨雪糕味道酸甜中帶奶香,脆筒係經典朱古力味.
7-select - 玫瑰味慕絲富士山造型蛋糕
粉藍色富士山蛋糕造型吸睛,不過雖然係粉藍色,但原來係玫瑰味呢.外層係啖啖玫瑰花香嘅慕絲,口感軟滑,食到中間,仲有流流地心嘅玫瑰花瓣醬,花香味相當突出下.
6月3日更新
台灣最近又爆疫,以前近近地一個weekend就飛得,而家好似遙遙無期咁.有大型超巿就由即日起,至6月16日期間,舉辦「尋味台灣︰舊滋新味」活動,為大家帶嚟各種懷念嘅味道同新品!以下係其中幾樣精選介紹返.
City’super - 段純貞 經典紅燒牛肉麵
嚟香港開咗幾間分店嘅段純貞牛肉麵,儲落咗唔少粉絲.今次即食包有經典紅燒牛肉麵,簡單加熱就可以喺屋企都食到.湯頭以牛大骨搭配四川陴縣豆瓣酒釀同23種中藥材熬煮而成,麻辣甘甜,係大眾所能接受嘅辣度.傳統細麵掛湯力高,口感偏軟腍;而牛肉都畀足秤,兩大嚿牛腱心,嚼勁十足.
City’super - 星球工坊 秘傳老火湯味爆谷
呢個品牌嘅爆谷一向口味多多而又有驚喜,今次同「這一鍋皇室秘藏鍋物」合作,將台式火鍋嘅湯底變做爆谷,一樣冇難度.其中一款就係秘傳老火湯味,又做得幾似喎.入口有陣陣藥膳甘香,仲有些微胡椒香氣,味道濃郁,值得一試.
City’super - Simple Kaffa 掛耳式濾泡咖啡
咖啡控留意喇,呢個台灣咖啡品牌嘅共同創辦人大有來頭,係前台灣及世界咖啡師冠軍吳則霖呢.未能親身去到佢哋喺台灣嘅咖啡店朝聖前,可以先試試掛耳式濾泡咖啡.一盒有三隻口味,包括「阿寶綜合」,「巫里/水洗」同「極光莊園藝妓/日曬」,極光莊園藝妓中等body,帶白花香,酸酸甜甜 .
City’super - 員林仙草甘茶
仙草係台灣嘅傳統小食,呢款仙草甘茶係以100%純天然台灣仙草同百年古法熬製,即開即飲又得,加熱或雪凍飲都得,各有風味,陣陣甘香,而且仲選用減糖配方添.
6月1日更新
City’super - Ooh麻辣薯片,麻辣蝦片
各位麻辣控attention!唔好錯過咗呢款嚟自新加坡首個麻辣零食品牌嘅薯片同蝦片,前前後後試過咁多款麻辣零食,呢款真心值得encore.以乾辣椒,花椒,茴香等傳統香料製成,麻辣程度同麻辣火鍋有得揮,薄切嘅薯片撒滿麻辣香料,入口極速就嚟料,啖啖都有麻痺感,後勁重好凌厲.而佢嘅蝦片冇薯片咁麻辣,但強度依然比一般嘅麻辣零食勁,而且,喺刺激嘅麻辣味中,滲有陣陣蝦鮮香味,辣得嚟又唔捨得停口.
City’super - Irvins辣味鹹蛋蝦卷
同樣嚟自新加坡嘅零食,Irvins嘅鹹蛋薯片大家應該都好熟悉,今次新出嘅係辣味鹹蛋蝦卷,一條條大約手指咁粗嘅蝦卷,入面包住包著香辣蝦米,仲撒上鹹蛋碎,閃一閃過嘅辣勁中帶有微微鹹香.
各大便利店及超巿 - 樂事Lays 瑞士芝士,香酥雞腿味薯片
見到有瑞士芝士味嘅薯片,芝士控可能即刻會好想試,不過要先有心理準備,呢隻嘅芝士味唔算好濃郁,淡淡然嘅鹹香咁啦.反而香酥雞腿味波浪薯片有啲驚喜,波浪紋令到口感更脆身,味粉食落又真係有啲似炸雞髀嘅.
7-11 - 卡樂B SEABROOK 炸魚薯條,喼汁味薯片
嚟自英國嘅薯片,口味相當特別.Fish and chips都還好,但喼汁……一方面又會好好奇想試,但另一方面又好驚會伏.唔使驚,開飯仔即刻同大家試.一大包薯片拆開入面,原來係有6包細包裝.兩款都係波浪紋薄切嘅薯片,炸魚薯條味嗒真啲,係有微微魚鮮香嘅;至於喼汁,哈哈,強勁嘅酸澀味,食到要瞇一瞇眼,都係一個有趣嘅經驗嚟嘅.
5月28日更新
各大便利店及超巿 - 樂事Lay’s 九州紫菜味薯片
呢款紫菜味薯片試得過呀,每塊薯片都沾上以低溫岩燒嘅海苔細粉,脆卜卜,紫菜味夠晒香口.5粒星滿分嚟講佢至少有4粒.
各大便利店及超巿 - 品客 紫菜味嘅薯片
無獨有偶,薯片叔叔都新出咗兩款紫菜味嘅薯片:濃厚灸燒海苔,濃厚勁辣海苔.一拎出嚟成塊都係密密麻麻佈滿海苔粉嘅樣,原來喺製作時已經將海苔粉搓入麵粉糰,倒模印製做薯片後又再沾過第二層海苔粉,怪唔得食落有陣陣燻香海苔香味.至於「勁辣」嗰款,唔好畀個名嚇親,唔係好辣架咋,好輕微喺喉嚨度辣一辣咁.
5月26日更新
7-11 - SMORE烤棉花糖撻
掛住日本嘅朋友仔,便利店又有日本手信返貨喇!S'MORE 烤棉花糖撻,雖然只係得原味,但都夠晒止癮.撻皮酥脆,有層朱古力上面再放埋棉花糖,開封就咁即食當然冇問題,但更推薦嘅食法係開封後,可以放入微波爐加熱5秒.咁嘅話,成個撻除咗變得暖暖地之外,棉花糖仲拉到絲,係邪惡架喇,so what?!好食啲,甜啲嘛.
各大便利店及超巿 - OREO 春季限定口味
望住呢兩款新出嘅包裝,有冇一絲諗起日本?而且冇食開嘅Oreo咁甜啊.如果係粉絲嘅話可能會記得上年出咗隻櫻花抹茶味,今年就轉咗做櫻花草莓味,有用到真‧士多啤梨製作,甜得嚟帶莓酸;至於以竹林為靈感嘅酸甜青梅味,係史上第一款綠色嘅Oreo呢,對比下酸味較重.
各大便利店及超巿 - 可口可樂咖啡汽水
「汽水樽裡的咖啡」唔再只係一首歌,可口可樂真係推出咗咖啡味!以純正巴西咖啡豆調製,無糖兼零卡路里,唔使怕肥仔.兩款口味包括焦糖味同朱古力味,後者可樂味依然突出,滲有陣陣烘焙咖啡豆香,朱古力味就相對淡身少少,唔係太飲得出.
7-11 - 珍寶珠 碳酸汽水系列
珍寶珠出咗碳酸汽水系列,唔再係傳統成粒圓波波咁樣,變咗做一杯杯汽水,造型可愛.味道包括熱帶特飲,可樂味同橙汁味,啜住嚟「飲」嘅汽水,味道像真,連有汽嘅感覺都有!
5月14日更新
7-11 - 7-SELECT x伊藤久右衛門抹茶甜品系列
喺便利店搵甜品唔再係去日本先有嘅專利,香港都得.7仔最近聯乘嚟自京都宇治,專營宇治抹茶業務嘅伊藤久右衛門,再度推出以宇治抹茶為主題嘅甜品!全部都係由日本直送.
宇治抹茶忌廉瑞士卷
採用100%日本麵粉製成嘅瑞士卷,口感軟滑,淡淡抹茶香.早餐或者下午茶食一條都唔錯.
宇治抹茶千層蛋糕
平價版嘅抹茶千層蛋糕,抹茶忌廉同可麗餅皮層層相間,輕輕帶出茶香,係啲餅皮略嫌厚咗少少,影響咗口感.
宇治抹茶忌廉
泡芙口感軟熟,入面嘅抹茶忌廉以獨家配方製成,甘香濃郁,係咁多款抹茶甜品中最出色嘅一款.
宇治抹茶忌廉紅豆瑞士卷
呢個卷蛋嘅抹茶蛋糕都鬆軟嘅,中間夾住嘅宇治抹茶忌廉亦算軟滑,甜甜地好creamy,面頭再加咗幾粒紅豆做點綴,不過如果多多幾粒會開心啲.
宇治抹茶蜜瓜包
選用伊藤久右衛門宇治抹茶粉同日本麵粉製作嘅蜜瓜包,以日式烘焙技術製成,曲奇皮層微甜,但抹茶味就唔算突出.
5月3日更新
各大便利店及超巿 - Lays 地道口味系列
呢期啲薯片,咁啱大家都係吹緊港風,兩大品牌推出嘅新口味,都係香港嘅地道味道.好多人去大排檔或者酒樓都鍾意叫嘅椒鹽鮮魷,就係其中一款.大波浪形嘅薯片,零舍脆口,而且椒鹽味夠晒濃香惹味,直情好似真係食緊道小炒咁.至於另一款係咖喱牛腩味,一打開包裝,已經聞到好濃郁嘅咖喱味,入口一樣濃味.兩款嘅辣勁都唔可以睇少,會喺喉嚨度慢慢辣返出嚟呢.
各大便利店及超巿 - 卡樂B 香港地道口味系列
去茶記食沙嗲牛肉麵就多,變咗做薯片又會係咩味?V-Cut形嘅薯片,香脆嘅,但可惜同想像中嘅沙嗲牛味有些少差距,你會食到微微肉香,好似有少少花生味……而瑞士雞翼味則係熟悉嘅甜醬汁味道,二者比較下會推介呢款多啲.還原度最高嘅係生炒排骨味粟一燒,酸酸甜甜.
4月30日更新
各大便利店及超巿 - 日清湖池屋 土匪雞翼/麻辣豬耳味薯片
好多人都係譚仔同三哥粉絲,日清湖池屋繼早前同佢哋聯乘合作,出過兩款湯底口味嘅薯片之後,最近又有新合作啦,輪到經典小食口味.幾乎係每次必食嘅土匪雞翼變咗做薯片,孜然香味依然冇減過,食到陣陣秘製香料味道;至於麻辣豬耳味,則以三小辣做指標,初初食嗰陣覺得辣感好輕微,不過食食下發現餘韻都幾長.
寬巷子 即食麻辣鴨血
每次食台式火鍋,麻辣湯底入面嘅鴨血都係精髓,總係加完再加.呢間台式火鍋店最近新推即食麻辣鴨血,等大家喺屋企都可以一解心癮.加入燈籠椒,紅花椒,綠花椒,朝天椒等炮製湯底,倒入鍋滾又得,放入微波爐加熱即食都得,夠晒方便.不過麻辣香味較淡,平時想食但又怕辣嘅朋友仔就好啱,但就可能未必滿足到食得好辣嘅朋友仔喇.
Le Fromage by Ma 手工純素芝士
純素,生機飲食成為近期飲食界嘅熱潮,有間新開業嘅手工純素芝士專門店,有超過廿款不含任何奶製品嘅純素芝士選擇,包括煙燻車打芝士,素卡芒貝爾芝士,粉紅胡椒布里芝士,竹炭芝麻海鹽芝士等,口感各有不同,有啲軟綿啲,有啲滑身啲,用嚟配襯生酮麵包或者餅乾都幾唔錯.另外推介佢哋嘅罐裝芝士醬,軟滑香口.
4月20日更新
Circle K - 珍珍薯片 青花椒味薯片 X 少爺啤酒 青花椒味啤酒「麻麻地」
薯片同啤酒一向都係絕配,兩大本地品牌,珍珍薯片同少爺啤酒一拍即合,齊齊最新推出青花椒味嘅啤酒同薯片!青花椒味嘅薯片,除咗微辣之外仲帶有檸檬花香,不過重點當然係「麻」啦,後勁十足,食完一陣條脷都重係麻麻地.呢個時候,再飲多啖用上新鮮青花椒釀製嘅青花椒味啤酒,嗰陣麻嘅後勁就更加刺激過癮.而呢款精釀啤酒本身口感好清爽,一啲都唔係「麻麻地」啊.
百佳超級市場,FUSION,TASTE - 珍珍薯片 黑松露味薯片
所有加入松露嘅食物,都會即刻變得香咗.薯片當然都唔例外啦,每塊薯片都沾滿咗黑松露味嘅調味粉,無論聞定食都有淡淡嘅香味.
Magi Planet(網店+實體店) - 星球工坊 青花椒麻爆谷
香港人鍾意食麻辣嘢,就連零食都愈出愈多麻辣口味.無獨有偶,呢間人氣爆谷店最新嘅爆谷口味都係青花椒麻味!佢哋選用四川九葉青花椒,再配搭椒麻粉,辣椒粉等同爆谷一齊炒香,陣陣麻香迅速就喺口中爆發,收尾有少少甜香,而佢嘅麻痺感留得都幾耐下.
各大便利店及超巿 - Haagen Dazs 果漾脆皮雪糕批系列
各位哈根大師嘅粉絲,又有新味要試啦,佢哋呢排出咗咁多款,唔知你哋食唔食得切呢?今次係果漾脆皮雪糕批系列,全部嘅脆皮都係粉紅色,就咁睇完全估唔到竟然係芒果同哈蜜瓜口味!芒果脆皮雪糕批外層有粒粒士多啤梨粒,雪糕混合埋熱帶芒果果粒同果蓉,酸甜有致;哈密瓜脆皮雪糕批嘅外層則係紅桑子味,哈蜜瓜雪糕有清甜嘅果香;而最清新嘅就係紅桑子脆皮雪糕批,外層有真‧紅桑子乾果肉粒,入面嘅雪糕亦混入紅桑子果醬,由外到內到返外都係陣陣酸感.
4月12日更新
各大便利店及超巿 - DREYER’S 粟米脆皮北海道牛乳雪糕批
今次呢款雪糕有啲新意同驚喜呀,靈感嚟自日本街頭嘅粟米濃湯.粟米脆皮北海道牛乳雪糕批,淡黃色嘅外層係白朱古力脆皮配粟米粒,又甜又脆.入面係雙色雪糕,分別係北海道牛乳雪糕同粟米味雪糕,粟米味夠香甜啊.
各大便利店及超巿 - 卡樂B 「重口味」版人氣口味
燒烤,Pizza同熱浪三款口味,一向都係卡樂B嘅人氣王,而家呢3款口味都推出咗「重口味」版本呀,加重咗料,比往時食開嘅味道更濃郁.熱浪嗰隻重用埋V-cut厚切薯片,愈食愈辣,忠粉必試.而香辣蕃茄味蝦條則係期間限定口味,酸酸甜甜,又有微微辛辣.
各大便利店及超巿 - Oreo 一口威化
Oreo又有新搞作,推出一口威化,一啖一粒.兩款口味分別係雲呢嗱牛奶同榛子朱古力,夾心鬆脆,又冇平時啲oreo咁甜,不過前者嘅奶味略為重咗少少.
各大便利店及超巿 - BE-KIND 乳酪堅果棒
成日都口痕想食零食嘅,最好梗係搵啲健康啲啲嘅零食啦.呢款堅果棒唔錯,高纖又飽肚.兩款新口味有車厘子奇亞籽同蔓越莓玫瑰乳酪堅果棒,都係以52%堅果融合法國乳酪粉嘅白朱古力,加埋蜂蜜製作,甜中帶微酸.
4月1日更新
銅鑼灣Pop up店,city'super,LOG-ON,TASTE - Chocolatory® 朱古力
以前每次去日本,都好鍾意喺機場買唔同嘅KITKAT口味做手信,特別係高級系列嘅Chocolatory® 朱古力.估唔到而家飛唔到過去,但啲朱古力就飛咗過嚟,首次喺香港開pop up店呀,開心~ 仲帶嚟4大系列共14款口味.
「Origin系列」係使用喺火山島上培植嘅稀有可可豆,包括有瓦努阿圖馬拉庫拉島火山,巴布亞新畿內亞卡爾卡爾島火山,菲律賓棉蘭老島火山朱古力,有啲酸辣甘苦,有啲帶有清新果香.「Combination系列」則係combine咗朱古力同水果或者茶葉,6款味道包括柚子味,熱情果味,黑加侖子味,覆盆子味,士多啤梨味同抹茶味.特別推介柚子同熱情果味啊,酸度強勁,刺激味蕾.
「Type系列」就有甘苦朱古力,牛奶朱古力,紅寶石朱古力同白朱古力4款,其中紅寶石嗰款係嘅粉紅色,係提煉自天然可可豆,有種高貴嘅感覺,食落莓果酸香味重.最後就係「Process系列」,使用比平時更低溫嘅烘培方式嚟烘烤可可,將可可豆原生嘅自然風味完全咁散發出嚟,甘苦度高但可可豆香極濃.
Pop Up店詳情
地址: 香港銅鑼灣恩平道54號
期間限定:即日至5月2日
各大便利店+超巿 - 樂事 泰式風味系列薯片
好多人都鍾意嘅Lay薯片,最新出咗4隻泰式風味,都係由泰菜演變而成嘅.泰國常見嘅香料羅勒,配埋波浪形,製成甜羅勒味波浪薯片;泰國東北火鍋味薯片就扮住打泰式邊爐先啦:泰式海鹽牛油蒜香薯片微鹹鮮香,蒜蓉味重;泰式香辣青檸味薯片就最有泰國風味,香辣酸甜都齊晒,層次豐富.
各大便利店+超巿 - 麒麟一番搾 櫻花季節版啤酒
今年去唔到日本賞櫻,飲住櫻花罐嘅啤酒先啦!呢個日本熱賣啤酒品牌最近換上櫻花罐身,啤酒就依然泡沫豐盈,味道清爽順口好易飲.而且仲可以換購一系列櫻花主題禮品,包括和風櫻花啤酒杯(19/3超級市場有售指定套裝),和風櫻花玻璃樽(31/3至13/4於7-Eleven便利店購買麒麟啤酒滿$25或以上加HK$16換購),同和風櫻花毛巾(1/4至14/4於Circle-K便利店購買麒麟啤酒滿$25或以上加HK$16換購)!
Pret A Manger - 有機咖啡系列
Pret最近引入全新有機咖啡系列,精選產自秘魯,洪都拉斯,蘇門答臘及埃塞俄比亞嘅咖啡豆拼配而成.想自己沖嘅話可以買佢哋嘅咖啡豆同研磨咖啡,例如有機經典研磨咖啡嘅風味平衡,可以同時品嘗到堅果香同少少果酸味,帶焦糖同朱古力嘅苦甜香.各間分店亦有多款咖啡飲品供應.
3月26日更新
7-11 - 珍珍 北京填鴨味薯片
珍珍近年推出咗多款中菜口味嘅薯片,最新嘅有紫色sharp醒包裝嘅北京填鴨味.用自家製甜麵醬,加特有秘方,整出嚟又的確係有啲似填鴨醬味,甜甜地.
各大便利店及超巿 - 卡樂B 大人版帆立貝牛油味薯片
一打開包裝就聞到好勁嘅牛油味啦,食落鹹香之中,又帶有淡淡嘅鮮味,一塊一塊好快就食晒.
各大便利店及超巿 -卡樂B 朱古力海鹽焦糖味薯片
薯片加朱古力,兩樣都係邪惡嘅零食,平時夜晚睇波或者口痕,總係唔少得呢兩樣.而家佢哋合體啦,仲加埋海鹽焦糖做隊友,啖啖都超香甜.
7-11 Perrier x 村上隆 法國巴黎純天然有氣礦泉水
香港應該都有唔少村上隆嘅fans,佢哋今次聯乘Perrier推出特別版花花罐裝,激靚呀!而且只係$14,門檻咁低,粉絲要買多幾罐好好收藏喇!
各大便利店及超巿 - NESCAFÉ 招財貓限定版香滑咖啡
儲罐迷又可以有新目標啦~ NESCAFÉ®同日本京都知名設計品牌SOU・SOU合作,推出咗一系列共8款嘅招財貓限定版香滑罐裝咖啡,以唔同日常場景為靈感,例如有學生有打工仔有電競達人等,實行為各行各業嘅朋友仔打打氣!同時仲推出咗多款限量生活小物,包括收納式環保袋,雨傘,洗面毛巾同隨身袋等,全部都好cute cute!
3月22日更新
各大便利店+超巿 - Haagen Dazs – Cocktail Collection
哈根大師真係好勤力,成日都出新味,最新嘅有三款夏日特調雞尾酒口味,包括Lime Mojito 雪菓,Pina Colada 雪糕同埋Strawberry Daiquiri脆皮雪糕批.放心,唔使怕醉,三款都係加咗冧酒嘅,酒精少過1%.Lime Mojito雪菓採用墨西哥同巴西嘅青檸,加入薄荷醬,酸甜清新,係幾似Mojito呀真係.Piña Colada雪糕就當然係椰子同菠蘿啦,有驚喜呀呢杯,用埋椰肉製成椰絲灑喺面,增加口感.Strawberry Daiquiri脆皮雪糕批除咗有士多啤梨之外,仲加入咗青檸汁同白冧酒,外層嘅士多啤梨白朱古力脆皮係重點,夠晒甜啊.
7-11 - Green Common 純素冰凍甜點
主力推廣素食嘅Green Common,最近連雪糕都出埋!無奶冰凍甜點系列採用 100%純植物奶製成,以椰奶同堅果奶做基底,而且低卡路里,含0毫克膽固醇和0克反式脂肪,唔止素食朋友啱食,就連怕肥嘅朋友都OK呢.兩款口味分別係醇之抹茶味同朱古力味,前者味道甘香,後者甜身帶有奶油糖同椰香味.
3月18日更新
APM,銅鑼灣Sogo - Tokyo Banana
以前去親日本都會買返嚟做手信嘅香蕉吉士蛋糕,而家香港都買到喇,仲特意為咗今次嘅登陸,研發咗全新低溫冷凍版本,仲可以保存耐啲冇咁快到期添.經典原味香蕉蛋糕凍食又得常溫食又得,蛋糕軟綿,凍食嘅話啲吉士仲會有啲似雪條咁嘅口感,爽呢.
牛奶香蕉朱古力味夾心曲奇外層輕薄酥脆,夾住一層香蕉味嘅牛奶朱古力,甜度較高.
限定店同時帶嚟姊妹品牌Sugar Butter Tree 同鐮倉五郎本店嘅手信.嚐甜嘅朋友仔一定會鍾意埋白朱古力奶油砂糖夾心脆餅,以7種混合穀物製成麥香餅,塗上牛油同砂糖後再烘焙,夾埋白朱古力夾心,香甜酥脆,仲有粒粒砂糖嘅口感食到.
半月型嘅薄脆煎餅,係鐮倉嘅傳統小食.餅上壓有兔仔圖案,兩種口味分別係紅豆同抹茶,都係薄薄一層嘅香滑忌廉夾喺中間,一款微甜一款清香.溫提一下限定店會分別做到4月20(銅鑼灣)同30號(觀塘).
3月10日更新
DON DON DONKI - 日清x DON DON DONKI 粟米濃湯味薯條
粟米濃湯味係好多人嘅飛佛,無論配落罐裝熱湯,定係香脆零食,嗰陣獨有嘅甜香味道都令人食過番尋味.今次配落薯條度當然都唔例外啦,薯條係細細條幼身款,夠晒脆口,味道香甜,得一細包仔未必夠喉啊.但設計就好方便,可以喺角落前個細口,直接倒入口食都得.
DON DON DONKI - 日清 果物穀物麥片 (士多啤梨醬味)
鍾意食穀物麥片做早餐嘅朋友仔,有新選擇啦~ 日清新出咗香甜嘅士多啤梨味穀物麥片,有粒粒脆球,仲有細片乾果,味道酸酸甜甜,幾醒神.就咁當零食啪又得,加入牛奶,豆奶或者乳酪等一齊食都得,好多變化,唔怕悶啊.
各大便利店+超巿 - 好侍 通加利粟米筒花生醬味
細細個好鍾意拎嚟扮女巫手指嘅粟米筒,有新味啊!係花生醬呢~ 老實講第一眼見到係會bling bling眼,不過可惜食落花生醬味又唔算好突出,少許失望.
7-11 - Luke’s Organic 純素白松露薯片
食得薯片都預咗係唔健康架喇… 但係呢隻係天然有機純素嘅,不含反式脂肪,無麩質,好似罪惡感冇咁大.白松露味好香啊,食完都仲有餘香喺度.
各大便利店+超巿 - 卡樂B 台式牛肉麵味粟一燒
打開包裝,即刻成陣湯底味湧出嚟呀,不過食落就冇想像中咁濃,所以唔會話好鹹.鍾情台式牛肉麵嘅朋友仔都可以試下.
7-11 - ORION 麻糬朱古力批紅豆忌廉味
又有韓國零食啦~ 雖然冇得飛,但好彩零食方面都追得好貼,韓國嗰邊出完冇耐我哋都有得食到啦.呢隻麻糬朱古力批中間夾住薄薄一層嘅紅豆蓉忌廉,不過都幾甜下.
各大便利店+超巿 - 北川半兵衛商店伝說 荔枝烏龍茶/柚子烏龍茶
呢個品牌嘅茶飲一向都頗受歡迎,茶味溫和香醇嘛.新出呢兩款果茶口味,柚子就當然清新啦,荔枝嗰款就有啖啖甜香,都幾啱而家呢啲咁悶熱嘅天氣飲.
3月8日更新
7-11 - PABLO限定甜品
掛住日本嘅味道嘅話,可以去便利店行個圈呀.7仔最近聯乘日本半熟芝士撻品牌PABLO推出一系列期間限定芝士甜品.
最吸睛嘅一定係好似平時睇卡通見到嗰啲芝士咁嘅蛋糕啦,造型滿分.不過食落就冇預期中咁濃郁嘅芝士香,反而有陣陣芒果嘅甜香,原來係芝士芒果味慕絲蛋糕嚟,口感仲好軟滑.
瑞士卷有兩款,一款係簡單啲嘅芝士忌廉瑞士卷,另一款係杏脯啫喱芝士忌廉瑞士卷.前者就咁睇落同普通卷蛋冇咩分別,但食落就幾有驚喜,除咗有蛋香,仲混和咗陣陣芝士嘅鹹香;至於後者則多咗層酸酸甜甜嘅果醬,中和膩感.
同樣都有杏脯啫喱嘅,仲有杏脯啫喱芝士忌廉泡芙,泡芙係軟熟嗰type,有空氣感.喺淡淡嘅芝士忌廉中間夾埋咗酸甜杏脯醬.
3月4日更新
7-11 - TAVOLA 純素米餅
今星期多咗一堆純素零食,其中呢隻米餅,無麩質,無燕麥無粟米成分,經過兩次烘焙之後,口感好鬆脆,兩款口味分別係黑胡椒味同蕃茄羅勒味,前者胡椒味重,連續食幾塊就有啲鹹,後者淡淡酸香就好啲.
7-11 - Tempe King 純素天貝脆片
天貝片係印尼嘅傳統食品,黃豆經過天然發酵再加紅甜椒粉調味,不過唔使聽到椒就即刻覺得好辣,試咗再講.唔多辣嘅,反而仲有少少鹹鹹地甜甜地咁,口感較硬身.
7-11 - Simply 7 純素脆片/脆條
唔是薯片,但同薯片一樣咁脆口嘅呢幾款純素脆片/脆條,分別係羽衣甘藍脆片 (刁草味),扁豆片 (墨西哥辣椒味)同藜麥扭扭脆條,幾款口味都係有好多纖維嘅.羽衣甘藍嗰隻嘅草青味比較重,而扁豆片呢就辣中帶鹹,至於藜麥嗰款,則係相對上最淡味嘅.
7-11 - East Bali Cashews 純素腰果
呢兩包腰果細細包,以天然海鹽同椰子油調味,口痕嗰陣一粒一粒咁啪,眨下眼就食晒.不論係香脆海鹽味定香脆可可朱古力味都各有特色.
7-11 -味丹隨緣 純素杯麵
就連杯麵都有純素版,有湯麵有乾撈麵,素食朋友仔以後想速食就有更多選擇喇.幾款新推出嘅口味包括有熱浪島泰式酸辣湯麵,鮮蔬百匯湯麵,椎茸之味杯麵,麻婆豆腐湯麵,香椿素炸醬乾麵,麻醬辣腐乳乾麵等.建議調味粉落半包好喇,落晒都幾重口味.
7-11 - Green Common純素燉湯
想飲湯但又未必有時間自己慢慢熬嘅話,呢幾盒湯包就啱晒,就咁放入熱水加熱又得,放入微波爐整熱都得,夠晒方便.口味包括有蓮藕核桃栗子燉素湯,佛手瓜無花果眉豆百合燉素湯,牛蒡五行蔬菜三色藜麥粥,*南北杏蓮子腐竹薏仁燉素湯,*牛肝菌舞茸百合燉素湯同埋*哈蜜瓜鮮淮山蓮子燉素湯. (**產品只係得港威商場內間7仔有得賣咋留意返)
3月2日更新
各大便利店及超市 - 雀巢 DRUMSTICK 薄荷朱古力脆筒
天氣越嚟越熱,品牌就出咗呢款薄荷朱古力脆筒同大家迎接初夏!打開包裝就咁睇可能會以為得薄荷味雪糕,其實咬開裡面係薄荷味雪糕同朱古力雪糕扭紋呀,薄荷雪糕口感清涼,朱古力雪糕就味道較甜.甜筒底仲有朱古力醬,口感豐富.單支裝於各大便利店陸續發售,家庭裝就會由惠康超級市場優先發售.
7-11 樂天 朱古力雪糕批
當朱古力bar,朱古力豆等零食通通都可以變成雪糕時,點解百力滋唔得?韓國大熱PEPERO 百力滋用例子證明係wok嘅.新出嘅兩款口味,花生朱古力雪糕批,同杏仁朱古力雪糕批,都係粗版百力滋造型,外層係特濃朱古力脆皮,並按口味分別加埋花生碎粒同杏仁碎粒,入面就係雲呢嗱雪糕,配合起嚟有多重口感又唔會太甜,後者仲有淡淡果仁香添.
2月26日更新
一步,Kappening ,CAVE Beer Point,網購 - 琲月 Moffe‧on
咖啡控,attention!又有一個新嘅本地咖啡品牌啦,琲月有多款嚟自世界唔同各地嘅咖啡豆選擇,無論係新鮮自家烘焙咖啡豆,定係咖啡掛耳包都會耐唔耐就有新款返,就算日日飲啡嘅朋友,都可以日日唔同風味.例如前排有橙香同雲呢嗱風味嘅埃塞羅比亞咖啡掛耳包,或者係帶有水果甜,室溫飲酸味又會突出少少嘅危地馬拉咖啡掛耳包,整體苦澀度低.喺office沖嚟飲都好方便,而且質素幾高啊.(更多銷售點留意佢哋網站更新)
各大便利店及超市 - 雀巢ACTI-V 希臘式乳酪飲品
希臘乳酪比普通乳酪嘅蛋白質較高而糖分較少,所以好受玩開運動健身或者追求健康嘅朋友仔歡迎.呢款全新希臘式乳酪飲品喺香港製造,含有益生菌,蛋白質,不含防腐劑,口感濃稠,奶味香濃,早餐飲返支都唔錯啊.
7-11 - HERSHEY'S 朱古力麻糬曲奇
知道大家掛住韓國零食,早前HERSHEY'S喺韓國嗰邊出咗呢款朱古力麻糬曲奇,加咗品牌朱古力粒粒,內餡係煙韌嘅麻糬,不過好多粉絲就只得個望字,望住個mon啲相就當自己食咗.但而家香港都有得賣啦!
7-11/Green Common - OmniEat 即食便當,點心
素食嘅朋友有時想貪方便,落便利店買個飯盒,而家都有選擇啦.7仔獨家發售兩款主食,包括黑椒新肉絲意粉 ,芝麻燒汁新肉絲米線,都係用咗OmniPork Strip新肉絲,調味唔錯,幾有茶記風味,但略嫌油膩咗少少.
另外,想食light少少嘅有兩款素肉點心,新豬肉燒賣同新豬肉鮮蔬水晶餃,前者嘅燒賣皮以天然薑黃去調色,入口有淡淡菇香,另外仲有OmniPork新豬肉同馬蹄等餡料;後者則包住咗6款鮮蔬,例如蘑菇,粟米筍,甘筍等,適合食得比較清淡嘅朋友.
2月23日更新
7-11 - 雀巢 x KIT KAT脆皮雪糕批
大家都好熟悉嘅KIT KAT變咗做雪糕批呀,沿用經典紅啡包裝,喺雪糕櫃中特別搶眼!外層嘅朱古力脆皮,有粒粒大大粒嘅KIT KAT朱古力威化碎,口感就同平時食朱古力一樣咁脆,而且甜度仲略為低少少,幾有驚喜.
7-11 - Clédor 芝士蛋糕雪糕
韓國人氣品牌Binggrae 新出Premium 系列,分別有朱古力芝士蛋糕雪糕同紅絲絨芝士蛋糕雪糕兩款口味,兩款中間都有粒粒芝士蛋糕碎,前者另外加入咗榛子朱古力醬,算幾濃甜,後者則加咗士多啤梨醬,淡淡酸甜.不過講真,雖然有成粒芝士咬到,但芝士味就唔算超重,輕輕刷下存在感咁.
2月19日更新
網購平台 - What The Soup 自家湯品
想皮膚靚靚,幾時都需要湯水滋潤.最近有個新推出嘅本地自家湯品品牌,有多款湯水口味,由註冊營養師計晒卡路里,款款足料得嚟又高纖低卡,不含防腐劑,人造色素,味精,雞粉及添加劑,連埋包裝一齊加熱,幾分鐘就飲得,夠晒方便.其中,港式羅宋湯嘅牛骨湯底,加入咗大量牛骨同牛腩熬製;羽衣甘藍白豆湯咁,就有大量嘅新鮮蔬菜;鍾意菇香嘅朋友仔實會鍾意牛肝菌蘑菇湯,菇香四溢,口感濃稠仲啖啖有嚼口.
Grozla - Eatmate 韓國雞胸肉
對於各位想健身或塑身嘅朋友仔,蛋白質豐富嘅雞胸肉可以話係佢哋嘅主要食糧.不過餐餐都雞胸肉,又韌又寡,食多幾餐都只可以靠意志去堅持.而家有救星啦~ 有平台引入全新韓國雞胸肉品牌,多款加入雞胸肉製成嘅食品,好似小籠包,熱狗同炒飯等,仲有多款口味,有啲更可用氣炸鍋處理,夠晒方便.
雞胸肉小籠包有原味,泡菜味,燒肋骨味,辣海鮮湯味,皮雖然厚咗少少,但咬開肉汁滿滿.
軟滑雞胸有原味,蒜味同胡椒味,比起平時就咁白烚雞胸,有風味得多,啲肉質仲好嫩滑.
韓國熱狗喺街頭大行其道,健身版一樣有韓式雞胸肉熱狗.以麵粉,麵包糠,烤糙米粉等材料製成外層,包住入面一條雞胸肉腸,有煙燻味同辣味選擇.放入氣炸鍋或微波爐整都得.口感微微脆,小辣.
營養炒飯拼雞胸肉腸以韓國白米同多種蔬菜合成,低卡路里,炒飯唔會太乾,3款口味包括煙燻味,蒜味,辣味,不過對比以上幾款食物,炒飯嘅味就相對淡啲.
2月10日更新
Food Benefit網上商店 - Mr. Lee 健康杯麵 / 即食粥
有時貪快貪方便,又或者夜麻麻想搵宵夜食,都會快手淥個杯麵頂肚.但個個都知杯麵本身高油高鈉又高卡,食得多冇乜益.最新引入嘅英國品牌,低糖低鈉低卡仲冇加味精同添加劑等,可以話算係比較健康嘅杯麵.佢哋以越南白米製嘅低卡河粉做base,配搭多款具亞洲風味嘅湯底,例奴椰香雞肉喇沙,蔬菜清雞湯同五香牛腩湯等,食嗰陣記得要插到底攬勻先好食啊,每款嘅味都幾濃下.
而除咗健康杯麵,仲有即食粥品,有原味有蘑菇雞肉味.用白米加3種穀物製作,加熱水3分鐘就食得,方便到一個點.
各大超巿 - 公仔點心麵 紅燒牛肉味
繼同Hello Kitty聯乘之後,今次輪到布甸狗啦~ 口味係紅燒牛肉味,湯底有濃濃嘅牛肉香甜味.不過為咗布甸狗而買嘅粉絲要有定心理準備,只係得盒身隻西部牛仔布甸狗咋,開封後入面冇架.
7-11 - 無雙 酸辣粉
又有新嘅辣杯麵啦~ 不論你係鍾意酸辣定麻辣,都有得揀.濃郁惹味,辣勁凌厲,愈辣愈上癮呢.冬天都可能會食到流汗啊科科!
Feather and Bone - Lekker Stuff CBD
近期捲起一陣CBD熱,不論咖啡,啤酒定係朱古力等,都好興加入CBD大麻二酚嘅成分.唔使驚純CBD大麻二酚係合法嘅,同傳統認知嘅危險藥物——THC四氫大麻酚係唔同嘅.CBD大麻二酚具抗氧化,保護同舒緩神經等功效.有品牌推出嘅純素朱古力,每份注入10克,由南非人手配製嘅CBS大麻二酚萃取物,食落同一般朱古力冇分別,都係微甘帶甜.另外仲有隻CBD油,按時按量食嘅話更有效抗壓鎮靜,改善睡眠質素等.呢隻油可以滴落清水度一齊服用又得,滴落牛奶或咖啡度都得.
Circle K,百佳 - 雀巢 鷹嘜紅豆奶條
情人節就是要來點粉紅!呢款煉奶紅豆雪條採用北海道十勝紅豆製成紅豆醬,豆香清甜,煉奶甜香十足,成條就係甜嘅感覺.
7-11 - Pocky 心形櫻桃餅乾條
呢個2月份預咗要不停被閃盲吧,連百力滋都要出心心版!情人節限定嘅櫻桃味百力滋,食落就微微甜,不過每條嘅底部都係粉紅色心心,就絕對可以補充甜度啦.
7-11 - 粉紅火箭炒年糕拉麵 原味
呢盒100%韓國製造嘅韓式風味年糕拉麵,外表粉紅,內裡火紅!年糕口感煙韌,醬料甜甜地但辣度十足,一啲都唔可以睇少,怕辣嘅朋友記得唔好落晒成包粉啊.
7-11 - 樂天 棉花糖味碳酸飲料
好多人都鍾意飲忌廉溝鮮奶,呢隻都係架,不過係為咗情人節而特地推出嘅粉紅色棉花糖版,甜到漏,少女心一路飲一路要爆發啦.
1月21日更新
Circle K 少爺啤 x 甄沾記 椰子啤酒
本地酒廠少爺啤一向都同好多唔同品牌玩crossover,今次就聯乘本地老字號甄沾記一齊出咗兩款椰子啤酒.紅色罐嘅係椰子斑蘭啤,聞落去有好香甜嘅椰子味,飲落就有微微甜啦,帶有清爽嘅果香同陣陣斑蘭葉香;藍色嗰罐則係椰子花生黑啤,除咗有黑啤常有嘅可可,咖啡等香氣外,都有淡淡椰子同花生香,口感就偏薄身.過幾日(25/1)仲會有限量版嘅賀年禮盒套裝賣添.
7-11 獨家 Godiva 醇享朱古力系列
今次呢4款口味都好吸引呢,分別係72% 黑朱古力,海鹽黑朱古力,烤杏仁黑朱古力同牛奶朱古力,全部細細盒,一盒8條.除咗牛奶朱古力嗰盒相對比輆甜啲之外,其餘3盒都帶有微甘,各有唔同口感.
7-11 Lotte 酒心朱古力
食呢粒朱古力記得要一啖擺晒落口,因為中間嘅酒心都幾流心啊,咬開一半嘅話分分鐘流瀉咗.佢混和咗牛奶,白蘭地同咖啡,食落嘅咖啡味好香,又滲透住陣陣酒香,幾好食.
7-11 FUJIYA 酒心朱古力
呢隻酒心朱古力,完全係另一種味道嚟.呢隻帶有柑橘香氣,微微酸,帶少少甘苦.
Smarties 紐紐朱古力袋裝
細細個食到大嘅聰明豆,新裝由英國直送.3款口味包括白朱古力,牛奶朱古力同橙味朱古力.幾粒脆口朱古力豆連埋香濃嘅朱古力,甜度爆燈.
1月13日更新
卡樂B 薯條
今次呢款薯條,用咗美國嘅Russet薯仔製作,每條都好粗壯,口感當然實淨啲,又脆口啲.兩款新口味包括海鹽與醋味,同煙肉芝士味,前者喺突出嘅薯味中滲出陣陣醋酸,後者則係熟悉嘅經典鹹香感覺,好易食到停唔到口.
品客薯片 期間限定口味
薯片叔叔都好勤力出新口味,一向都人氣嘅洋蔥味薯片,今次加咗3位濃度!雖然開飯仔分唔到係咪真係濃咗3倍,但總之佢個洋蔥味真係好濃好濃啊,好似放咗成條洋蔥入口咁,重口味朋友仔會好鍾意.另外兩款期間限定分別係義大利起司四重奏同四川宮保雞丁味,前者味道相對較淡,而雞丁個醬味都算突出,有啲啲辣咁啦.
Neonotic Brews 精釀Cider
大部分女生都鍾意飲啲果香味重啲嘅啤酒,cider就啱晒喇.呢間酒廠有多款精釀cider,除咗大家最熟悉嘅apple cider之外,仲有檸茶cider同桃味cider等.其中apple cider係以幾個唔同品種嘅蘋果汁溝出嚟製作,味道香甜仲帶有啲熱帶菠蘿同芒果嘅香氣.檸茶嗰隻幾清新,Just Peachy呢(即係桃味) 係限定款式嚟,都幾fruity.順帶一提,常設款嘅酒標經過精心設計,放咗好多唔同嘅彩蛋元素落去,幾款樽嘅場景仲可以連埋一齊睇嘅添~
明治 抹茶朱古力
呢兩款抹茶朱古力都幾甜下,但甜得嚟又帶住抹茶嘅甘澀,抹茶控都乭以試下.開飯仔就比較推介有杏仁嗰款,口感豐富啲.不過如果鍾意奶香味多啲嘅朋友,就可以揀方塊形嗰款抹茶朱古力.
文:Kar
相,片:Tom Li


text:
吃貨天堂
走遍「香港」這間自助餐館,啜飲每杯特調飲料,細嚼每口米芝蓮.
睇落平平凡凡嘅錦田近年已經發展成為文化藝術本地遊嘅好去處.有時候,我哋喺網上會見到關於紅磚屋,跳蚤市場等嘅資訊.今日,V'air小編就為大家整合4個錦田值得遊覽嘅地方,相信各位今個週末嘅閒暇有著落啦!
錦田
「叮叮」清脆的叮鈴聲為這道本已熱鬧非凡的道路再添上一份活力.電車緩緩駛進這條人煙稠密的街道,正在行逛的人們一聽到電車轉入街時輪子跟軌道的摩擦聲,便自動退開一旁,此時街道變得更車水馬龍.這裡就是平凡卻又很熱鬧的春秧街.
春秧街
作為一個土生土長嘅屯門人,筆者最常畀人問到嘅就係:「屯門係咪有牛㗎?」或者喺昔日嘅屯門真係有牛嘅,而家就唔太有喇,馬就有幾隻!喺屯門碼頭近美樂花園嘅山邊,就有一個騎術學校,不過,今次筆者想介紹嘅反而係近渡輪碼頭嘅區域!
屯門海濱花園
「燒雞翼,我鍾意食!」但係喺香港,周圍唔係大廈就係山,就算係休憩公園都已經少之又少,又可以去邊燒雞翼呢?原來,喺一塊鮮為人熟悉嘅地區,竟然有一個簡直為燒烤而設嘅絕世寶地!
蝴蝶灣
於志蓮淨苑向南,南蓮園池是九龍鑽石山的唐式園林.公園由2006年開放至今,每天吸引百計市民和遊客入內參觀,休憩.
南蓮園池
一講到歐洲風情嘅小鎮,你會諗到香港邊個地方呢?無錯!今次要同大家介紹嘅就係赤柱喇!赤柱以前係英國軍事嘅佔據點,歷史都幾悠久.到1970年初,赤柱就漸漸多咗各式各樣嘅商店同埋攤檔,依家喺靠近海岸嘅區域仲有好多露天食肆,就連建築群都充滿歐式風味.想悠閒咁放鬆下,好chill咁消磨一日,又唔想要搭飛機先感受到歐洲風情,赤柱絕對係一個好選擇!
赤柱
想親親大自然,又無乜體力行山?想食到真點有機蔬果,又唔知去邊度買?今次嘅行程啱曬大家!大家或者聽過行山客鍾意去「川龍飲茶」,其實川龍位於大帽山腰,係一條歷史長達五百多年嘅客家村落,入面有曾氏原居民聚居.川龍設有兩間歷史悠久嘅自助茶樓——端記同彩龍茶樓,出名菜式包括大帽山農場出產嘅新鮮西洋菜同山水豆腐花,仲有質感細滑嘅即叫即製腸粉添!自助茶樓即係咩都要自己黎,包括搵位,攞點心,攞餐具等,富有舊茶樓嘅風味.
川龍
今日咁好天不如去下海邊?三家村喺香港食海鮮地方,當然就有個勁靚嘅海景啦.而且夠晒方便,同市區幾相近,由油塘地鐵站出發,行十五分鐘就會嚟到一個寫意嘅海灣.假日不妨拋低忙碌嘅生活節奏,嚟三家村感受到閒適嘅漁民生活.鯉魚門位於觀塘區東南面,已經超過150年嘅歷史,過去係一條小魚村.三家村點解會叫三家村?原來係因為由三家人成村,而鯉魚門只是三家村鄰旁進入維多利亞港海道嘅名稱,但香港人一般習慣稱三家村做鯉魚門.三家村唔單止喺一個食海鮮嘅好地方,更加係一條與市區相通嘅時光隧道,短短路程已經可以通往藍天白雲嘅風景.
鯉魚門三家村
如果有朋友話想同你去文青Cafe,你會諗起去邊度?尖沙咀樓上舖?觀塘工廈?定係去遠少少,走入新界搵食?如果呢啲地方都開始去到有啲悶,週末又想去啲郊外少少嘅地方放鬆一下嘅話,不妨搭車入位於大埔同元朗之間嘅林錦公路,試下呢間充滿田園風味嘅森林咖啡.
森林咖啡
龍門居食街堪稱「平價小食天堂」.小食多元化,好食得黎又夠平.有講求創意﹑新奇嘅小食,也有標榜傳統手藝嘅小食.店鋪之間競爭激烈.性價比太低﹑無咩特色的店舖都幾難生存到.
龍門居食街
V'air團隊去左佐敦道白加士街掃街,仲試埋兩間最近hit爆既米芝蓮餐廳.大家不妨參考下我地既路線,過一個充滿香港特色既假期啦!


text:
「新年」
個個都寫新年願望,其實我而家每年嘅願望都係得嚟三個,第一個就係開開心心咁過每一日,第二就係每日都可以陪郭大少一齊成長,第三就當然係同老婆恩恩愛愛過埋下半世.當然今年有好多嘢都要重新開始,所以雖要更多時間同精力去實踐.堅持係一件好難嘅事,所以我仍然堅持每日都係嚟到寫一篇文,原因係要令自己繼續堅持.人生不如意嘅事十常八九,重新調整自己向新一年出發!
「開始」
人跌低咗唔緊要,最緊要係要識得點樣起返身.人生跌過無數次,所以其實無乜大不了!新一年,新開始,從頭嚟過其實唔係啲乜嘢大不了嘅事.堅持咗咁耐嘅嘢係要繼續堅持.只要唔放棄就總會成功,因為路唔一定易行,只要捱得過就會係另一片天!今年繼續隨心,繼續堅持,繼續咬緊牙關撐過去!今年一定會俾上年更加好,只要你相信自己就一定可以做到.混亂咗一年,係時候重新出發!
「繼續」
每年睇番自己年頭,同年尾寫嘅嘢真係幾特別,因為其實真係會唔記得自己寫過啲乜嘢.今日再睇返,其實諗法同一年前無乜改變,繼續嘗試新嘅方法去實踐自己嘅目標.一間公司要轉型都要啲時間,何況人個人嘅生活模式?所以繼續嘗試,繼續改變自己嘅思維,不過最緊要都係希望有多啲思考嘅空間,因為上年真係一片混亂中咁度過.講多無謂,行動最實際!今年要認真加加油!
Also published on Medium.


text:
關於賽馬會香港足球總會足球訓練中心
位於將軍澳的賽馬會香港足球總會足球訓練中心佔地12公頃,是由香港賽馬會慈善信託基金捐助興建,香港足球總會負責營運的大型足球訓練基地.
中心為香港足球代表隊之訓練基地及本地教練和裁判之培訓場地,設施包括三個標準天然草足球場,三個標準仿真草足球場及一個標準五人足球場等等,當中的仿真草足球場現設有公眾時段,接受市民申請租用.
如何到達足球訓練中心?
前往賽馬會香港足球總會足球訓練中心之人士,可由港鐵將軍澳站公共運輸交匯處轉乘本中心提供之穿梭巴士服務,車程約5-10分鐘,費用全免.
穿梭巴士服務於星期一至日,包括公眾假期均會開放,班次約半小時一班.
如何申請使用賽馬會香港足球總會足球訓練中心仿真草場地
賽馬會香港足球總會足球訓練中心仿真草足球場(4至6號球場)租用申請,申請時間表如下:
穿梭巴士服務時間表:
為更方便大眾,全新穿梭巴士服務時表由2019年12月1號開始生效,穿梭巴士來往本中心和將軍澳站公共運輸交匯處 (港鐵將軍澳站A1出口) . 穿梭巴士兩邊位置會有香港賽馬會及香港足球總會會徽,方便大眾識別.
請留意日出康城港鐵站至賽馬會香港足球總會足球訓練中心會由2019年11月30號開始停止服務.
免費穿梭巴士服務時間表
穿梭巴士及巴士站資訊